
PROLOCUTIO. 


Si horao in primaevo stata innocentiae et 
justitiae originalis perstitisset, non fuisset illi 
difficile coelestia et divina meditari, divinam- 
que praesentiam semper prae oculis habere; 
et maximarum virtutum, ut fidei, spei, chari- 
tatis, religionis, gratitudinis, humilitatis, reveren- 
tiae, obedientiae, etc. functiones in animo suo 
excitare, et mentem cum Deo suavissime con- 
jungere : habebat enim ille status singularem 
Dei assistentiam , mentem illustrantem, et eam 
in suo conatu adjuvantem, ad Deum cogno- 
scendum, et ad omnia virtutum officia cum 
magna voluptate et facilitate obeunda. Verum 
everso isto statu per peccatum, sublata est illa 
divini Spiritus ordinaria opitulatio, et ad nudae 
naturae nostrae infirmitatem delapsi sumus: qua 
fit, ut divinarum rerum consideratio et omnia 
virtutum exercitia nobis facta sint difficilia ac 
laboriosa, et plerumque absque suavitate, et 
cum taedio a nobis obeantur. Facile est menti 

nostrae terrena et corporalia cogitare, et totum 
diem in illorum studio et tractatione consumere; 
historias vel veras vel fabulosas evolvere; bella 
et praelia imaginari; sed valde difficile illi est 
se supra ista corporalia sensibus et imagina- 
tioni consueta erigere, et in coelestium rerum 
praesertim divinarum perfectionum et proprie- 
tatum consideratione sese occupare. Unde 
opus est aliqua formula brevi et expedita, 
quam mens sequatur; et in qua , implorato 
auxilio divino, se ad divinae excellentiae noti- 
tiam exerceat. Nullum sane exercitium spiri- 
tuale salubrius; nullum quoque jucundius, et 
majoris consolationis, cum progressum in eo 
aliquem fecerimus; nullum omnino ad virtutes 
assequendas efficacius, nullum ad animum illu- 
strandum et lumen in omnibus functionibus 
vitae praebendum potentius. Ut enim Scrip- 
tura divina ait: Nosse te consummata justitia est; 
et scire justitiam et virtutem tuam , radix esi 
immortalitatis. Qua de re plura alibi. 

Quam ob causam divinas perfectiones seu 
attributa, quae Deo tribuuntur in scripturis 
sacris, brevissime, ad imitationem S. Dionysii 
Areopagitae, (cujus lectio mihi jam a quin- 
quaginta annis mirifice placuit) explicare, et 
ob oculos proponere statui, omissis plerisque 

Scripturae et Patrum testimoniis et theolo- 
gicis rationibus; (quae omnia alibi satis prose- 
cuti sumus) ut tanto facilius mens possit illa 
apprehendere, et ex illorum concepi u affectus 
congruentes elicere, et hoc modo animum dei- 
formem, ut Dionysius loquitur, efficere. 

ALIUD PRAEAMBULUM. 

De Oratione et optimo orandi modo. 

Nota, Quia singulae considerationes de Dei nomi- 
nibus proximam orandi ac meditandi materiam suppe» 
ditant; risum fuit operae pretium hoc praeambulum 
praestruere ejusdem auctoris. Ex lib. 4. de summo 
bono. cap. 1. 

- t. _ • 

Oratio generatim complectitur laudem, gra- 
tiarum actionem, et petitionem. Est enim in- 
signe religionis opus, quo Deum honoramus 
vel laudando, vel gratias pro beneficiis ac- 
ceptis agendo, vel nova ab ipso beneficia, 
tamquam omnium bonorum fonte, postulando. 
Obsecratio, seu obtestatio per sacra, nempe, 
per Dei misericordiam, per Christum, per Chri- 
sti merita, etc. ad petitionem pertinet, neque 
distinctam orationis speciem constituit; sed 
dumtaxat causas concedendi allegat. 

Quam autem hoc opus, si debito modo fiat, 
sit salutare, constat ex tribus causis. Primo, 

quia est summi meriti; cum ad illud praestan- 
tissimarum virtutum functiones concurrant, ut 
fidei, spei, charitatis, religionis, humilitatis, 
gratitudinis. Ad laudem enim concurrit fides, 
charitas, et religio; ad gratiarum actionem, fides, 
charitas, et gratitudo; ad petitionem, fides, 
spes, religio, et humilitas. Itaque excepta 
Sacramentorum perceptione, nihil salubrius aut 
praestantius in hac vita, quam incumbere se- 
dulo orationi. Secundo , quia est veluti ge- 
nerale quoddam instrumentum ad omnia sa- 
luti opportuna a Deo facile obtinenda. Est 
enim, ut S. Joannes Chrysostomus ait, instar 
clavis cujusdam, per quam omnes Dei thesauros 
possumus aperire, et ex illis accipere quidquid 
nobis commodum videtur ad aeternam salutem 
consequendam. Omnia enim ista oratione cer- 
tissime possumus impetrare. Quod ut diligenter 
consideremus, et verissimum esse sciamus, Scrip- 
tura plurimis locis inculcat; Matth. 7. et Lucae 
11. Dominus ait: Et ego dico vobis, petile, et 
dabitur vobis; quaerite, et invenietis , pulsate , et 
aperietur vobis. Omnis enim qui petit accipit, 
et qui quaerit invenit, et pulsanti aperietur. Ubi 
sexies diversis verbis idem repetit, ut nos cer- 
tissimos reddat; et confirmat duobus exemplis 
pulcherrimis: nimirum amici nocte intempesta 

petentis panem ab amico; et filii petentis pa- 
nem, vel piscem, vel ovum a parente. Dein- 
de sic concludit: Si ergo vos, cum sitis mali, 
nostis bona data (quae a vobis non habetis, 
sed aliunde accepistis) dare filiis vestris; quanto 
magis Pater vester de coelo dabit spiritum bonum 
petentibus se? Item Joan. 14. Quodcumque pe- 
tieritis Patrem in nomine meo, hoc faciam ; ut 
glorificetur Pater in filio. Et statim addit, idem 
fere repetens: Si quid petieritis me in nomine 
meo, hoc faciam. Marci 11: Omnia quaecunque 
orantes petitis, credite quia accipietis, et evenient 
vobis. Hisce toties repetitis sententiis, vult nos 
Dominus reddere certos, nos omnia ad salutem 
accommodata accepturos, si prout decet, ipsum 
per orationem adierimus. 

Tertio, quia est medium ordinarie ad salutem 
necessarium. Nam pleraque auxilia ad salutem 
opportuna per orationem nobis sunt impetran- 
da: nempe quae ad superandas tentationes et 
ad perseverandum in finem ordinarie sunt ne- 
cessaria. Etsi enim Deus ex sua ineffabili 
benignitate etiam non orantibus multa saepe 
auxilia praestet; tamen auxilia majora, et sin- 
gularem illam protectionem ac directionem, qua 
quis perseverat in finem et consequitur salutem, 
nec promisit, nec ordinarie confert nisi oranti- 

bus. Unde Scripfnra saepe monet ut semper 
oremus; nimirum quantum humana conditio 
patitur. Eccles. 18; Non impediaris orare sem- 
per. Quasi dicat: Nullam rem, nullum officiunt 
admittas, quod (e impediat, quo minus possis 
semper orare; nimirum, quantum fert humana 
fragilitas. Marci 13: Videte, vigilate, et orale; 
nescitis enim quando tempus sit , quo sistendi 
estis supremo judici. Luc. 18. Dominus para- 
bola ostendit, quod oporteat semper orare, et 
non deficere; et c. 21. Vigilate omni tempore 
orantes, ut digni habeamini fugere omnia illa 
(pericula salutis ) quae futura sunt, et stare ante 
Filium hominis. 2. ad Tbessal. 5: Sine inter- 
missione orate. Ratio est, quia vult se et sua 
beneficia agnosci et nos confiteri, sine ejus gratia 
et auxilio non posse salutis pericula evadere, 
tentationes superare, aut salutem consequi. Ita- 
que vult nos assidue ad se recurrere per oratio- 
nem, et hoc modo omnia salutifera impetrare. 

Itaque qui orationi prout oportet est dedi- 
tus, certissimus sit, nihil eorum, quae ad salu- 
tem sunt opportuna, ex parte Dei ipsi defu- 
turum: ac proinde certus sit, se fore salvum, 
si ex parte sua divinae gratiae per socordiam 
et crassam negligentiam non defuerit. 

Porro ut debito et convenienti modo oremus, 

quaedam sunt observanda, tum ante orationem, 
tum in ipsa oratione. Ante enim orationem 
opus est quadam praeparatione, de qua Sa- 
piens Ecclesiastiei 18: Ante orationem prae- 
para animam tuam, et noli esse quasi homo qui 
tentat Deum. Tentare enim Deum censetur, qui 
modo ad impetrandum inepto, et qui potius iram, 
quam beneficium meretur, impetrare contendit. 

Haec praeparatio tria requirit. Primo, ut 
Deum, cura quo agendum est, ante oculos nobis 
ponamus, et nos in conspectu ejus sistamus. 
Hoc autem mullis modis fieri potest. Primo, 
si concipiamus illum tamquam spiritum per 
omnia ditiusum, omnia implentem et continen- 
tem, nostraque omnia clarissime inluentem et 
sentientem. Ipse enim ubique praesens est, et 
oculi ejus decies millies sole lucidiores, inluenles 
omnes vias hominum, et cordium arcana. Quo 
sic ob oculos proposito et considerato, tam- 
quam cum praesente et nos intuente ac audi- 
ente, tota oratione agendum. 

Secundo, si concipiatur tamquam lux immensa 
intime nobis praesens, et in corde nostro cum 
omnibus thesauris et donis suis, cum tota po- 
tentia, sapientia, sanctitate, et bonitate sua 
(quibus in momento nos sanctos et beatos effi- 
cere potest) residens. Et hoc modo dirigimus 

totam orationem ad eum tamquam intra nos con- 
stitutum, et in fundo animae nostrae absconditum. 

Tertio concipi potest sub augusta forma se- 
dens in solio coelesti, circumfusus luce infinita 
et infinitis Angelorum myriadibus: quo modo 
apparuit Danieli, et Joanni in Apocalypsi, et 
Isaiae, et aliis. 

Quarto proponi potest ob oculos Christus 
Dominus in natura assumpta, vel ut pendens 
in cruce in monte Calvariae; vel ut sedens 
ad dextram Patris, circumfusus Angelorum et 
beatorum spirituum immenso exercitu; vel ut 
sedens in nubibus judex vivorum et mortuorum. 
His vel similibus modis Deum concipere debe- 
mus, quando serio orare volumus, et ei sic 
proposito, nos animo vel in coelo vel in terra 
humillime prosternere; ut tota nostra oratio 
ad eum, tamquam praesentem, et nos videntem 
et audientem, dirigatur. Qui enim cum aliquo 
vult colloqui, debet eum habere praesentem, 
et tamquam cum praesente agere : alioqui ser- 
monem ad illum non dirigit, sed in aerem lo- 
quitur. Unde haec consideratio praesentiae 
divinae in oratione est maxime necessaria, et 
diligentissime procuranda. Qui in ea probe est 
exercitatus, non solum magno fructu, sed etiam 
magna facilitate et suavitate orare potest. 

Secundo loco praeparatio requirit, ut cogite- 
mus quidnam cum Deo tractaturi simus. Sicut 
qui cum magno aliquo principe acturus est, 
prius cogitat, quidnam debeat tractare, ita multo 
magis qui acturus est cum Deo, ante expen- 
dere debeat quid agere velit: nimirum an illum 
laudare, an gratias agere, an beneficia aliqua 
ab eo poscere, et quaenam ea sint. 

Tertio loco petendum a Domino auxilium, quo 
digne tantum munus praestare possimus; nimi- 
rum ea mentis elevatione et attentione, ea re- 
verentia et eo affectu, quo par est creaturam 
cum suo creatore colloqui. Unde commodissi- 
mum tempus, quo maxime est mens serena et 
apta contemplationi, deligendum, omnesque aliae 
cogitationes et curae penitus excludendae: pe- 
rinde ac si cum rebus humanis tibi nihil sit 
commercii, et solus cum Deo et Angelis ejus 
sis in mundo. 

Hac praeparatione praemissa accedendum ad 
ipsam orationem: quae ut optimo modo fiat, 
tria postulat. Primo magnam attentionem ad 
Deum cui loquimur, quem nobis in praepara- 
tione ob oculos posuimus; quia tota oratio ad 
ipsum tamquam ad praesentem dirigi debet. 
Ex hac attentione fit, ut cum magna reverentia 
preces nostras faciamus. 

' \ 

Secundo requirit magnam attentionem circa 
sensum verborum quae pronuntiamus, praeser- 
tim cum psalmos, vel alias orationes jam com- 
positas recitamus. Itaque danda est opera, ut 
antea probe illa intelligamus, vel piam aliquam 
illorum intelligentiam perceptam habeamus. Etsi 
enim qui recitant preces canonicas, praecepto 
Ecclesiae satisfaciant, et etiam opus pium ac 
meritorium praestent, si saltem ad Deum, cui 
loquuntur, attenti sint, et cum reverentia sacra 
illa verba proferant, quamvis ea non inlelli- 
gant; longe tamen praestantior foret oratio, 
si sensum illorum perciperent, et eo spiritu 
quo primo concepta et scripta, Deoque a Pro- 
pheta sunt decantata, proferrent. 

Tertio, ut conemur in nobis excitare, et in- 
duere illos affectus, quos oratio in singulis 
suis partibus exigit, quosque ipsi auctores 
sacri, et viri sancti ac illuminati in decantando 
sentire consueverunt. Quod ut assequamur, 
expedit non valde multa orando legere, aut 
recitare, nec celeriter: fieri enim non potest, 
ut oratio multum sapiat animae palato, dum 
cursim transitur. Opus est aliqua mora in 
considerando, ut affectus excitetur, praesertim 
varius pro varietate materiae, quae occurrit. 
Difficile est hoc exacte praestare in longa 

oratione; qoia opus est multo tempore, et mens 
tam longo conatu non parum fatigatur. Itaque 
in breviore oratione, verbi gratia in oratione 
Dominica, salutatione Angelica, in symbolo, 
in nno vel altero psalmo, in paucis hymnis, 
et similibus, id omni ope conandum. Et quam- 
vis in principio sit aliqua difficultas ; usus 
tamen sensim rem reddit facilem et delecta- 
bilem. Porro singuli versiculi, imo singula 
paene verba sunt attentissime consideranda, et 
eorum vis expendenda, allatis variis conceptibus, 
causis, effectis, modis, etc. Ideoque expedit 
singulos versiculos bis terve repetere, nec tran- 
sire ulterios, donec eos veluti degustaveris. 
Quae ut melius intelligantur, statuam exem- 
plum in oratione Dominica. 

Pater noster qui es in coelis. Vere Pater 
noster: tu enim nos ex nihilo ad imaginem et 
similitudinem tuam benignissime condidisti, tu 
lapsos in peccatum ab aeterna morte redemisti, 
tu nos in filios adoptasti, tu Spiritu tuo sancti- 
Gcasti, tu ad coelestem hereditatem vocasti, et 
providentia paterna nos ad illam dirigis. Tu 
pater noster, creator noster, redemptor noster, 
sanctificator noster, director noster, et largitor 
bonorum omnium. Haec omnia hac Patris 
appellatione comprehenduntur. Convenit hoc 

nomen Deo respecta nostri, prout complec- 
titur totam sanctissimam Trinitatem ; omnia enim 
opera paternitatis in nos, sunt communia toti 
Trinitati. 

Qui es in coelis. Ibi te aperis, ibi te manife- 
stas, ibi cognosceris et amaris, benediceris et 
laudaris in saecula saeculorum. In coelis ; in 
beatissimorum spirituum mentibus, quae omni- 
bus coelis corporeis capaciores. Ibi fulget ma- 
jestas tua, ibi regnas et triumphas in aeternum. 

Sanctificetur nomen tuum. Sanctificetur nomen 
tuum (quidquid tu es et diceris) in bac extre- 
ma regni tui parte; sanctificetur in hominibus. 
Omnes mortales te cognoscant, te timeant, te 
ament, te laudent et benedicant in saecula. 
In hoc nominis tui sanctificatio est sita; haec 
semper vigeat, efflorescat, et crescat usque in 
finem mundi. 

Adveniat regnum tuum. Exscindatur regnum 
impietatis, regnum peccati et diaboli: regnum 
tuum adveniat, et omnibus dominetur. Primum 
quidem regnum fidei, spei, et cbaritatis, per 
quae in cordibus omnium nationum regnes, 
deinde aeternum illud regnum beatae visionis: 
in quo tu eris omnia in omnibus. Hoc regnum 
non diu differatur; sed completo mox Sanc- 
torum numero, se aperiat. 

Fiat voluntas tua sicut in coelo, et in terra. 
Voluntas tua, consilia tua, praecepta tua, bene- 
placitum tuum. Haec triplex voluntas tua sic 
impleatur in terra, sicut impletur in coelo. 
Omnes obediant praeceptis tuis, omnes pareant 
sanctissimis inspirationibus tuis, omnes probent 
beneplacitum tuum. 

Panem nostrum quotidianum da nobis hodie.* 
panem corporalem et spiritalem, alimenta cor- 
porum et animorum. Sicut corpus nutritur 
cibis visibilibus; ita anima verbo tuo, doctrina 
et illustratione tua, et in primis pane illo di- 
vino, qui de coelo descendit , qui spiritus est et 
vita, qui mundo vitam attribuit, corpore, in- 
quam, et sanguine Filii tui. Omnem hunc pa- 
nem da nobis hodie, id est, quamdiu hodie 
nominatur: ut exponit Apostolus ad Hebr. 3; 
hoc est, toto tempore vitae hujus mortalis. 

Et dimitte nobis debita nostra , sicut et nos 
dimittimus debitoribus nostris. Ecce, Pater, ig- 
nosco omnibus qui me injuria affecerunt, vel 
quovis modo in me peccaverunt: nihil illis 
mali exopto; sed benedictionem tuam et Spiri- 
tum sanctum tuum illis imprecor. Ignosce ita- 
que et mihi quidquid in te peccavi: relaxa 
culpas et supplicia, debita culparum et poena- 
rum, quarum tibi reus sum et debitor. Haec 

omnia debita remitte mihi per infinitam boni- 
tatem et misericordiam tuam, per sanguinem et 
merita Christi Filii tui Domini nostri. Mira Dei 
benignitas, qna se paratum exhibet condonare 
nobis decem millia talentorum, si nos proximo 
velimus condonare paucos denarios. 

Et ne nos inducas in tentationem. Semper 
nobis adsis auxilio et protectione tua, ut nulla 
nos tentatio vincat, nullae mundi vel carnis 
illecebrae in peccatum trahant. 

Sed libera nos a malo. A malo culpae et 
poenae, ab omnibus diaboli insidiis, et tandem 
ab omnibus hujus vitae malis; et transfer in reg- 
num tuum, ubi te summo bono aeternum fruamur. 

Amen. Ita fiat, Domine Pater, Rex coeli et 
terrae: ita fiat, exaudi haec mea vota, et imple 
illa secundum bonitatem et misericordiam tuam. 

En specimen accuratioris modi orandi, qui 
mirifice et mentem illustrat, et aflectum excitat, 
et dulcedinem in singulis partibus latentem 
gustare facit: multoque fortasse melius est, 
hoc modo semel orationem Dominicam recitare, 
quam centies cursim cum parva attentione. 
Quod si alicui sit injunctum, ut ter vel quin- 
quies recitet orationem Dominicam, facile id 
praestare potest toties repetendo singulos ver- 
siculos, iliisque inhaerendo meditatione, juxta 

modum nunc explicatum. Hoc fere modo B. 
Franciscum orationem Dominicam recitare so- 
lebat, et B. Pater noster Ignatius euin modum 
valde commendat in libello Exercitiorum. Nec 
video quae ratio orandi possit esse praestantior. 
Facile autem quibusvis aliis precationum et 
laudum formulis, et psalmis, et hymnis, et 
versiculis accommodari potest. 




jitized by Google 



LIBELLUS PRIMIS. 


CONSIDERATIONES VIAE PURGATIVAE 

. PRO INCIPIENTIBUS. 

ACTUS FIDEI. 

Documentum. 

Ut quis per Viam Purgativam accedat ad Deum, 
recta ac distincta vestigia assignat Oecumenicum 
Concilium Tridentinum Sess. 6. de Justificatione, 
cap. 6. Requirit imprimis actum fidei. Disponun- 
tur, ait, ad ipsam justitiam, dum excitati divina 
gratia, et adjuti, fidem ex auditu concipien- 
tes, libere moventur in Deum, credentes vera 
esse, quae divinitus revelata, et promissa sunt. 
Et infra. 4 De hac dispositione scriptam est: 
Accedentem ad Deum, oportet credere quia est, 
et quod inquirentibus se remunerator sit. Hebr. 
11. Ita Tridentinum. Ut autem credas , quia 
est, servire poterit consideratio de Deo et di- 
vinitate: item de ipso esse et qui est. 

Ut deinde credas, quod inquirentibus se re- 
munerator sit, usui esse poterit consideratio de 
Deo, ut est salus nostra: item de Deo, ut est 
gloria nostra: item de aeternitate Dei. Igitur 

sequentibus considerationibus actus vivae fidei in- 
termisce. 


CONSIDERATIO I. 

De Deo et divinitate. 

i * • 

Deus dupliciter concipi potest secundum Dio- 
nysium. 1. Per affirmationes, seu conceptus 
positivos, quibus omnes perfectiones ei tribuun- 
tur. 2. Per negationes, seu conceptus negativos, 
quibus omnes perfectiones, ut a mente creata 
absque lumine gloriae concipiuntur, de eo ne- 
gantur. Priori modo concipimus Deum esse 
spiritum sublimissimum, optimum, maximum, 
sempiternum, potentissimum , sapientissimum, 
benignissimum, sanctissimum, justissimum, mi- 
sericordissimum, pulcherrimum, rebus omnibus 
intime praesentem, omnia interius creantem, 
formantem, conservantem, gubernantem, et ad 
suam gloriam ordinantem, tamquam primum 
principium et finem rerum omnium. 

Similis descriptio Dei colligi potest ex S. 
Augustino, lib. 1. Confess. c. 4. paucis additis, 
hoc modo : Deus est spiritus summus, optimus, 
maximus et sempiternus, potentissimus et benig- 
nissimus, misericordissimus et justissimus, se- 
cretissimus et praesentissimus , fortissimus et 

pulcherrimus, simplicissimus et perfectissimus, 
indivisibilis et immensus, stabilis et incompre- 
hensibilis; immutabilis, mutans, omnia; semper 
agens, semper quietus; colligens nec egens; 
creans et nutriens et perficiens, portans et 
implens et protegens: ex quo omnia, per quem 
omnia, propter quem omnia. 

Et S. Bernardus lib. 5. cap. 11. de considera- 
tione ad Eugenium, sic describit Deum: Quid 
est Deus ? voluntas omnipotens , benignissima vir- 
tus, lumen aeternum, incommutabilis ratio, summa 
beatitudo , creans mentem ad se participandum, 
vivificans ad sentiendum, afficiens ad appetendum, 
dilatans ad capiendum, justificans ad promeren- 
dum, accendens ad zelum, fecundans ad fructum, 
dirigens ad aequitatem, formans ad benevolentiam, 
moderans ad sapientiam, roborans ad virtutem, 
visitans ad consolationem, illuminans ad cogni- 
tionem, perpetuans ad immortalitatem, implens ad 
felicitatem, circumdans ad securitatem. Omitto 
alias, quas habet eodem libro, quae fere sunt 
per affirmationes. 

Posteriori modo Deus concipitur esse spiritus 
infinitus, immensus, sempiternus, infinite supra 
omnem perfectionem, excellentiam, et magnitu- 
dinem a mente creata conceptibilem elevatus ; 
supra omnem substantiam, supra omnem poten- 

tiam , omnem sapientiam, omnem intellectam, 
omnem lucem, omnem polcbritadinem, omnem 
sanctitatem, omnem justitiam, omnem bonitatem, 
omnem beatitudinem, omnem gloriam ; adeo at 
ipse nibil horam proprie sit, nulli horam sit 
similis, sed infinite sublimior, et praestantior. 

Ratio est: primo, quia omnes illae perfec- 
tiones, at a nobis, vel ab Angelis, absque Ia* 
mine gloriae concipiuntur, sunt limitatae in 
ratione entis, ita ut alia aliam non includat: 
at vero sunt in Deo, sunt prorsus illimitatae, 
ita ut se mutuo includant Deinde menti creatae 
objiciuntur per modum formatum accidentalium, 
sicat se habent in rebus ereatis. In Deo sunt 
ana simplicissima substantia, seu forma per 
se subsistens. Ob bas causas Dionysius Areo* 
pagita multis locis hunc modum concipiendi 
Deum, praefert ei, qui est per affirmationes» 
Vide cap. 2. de coelesti hierarchia, et cap. 1. 
et 2. de divinis nominibus, et cap. 3. de mys* 
tica theologia. 

Possunt etiam hi duo modi misceri, sicat 
miscentur in hac descriptione: Deas est incom* 
prebensibilis bonitas in sua essentia, inscruta- 
bilis profunditas in sua sapientia, inaccessibilis 
altitudo in sua eminentia, ineffabilis latitudo in 
sua charitate, infinita longitudo in sua aeterni* 

tate, simplicissima puritas in sua sanctitate, 
absoluta immensitas in sua magnitudine, caligo 
lucidissima, solitudo abundatissima, simplicitas 
perfectissima, sibi et beatis omnibus paradisus 
et coelum, aeterna vita, aeterna requies, aeterna 
beatitudo, et omnium bonorum infinita plenitudo. 

Quod ad divinitatem attinet, etsi ipsa a Deo, 
nullo modo ex parte rei, aut in conceptu viden- 
tium Deum distinguatur; tamen in nostro con- 
ceptu seu concipiendi modo est aliqua distinc- 
tio: cum divinitas concipiatur ut forma, Deus 
ut quid constitutum ex forma et substantia. 
Dupliciter autem divinitas concipi potest. 

1. Per modum essentiae seu naturae intel- 
lectualis infinitae, ex qua quodammodo manent 
omnes illae perfectiones, quae attributa vocan- 
tur: ita ut haeo non contineantur in ratione 
divinitatis, seu essentiae divinae formaliter, sed 
tamquam in fundamento; sicut proprietates in 
rebus creatis. 

2. Concipi potest, tamquam forma simplicis- 
sima per se subsistens, infinitae perfectionis, 
quae formaliter contineat omnes perfectiones 
in sua summa elevatione consideratas: ita ut 
Deus per illam formam sit formaliter potens, 
sapiens, bonus, sanctus, justus, etc. imo sit 
formaliter ipsa potentia, sapientia, bonitas, 

sanctitas, justitia, etc. non accidentaria , sed 
substantialis, et per se subsistens. Et hic 
modus concipiendi est praestantior, et Deo 
dignior, ut alibi fusius declaratum est, tum 
ratione, tura Sanctorum Patrum testimoniis. Sic 
enim divina essentia formaliter continet omnem 
perfectionem simplicem, non tantum fundamen* 
taliter , et ipsae perfectiones habent se per mo- 
dum substantiae, non accidentis, vel proprietatis 
accessoriae. 


PRECATIO. 

■sid Deum et Divinitatem. 

Ex lib. 7. de Pcrfect. cap. 3. 

Ad te accedo viva fide instructus , o Domine: 
tu Deus meus es, et non est alius. Tu Deus 
super omnes Deos, tu omnis divinitatis abyssus. 
An, ut pictor, adjiciam omnes virtutum colores? 
Tu omnes superexcedis. An, ut sculptor, rejiciam, 
quidquid rude, indolatum, superfluum, impolitum? 
Tu omni imperfectione cares , omni circumscrip- 
tione, omni limitatione, omni termino. 

Tu omnis perfectionis auctor et exemplar, 
et finis, et conservator, omnem terminans infi- 
nitatem, omnem transiliens finem, omnem de- 
finiens mensuram, omnem fingens speciem, ora- 

nem formans informitatem. Tu per te perfec- 
tas, et superfectus, et ante perfectus, omnem 
perfectionem et excellentiam simplici unitate 
praehabens. 

Tu sine quantitate magnus , sine qualitate 
bonus, sine numero infinitus, sine figura formo- 
sus, sine tempore aeternus, sine loco immensus, 
sine extensione diffusus, sine multiplicitate per- 
fectus, sine situ altissimus. Tu centrum uni- 
versi, ad quod omnia quiescunt, a quo omnia 
sustentantur. In te omnis amoris illicium, om- 
nis desiderii consummatio, omnis motionis ter- 
minus, omnis appetitus satietas. 

Haec ita esse certissima fide credo, et admo- 
dum gaudeo Deum meum talem esse ; et ita esse 
coram toto orbe profiteor. 

Modus legendi hanc precationem, et sequentes. 

Nota. Quia haec precatio, et reliquae, quas 
per intervalla inserimus, sunt plenae succo, et 
continent medullam rerum, quae toto libro de 
qualibet perfectione ab auctore tractatae sunt , 
ideoque ^Recollecliones precatoriae“ ab eodem nun- 
cupantur, expedit attente perlegere, et usurpare 
modum orandi, qui fit per quandam vocum et 
temporum commensurationem. De hoc ita loqui- 
tur S. P. Ignatius in libello suo Exercitiorum 

spiritualium hebdomade quarta: Hic orandi mo- 
dus in eo consistit, nt inter singulas respirandi 
vices singnla orationis verba transmittamus, 
expensa interim, vel signihcatione prolatae vo- 
cis, vel personae, ad quam oratio spectat, 
dignitate, vel mea ipsius vilitate, vel utriusque 
postremo differentia. Eodem procedendam mo- 
do in verbis reliquis. 

CONSIDERATIO II. 

De ipso esse, et qui est . 

Deus dicitur esse, et qui est, et existens (ut 
Septuaginta vertunt Exodi 3) quinque modis 
vel rationibus. 1. Ut fons et causa totius esse; 
cum omne esse, et omne ens ab ipso sit, et 
assidue ab ipso, sicut lumen a sole, dependeat 

2. Quia non habet esse aliquod limitatum, 
neque est hoc vel illud, sicut Angelus vel 
homo: sed universe est, totum esse in se com- 
plectens, et ab aeterno anticipans; cum tota 
essendi plenitudo, totaque entis latitudo et am- 
plitudo, in ipso plenissime et eminentissime 
contineatur. 

3. Quia sempiterne est, suo esse, quaque vita 
totam implens, adaequans, in se complectens 
et ambiens aeternitatem. 


Digitized by Google 



28 


4. Quia immense est, totam implens spatio- 
rum imaginabilium immensitatem. 

5. Quia immutabiliter est, omnia sua ita simul 
liabens, et firmiter possidens, ut nihil unquam 
possit amittere; cum omnia habeat per suam 
immutabilem essentiam, cui nulla potest fieri 
accessio, nulla decessio. 

PRECATIO. 

Ad ipsum esse, et qui est. 

Ex lib. 2. de Perfeci, cap. 4. 

Quid credo , cum Deum esse credo ? Adjuva, 
Domine, incredulitatem , et imbecillitatem meam. 
Credo te illud esse, a quo omne habet esse quod 
est; credo te complecti omne illud esse, quod 
aliquid est: credo te esse, quod semper fuisti; 
et fuisse ante omne quod fuit: credo te hic esse 
cum omni esse, et ubique esse, quod hic es: 
credo te constanter fore, quod ab aeterno fuisti, 
et nunc esse, quod in aeternum futurus es. 

Da mihi, Domine, ut comprehendam, cum 
omnibus Sanctis, quae sit longitudo, latitudo, 
sublimitas, et profundum divinitatis tuae; ut a 
me totus cogitatione, et affectu deficiens, in 
illud pelagus immergar, ibique perdam meip- 
sum et creata omnia, nihil aliud attendens, ni- 
hil aliud sentiens, amans, desiderans, aut re- 

quirens amplias; sed in te solo acquiescens, 
et omne bonum in te possidens et perfruens. 
Sicut enim essentia tua infinita est et immensa, 
ita omne bonum, quod in te est, infinitam pa- 
riter et immensum est. Ouis adeo avarus est, 
ut infinitum et immensum bonum ei non satis 
sit? Nihil ergo extra te quaeram aut desiderem, 
sed tu mihi sis instar omnium, et supra omnia, 
Deus cordis mei, et pars mea Deus in aeter- 
num. 

CONSIDERATIO ID. 

De Deo, ut est salus nostra. 

Salus nostra dicitur; 1. Quia liberat nos ab 
aeterna morte. Imo quantum in ipso est, liberat 
omnes homines, solvendo pretium abundantis- 
simum, quod infinitis peccatoribus et infinitis 
peccatis abolendis sufficiat. 

2. Quia est causa donorum gratiae, et om- 
nium bonorum operum, quibus salutem aeternam 
meremur: et tota hujus mundi machina eo dirigi- 
tur, ut salutem aeternam consequamur. Omnia 
enim propter electos. 

3. Quia est auctor et fons donorum gloriae, 
in quibus salus aeterna formaliter consistit, 
nempe visionis et fruitionis Dei. 

4. Quia ipse est objectum salutis aeternae, 

nnde tota aeternae vitae essentia, excellentia, 
suavitas, et duratio interminabilis dependet. 
Ipsum enim videre, amare, gustare, vita aeterna 
est, et ipsius, et omnium Sanctorum. 

PRECATIO. 

Ad Deum , ut est salus nostra. 

Ex lib. 1. de Perfeci, cap. 7. 

Domine Deus, virtus mea, et salus mea, qui 
non tantum Deus credentium es, sed inquiren- 
tibus te remunerator es; utentibus nimirum dono 
gratiae , ac lytro salutis, utentibus hoc mundo, 
tamquam non utantur: da mihi, cum Apostolo 
tuo, omnia arbitrari ut stercora, ut te unum 
lucrifaciam, qui eris merces mea magna nimis. 

Vilescant mibi omnia transitoria propter te, 
et cbara sint mibi omnia tua; et tu, Deus meus, 
plus quam omnia. Quid enim sunt caetera om- 
nia ad excellentiam bonorum tuorum? Fumus 
sunt, umbra sunt et vanitas omnes divitiae et 
deliciae, omnisque gloria hujus mundi, quae 
misere oculos mortalium fascinant, ne vera illa 
bona, quae in te sunt, cognoscere et persequi 
valeant. Et sicut qui dormiunt, inani imagine 
divitiarum, voluptatum et honorum delusi, nibil 
horum inveniunt cura excitantur, sed cum do- 
lore animi vident se misere deceptos: ita acci- 

dit omnibus hujus mundi amatoribus, vitae isti- 
us per mortem corporis discusso somno, mente 
in lucem alterius saeculi expergiscente. 

Nihil igitur illorum amem aut aestimem, sed 
te solum, et bona tua, quae in te recondita, 
quae tu ipse es, quibus fruentur aeternum, qui 
hisce caducis contemptis, tibi inhaeserint. Amem 
te supra omnia, et semper serviam tibi: quia 
infinite melior es omnibus, et dignus, ut omnis 
amor, omnis benevolentia, omnis benedictio, 
omnis gratulatio, omnis gloria, omnis servitus 
tibi ab omni creatura in omnem aeternitatem 
deferatur et impendatur. 

CONSIDERATIO IV. 

De Deo, ut est gloria nostra. 

Gloria nostra dicitur Deus, tum effective, 
tum objective. Effective quidem, tum quia est 
causa omnium bonorum nostrorum, de quibus 
in hac vita aliquo modo gloriari possumus, 
tum quia est causa gloriae illius sublimissimae 
et aeternae futuri saeculi, et omnium bonorum, 
ex quibus illa tamquam splendor emicabit. 
Objective vero , quia ipse est objectum, mensura 
et fons omnis gloriae, et beatissimi illius status, 
in quo omnes beati ipsum videndo, amando, 
gustando, seu fruendo, deificabuntur, et dei- 

formes efficientur, instar divinitatis fulgentes. 
Tantum enim borium est divinitas, ut ipsam 
videre, amare et gustare sit summa et aeterna 
gloria. 

Christus etiam dicitur gloria nostra meri- 
torie; quia omnis gloria nostra in ipsius meritis, 
tamquam in causa fecundissima, continetur, et 
ex illis in nos promanat. Potest etiam ipse 
dici gloria nostra quasi formaliter; quatenus 
est caput nostrum, et nos ejus membra: sicut 
beata Virgo dicitur gloria coelestis Jerusalem; 
et Juditb gloria Jerusalem terrestris. 

PRECATIO. 

Ad Deum , ut est gloria nostra. 

Pro felici certaque praedestinatione, et electione ad glo- 
riam aeternam. 

Ex Disput. de Praedest. sect. 7. 

Exaltabo te, Deus meus Rex, et benedicam 
nomini tuo in saeculum, et in sacculum saeculi. 
Per singulos dies benedicam tibi, et laudabo 
nomen tuum in saeculum, et in saeculum sae- 
culi; quia ab aeterno dilexisti nos, et praepa- 
rasti nobis regnum tuum, et consortium gloriae 
tuae. Elegisti nos in Filio ante mundi con- 
stitutionem, et in adoptionem filiorum per ipsius 

merita praedestinasti , ut simus sancti et imma- 
culati in conspectu tuo in charitate, et paratam 
nobis haereditatem assequamur. Et sicut ab 
aeterno nos praescisti, et praeordinasti, ut si- 
mus conformes imaginis Filii tui, ita in tem- 
pore vocasti, et vocationem tuam secutos justifi- 
casti, (communicato nobis Spiritu tuo, pignore 
baereditatis nostrae) et justificatos glorificabis; 
si tamen in justitia permanserimus, si imagini 
Filii tui conformes nos compatiendo praesti- 
terimus. Ita enim demum nos praedestinasti, 
ut ei simus conformes in gloria, si fuerimus ei 
conformes in patientia. Hanc conditionem merito 
a nobis requiris, ut membra non dissentiant a 
capite: ut sicut Dominus noster a justitia et 
Patris obedientia propter passiones et tormenta 
non recessit, ita nec nos ob hujus vitae afflic- 
tiones ab ejus obedientia recedamus, sed omnia 
fortiter ad exemplum ipsius perferamus, con- 
siderantes, quod non sunt condignae passiones 
hujus temporis ad futuram gloriam quae reve- 
labitur in nobis. Meretur res tanta omnem 
sollicitudinem in exequendis mandatis, omnem 
tolerantiam in sustinendis adversis, omnem con- 
stantiam in retinendo justitiae statu. 

Ita sese rem habere me docet fides indubitata, 
et auctor fidei Deus. Sic credo, et juxta fidei 

decreta sic vivere statuo , ut per prospera et ad- 
versa semper aspiciam in auctorem fidei, et con- 
summatorem JESUM, donec eundem videam re- 
velata facie , qui lecum vivit et regnat per omnia 
saecula. Arnen. 

CONSIDERATIO V. 

De aeternitate Dei. 

Aeternus dicitur 1. quia infinito intervallo, 
ante omne tempus imaginabile fuit, et infinito 
intervallo seu infinitis saecnlis post omne tem- 
pus imaginabile erit. Concipe retro, ante mun- 
dum conditum, tot myriades saeculorum (saecu- 
lum unum voco durationem centum annorum) quot 
sunt arenae in omnibus littoribus, quot guttae 
in omnibus aquis, quot folia in omnibus arbori- 
bus, quot gramina in omnibus pratis, quot 
semina in omnibus agris, quot pili in omnibus 
animalibus: et huic incomprehensibili numero 
adde tot milliones saeculorum, quot pulvisculi 
sunt necessarii ad implendum totum universum 
corporeum; (de quo fusius noster Clavius in 
Sphaeram) adhuc Deus totum illud temporis 
incomprehensibile spatium, quod nobis videri 
possit ipstar cujusdam aeternitatis, infinitis sae- 
culis, et saeculorum infinitis millionibus ante- 
cessit. His adde longe majora. Multiplicetur 

totos iste numerus saeculorum, intellectu An- 
gelico, ratione quadrata vel cubica seroper 
ascendendo, quantum per mille annos iste ac- 
tus repeti potest: adhuc infinito intervallo et 
infinitis saeculis Deus prior et antiquior de- 
prehenditur. Idem dicendum, etiamsi tot fiant 
cubicae multiplicationes ordine recto ascenden- 
do, quot arenae sunt necessariae ad implendum 
totum universum. Nullus numerus annorum 
vel saeculorum tam ingens a mente creata 
retrorsum concipi potest, quin tandem desinat 
in certum terminum, et ante illum terminum 
supersint infinita saecula, quibus Deus illum 
terminum antecesserit. Ob hanc causam voca- 
tur Antiquus dierum , (Daniel 7.) Primus et no- 
vissimus (Apocal. 1.) 

Simili modo concipienda aeternitas in futurum. 
Concipe in futurum tot milliones saeculorum» 
quot modo assignavimus; exactis omnibus illis, 
adhuc restabunt alii milliones saeculorum, et 
quidem infiniti, quibus Deus cum omnibus Sanc- 
tis suis regnabit, et damnati apud inferos tor- 
quebuntur. Nec potest ab ulla mente creata 
tanta multitudo saeculorum concipi, quin illa 
exacta, et post illam, adbuc alia multitudo sae- 
culorum infinita sit subsecutura. 

Ubi advertendum est, integram aeternitatem, 

quatenus dicit quandam durationis extensionem, 
nostro modo concipiendi quasi duabus constare 
partibus , (etsi in seipsa sit tota simul, et parti- 
bus careat): quarum altera concipitur, ut exi- 
stens complete ante omnia saecula imaginabilia, 
quasi semper exacta. Haec soli Deo convenit, 
nec puto ullam creaturam illius capacem; ut 
alibi ex Patribus probavimus. Altera concipitur 
ut existens post omnia saecula imaginabilia, 
quasi semper futura: ita ut nibil umquam de 
ea decerpatur, quo possit imminui. Haec com- 
municari potest rebus creatis. Sic enim et 
mundus renovatus, et beatitudo Sanctorum, et 
tormenta peccatorum aeterna erunt. 

2. Deus dicitur aeternus ; non solum quia ante 
omne tempus conceptibile infinitis saeculis ex- 
titit, et post omne tempus conceptibile infinitis 
saeculis extabit; sed etiam quia omnia bona 
sua, omnem potentiam, sapientiam, beatitudinem, 
omnia gaudia et oblectamenta, quae per infini- 
tum tempus acquirere posset, simul perfectissime 
in unum collecta habet et immutabiliter ex omni 
aeternitate in omnem aeternitatem, absque omni 
initio et fine possidet, ita ut nulla ei possit 
fieri accessio, nulla decessio. Nemo in hac vita 
potest omnes oblectationes et gaudia, quibus 
toto vitae decursu fruitur, simul habere collecta; 



ut simul omnia illa sentiat et percipiat, illisque 
simul fruatur: imo non posset simul illa per- 
ferre; sed moreretur gaudii magnitudine, corde 
se nimium dilatante; ut constat multis exem- 
plis eorum, qui gaudio ex una aliqua re in- 
sperata concepto, repente expirarunt. At Deus 
omnia gaudia et delectationem, quam infinito 
tempore de infinitis bonis percipere posset, 
simul et' colleetim per totam aeternitatem pos- 
sidet. 

Unde triplici modo gaudium Dei est infini- 
tum. 1. Quia est de bono infinito, (nempe de 
essentiae suae excellentia) idque tanta cum 
perfectione, ut ei omnino exaequetur; et ulte- 
rius est de bonis infinitis, quae in essentia di- 
vina eminenter continentur. 2. Quia simul et 
conferte habet omne gaudium, quod per infini- 
tum tempus successive percipi potuisset. 3. Quia 
boc totum simul possidet non finito aliquo tem- 
pore, sed per totam aeternitatem; sicut si da- 
retur lux corporalis intensive et extensive in- 
finita, et tota perfectio extensiva contraheretur 
in punctum, et illa lux sic contracta, esset in 
immensum diffusa, ubique tota perfecte exi- 
stens. 

Pari modo Deus omnes suas cogitationes, 
omnia consilia, omnia decreta, simul ab aeterno 



immutabiliter concepit et retinet; ita ut nihil 
novi ei possit occurrere, nihil novi possit co- 
gitare, nihil etiam velle aut decernere, quod 
ab aeterno non cogitarit, voluerit, statuerit, 
decreverit; nihil permittere fieri in tempore, 
nisi quod ab aeterno statuerit permittere; nihil 
facere in tempore, nisi quod decreverit in 
aeternitate: semper enim aeternum decretum 
circa omnia et singula debuit praecessisse, sine 
quo in tempore nihil fieri potest. Non quod 
Deus absolute non possit facere alia, quam 
quae fecit aut facturus est: absit; potest enim 
alia, et alia sine fine, etsi re ipsa non decre- 
verit facere. Fieri tamen non potest, ut re 
ipsa aliquid faciat, nisi decretum faciendi ab 
aeterno praecesserit. Itaque potest omnia ab- 
solute, considerata ipsius potentia et sapientia, 
et summa libertate ab aeterno quidlibet decer- 
nendi: non potest omnia ex suppositione, 
nempe supposito quod decretum non praeces- 
serit. Postulat ipsius eminentissima aeternitas, 
et immutabilis celsitudo, ut omnia quae et 
possibilia sunt, et quae fiunt in tempore, et 
quae non fiunt, in sua luce infinita tam per- 
fecte consideraverit, expenderit, ponderaverit, 
atque si infinito tempore de singulis delibe- 
rasset et oonsultasset. Unde facile illi fuit de 

omnibus et singulis statuere semel et simul, 
quae infinito post tempore facienda, vel per- 
mittenda erant. Imo id erat necessarium, ne 
voluntas ejus circa aliqua objecta maneret quasi 
suspensa; quod est imperfectionis. 

Quare nulla est in Deo actuum intellectus 
aut voluntatis successio. Quod semel cogitat 
aut videt, sernper cogitat et videt. Quem semel 
amat, sernper amat; sed pro eo tempore quo 
erat amabilis, nempe pro tempore status gra- 
tiae: quem semel odit, sernper odit, non abso- 
lute, sed pro eo tempore quo odio dignus; 
pro alio vero tempore, quo amore dignus est, 
illum amat. Hi actus qui nostro modo con- 
cipiendi in Deo existunt ab aeterno, non cessant 
proprie nec extinguuntur, neque de novo emer- 
gunt, vel eliciuntur, sed manent invariabiles 
respectu sui objecti pro certo tempore, et in- 
certo statu considerati: nec tribuunt absolutam 
denominationem, nisi eo tempore, quo objecta 
in certo statu existunt, et pro illo tempore, 
quo in eo statu existent, vel extiterunt. 

3. Dicitur aeternus , tamquam supra aeterni- 
tatem, et ut causa aeternitatis in creaturis. 
Ipse enim sno potentissimo, assiduo, et immu- 
tabili influxu, quo omnia creat et conservat, 
est causa cur mundus, Angeli, et homines in 

aeternam sint permansuri ei duraturi, una cum 
statu gloriae, vel damnationis. Denique res 
omnes suam durationem, aetatis mensuram, 
spatia essendi et vivendi, tempus nascendi et 
moriendi, pro sua quaelibet conditione ac na- 
tura, ab ipso acceperunt. 

f , 

PRECATIO I. 

Ad aeternitatem Dei. 

Ex lib. 4. de Perfeci, cap. 5. 

Priusquam montes fierent, aut formaretur terra 
et orbis, a saeculo usque in saeculum tu es Deus. 
Tu enim principium et artifex omnium, unde 
et ante omnia. Non naturae aliqua necessitate 
impulsus hanc rerum universitatem, hoc ma- 
gnum palatium cum incolis et opibus suis effu- 
disti, (sicut sol lumen effundit) ut opus tuum 
tibi coaeternum esse possit: sed liberrima vo- 
luntate, ut summus artifex, finxisti et aedificasti. 
Antiquior ergo es opere isto, quod nondum 
sex annorum millibus constitit. Sed quot, ob- 
secro, saeculis antiquior? neque illud omnino 
absurde quaeritur, quasi ante hunc mundam 
saecula nulla fuerint, in quibus tu existeres, 
et bonis tuis fruereris. 

Etsi enim ante coeli et terrae conditionem 

solis et lunae conversiones, quae nostros dies, 
menses et annos metiuntur, ex quibus quantae 
sint rerum nostrarum minutae durationes cog- 
noscimus, non fuerint dubium tamen non est 
(nisi de vocibus contendere velimus) quin du- 
rationes et spatia aliqua fuerint quasi dierum, 
mensium, annorum et saeculorum, sub quibus 
isti motus extendi et transigi potuissent, si 
tunc extitissent: sicut nec modo, absoluto mun- 
di hujus curriculo, cessantibus coelorum motibus, 
durationes omnes et spatia temporum abolebun- 
tur. Capiamus ergo retro ante conditum orbem, 
centum millia saeculorum: jam tunc eras Deus. 
Capiamus totidem saeculorum milliones: jam 
ibi eras, aeque magnus, aeque potens, aeque 
sapiens, aeque beatus. Denique sine fine ma- 
jorem et majorem saeculorum numerum retror- 
sum mens concipiat: et inveniet te cum omni- 
bus bonis et gaudiis tuis infinitis saeculis ad- 
huc priorem et antiquiorem. 

Tu enim es hypostasis et principium et 
mensura omnium saeculorum; tua aeternitate 
prior omnibus saeculis et superior, sub quo 
omnia volvuntur saecula. Sicut enim tua im- 
mensitate extendis, ambis, et contines omnia 
spatia locorum: ita tua aeternitate anticipas, 
protendis, et ambis omnes durationes et moras 

temporum, tamquam omnium radix et origo. 
Sub te omnia inchoantur principia, omnes ac- 
cedunt profectus, omnis transigitur vita, omnes 
procurrunt motiones, omnis perstat existentia, om- 
nes perveniunt termini, omnes clauduntur fines. 

PRECATIO II. 

Ad eandem , ibidem. 

0 aeternitas, omnis boni primaeva et inter- 
minabilis complexio; omnis vitae insenescibilis 
tota simul et perfecta possessio; omnis beati- 
tatis sine principio et fine superplenissima 
fruitio! Tibi nihil praeteritum, nihil futurum; 
tibi nulla accessio, nulla decessio fieri potest. 
Nam altitudine tui Nunc , quod infinitum tempus 
ambit, omnia simul colligis, in illo omnia te- 
nens praesentia, ut nec fugere possint in prae- 
teritum, nec de novo in futurum advenire. 
Omnia enim praesentia, praeterita et futura 
praecipis et anticipas: et tibi jam praesentia 
erant priusquam futurorum notionem haberent. 
Etsi enim quaecumque aliquando futura sunt, 
ab aeterno futura fuerint; nisi tamen ea sci- 
visses, et vel facere vel permittere voluisses, 
ab aeterno non futura fuissent. 

In tuo Nunc omnia semel constituta et de- 
creta; omne consilium de omnibus captum et 

nihil non plenissime expensum, omnia definita 
et decisa, quae vel fient unquam, vel non fient. 
Ibi quoque et nos namerati et appensi sumus, et 
liberata sunt omnia opera nostra. Ibi nobis poena 
vel gloria aeterna praeparata: ibi vel regnamus 
cum Sanctis omnibus in gloria, vel in incendiis in- 
ferorum cum impiis et daemonibus ardemus. Ae- 
ternitas praescientiae et decretorum tuorum an- 
ticipat omnia : et quidquid unquam in tempore 
futurum est, ibi jam factum est. 

PRAECATIO III. 

Ad eandem, ibidem. 

0 aeternitas! abyssos gaudii Sanctis, abys- 
sus miseriarum et dolorum impiis! Sicut enim 
omne bonum facis infinite melius et optabilius, 
ita omne malum efficis infinite pejus et moles- 
tius. Quae mens magnitudinem tuam capere, 
quod robur animi pondus tuum sustinere queat? 
Tu omnem superbiam retundis, omnem duritiem 
frangis, omnem animositatem reprimis, omnes 
peccatores perturbas, omnes pios in afflictione 
recreas, et ineffabili gaudio perfundis. Momen- 
taneum enim et leve tribulationis hujus , supra 
modum in sublimitate aeternum gloriae pondus 
operatur in nobis. Pro momentaneo malo re- 

pendetur aeternam bonam ; pro levi tribulatione , 
pondus gloriae immensum; pro afflictione ter- 
rena gloria in sublimitate. Vae miseris pec- 
catoribus, qui momentaneum et leve hujus vi- 
tae solatium aeterno illi gloriae ponderi ante- 
ponunt: qui aeternum malunt subire supplicium, 
quam momentaneo hujus vitae carere com- 
modo: qui terrena ista praeferunt coelestibus, 
infima sublimissimis, momentanea sempiternis! 

0 aeternitas ! tu semper menti meae obverse- 
ris, tu intimis mihi sensibus inhaereas, tu omnium 
mearum actionum et totius vitae sis regula. Om- 
nia temporalia sive bona sive mala prae te con- 
temnam et nihili ducam. Tu mihi in omni af- 
flictione sis solatium, et in omni tentatione 
praesidium, et in omni prosperitate monito- 
rium. Tibi vero, principiorum omnium prin- 
cipio, quod omni principio antiquius, tibi aevo- 
rum parenti, saeculorum regi, temporum dis- 
pensatori, aetatum provectori, omnis perman- 
sionis et durationis basi, et beatae aeternitatis 
largitori, omnis honor et gloria in omnem aeter- 
nitatem. Arnen. 

SECUNDUS PASSUS VIAE PURGATIVAE. 

ACTUS TIMORIS. 

Documentum. 

Praeter fidem pro ulteriore passu in via Pur- 
gativa postulat Tridentinum actum timoris, de 
quo ita docet Sess. 6. c. 6. Disponuntur ad ip- 
sam justitiam, dum peccatores se esse intelli- 
gentes, a divinae justitiae timore utiliter con- 
cntiuntnr. Et infra: De hac dispositione scrip- 
tum est; Timor Domini expellit peccatum. Eccli. 
cap. i. 

Timori huic conciliando utilis consideratio de 
Deo, ut est judex vivorum et mortuorum. Item 
de Domino rerum omnium, et c. Item de Deo 
gubernatore. 


CONSIDERATIO I. 

De Deo, ut est judex vivorum et mortuorum. 

Dicitur omnium judex, quia judicat omnes 
animas, simul atque discedunt a corpore. Hoo 
autem judicium sic peragitur. In primo in- 
stanti separationis objiciuntur menti illarum 
omnia bona et mala quae unquam fecerunt. 
Deinde eodem momento vident clare, quantum 

praemii vel supplicii meruerint. Tertio, reve- 
latur illis Dei judicis sententia, qua vel aeter- 
nis suppliciis, vel aeternis gaudiis addicun- 
tur. Haec autem sententia fertur divina ope- 
ratione, qua in mente formatur actus judicii, 
qualis conciperetur ex locutione externa judi- 
cis infallibilis. Sic enim Deus loquitur crea- 
turae spiritali, quae etiam certissima redditur, 
hoc judicium provenire a Deo, et esse illius 
sententiam. Quomodo vero omnia opera bona 
et mala menti objiciantur, et quomodo videant 
se praemio vel poena dignos, alibi fusius ex- 
plicatum. Hoc totum fit per actus, quos 
Deus singulari influxu in mente excitat: qui 
similes sunt visioni imaginariae, vel actibus 
perfectae memoriae, quibus quasi videmus res 
praeteritas cum suis circumstantiis. Itaque ne- 
que accusatore, neque testibus hic opus erit; 
quia ipsa cujusque conscientia exactissime de 
omnibus accusabit, et testabitur; idque in con- 
spectu omnium Sanctorum, qui eadem omnia 
clare videbunt, et testabuntur. Et credibile 
est eandem notitiam fore quoque in daemoni- 
bus, ut videant quam justum sit Dei judicium. 
Nam si in die universalis judicii omnium facta 
omnibus erunt manifesta, ut justitia sententiae 
judiciB omnibus appareat, cur non etiam in 

particulari judicio sint manifesta daemonibus, 
damnationis sociis, judicis apparitoribus, et 
sententiae executoribus? 

Porro lata hoc modo sententia, quam etiam 
daemones intelligunt, statim rapiuntur deorsum 
ad poenas tartareas, ibique detinentur, ita ut 
nullo modo possint egredi vel poenas declinare. 

Hoc totum brevissimo tempore, et quasi mo- 
mento peragitur; et, ut credibile est, priusquam 
anima discesserit loco a suo corpore. 

Et quia omnibus horis plurimi toto orbe ex 
hac vita decedunt, judicium hoc quasi assidue 
agitur. Neque id difficile menti illi infinitae, 
quae omnibus animabus et mentibus creatis 
intime praesens est, et omnia earum opera op- 
time novit, et facile potest ea cuilibet in con- 
spectu ponere, et intrinsecus sententiam dictare. 

2. Dicitur omnium judex, quia in fine mundi 
judicio publico judicabit omnes homines et dae- 
mones, in conspectu et praesentia omnium An- 
gelorum sanctorum. 

Proprie autem hoc tribuitur Christo Domino, 
cui Pater omne hoc judicium dedit et com- 
misit. Exercebitur autem hoc judicium a Chri- 
sto secundum humanitatem visibiliter. Hinc 
Daniel ( cap . 7.) vidit Antiquum dierum se- 
dentem ad judicandum orbem , et filium homi- 

nis ad eum adduci, cui data est omnis potes- 
tas et honor et regnum. 

Virtute divinitatis fiet, primo, ut omnes ho- 
mines resurgant, et simul cum omnibus dae- 
monibus in locum judicii cogantur. Deinde, 
ut sua cuique opera in mentem veniant, et ut 
eadem hominibus omnibus fiant conspicua. Ter- 
tio, ut singuli justitiam sententiae intelligant. 

Interea dum haec virtute divinitatis in men- 
tibus judicandorum invisibiliter peragentur, 
Christus secundum humanitatem, comitatus om- 
nibus Angelis, summa cum majestate, in nubi- 
bus comparens, sententiam in justos et injustos 
sensibiliter et breviter proferet: et simul vir- 
tute divinitatis in mentibus singulorum, pro- 
pria cuique et meritis adaequata sententia dicta- 
bitur. Plura de his dicta sunt lib. 13. de 
Perfectionibus divinis, per multa capita. 

PRECATIO L 

Ad Deum judicem vivorum et mortuorum. 

Ex lib. 13. de Perfeci, cap. 31. 

Quis novit potestatem irae tuae, aut prae ti- 
more tuo iram tuam dinumerare ? Quis digne 
expendere suppliciorum magnitudinem et mul- 
titudinem, quae peccatoribus praeparasti, et 

per tuam omnipotentiam illis suo tempore irro- 
gabis? Sicut enim infinita est misericordia 
tua; ita et justitia tua: quae innumeris quoque 
modis non solum in futuro saeculo, sed etiam 
in praesenti (quod tamen proprie est saecu- 
lum misericordiae) contra peccatores se pate- 
fecit, ut omnes te timere discant; et quos be- 
nignitas tua non movet, saltem moveat severi- 
tas. Declarasti justitiam et iram tuam contra 
peccatum, quando tot millia Angelorum (qui 
incomparabiliter omnibus hominibus sunt praes- 
tantiores) propter unum peccatum de coelo 
in tartarum deturbasti, et aeternis suppliciis 
subjecisti, nulla spe veniae relicta. Non tibi 
cordi fuit, quod illi tanto essent numero, tan- 
ta naturae excellentia et pulchritudine, tanto 
ingenio et rerum omnium notitia praediti: nec 
curasti omnem laudem, benedictionem, gratitu- 
dinem, honorem et gloriam, quae tibi ab illis 
in omnem aeternitatem proventura erant, si il- 
lis hanc culpam condonasses. Maluisti tantum 
et operis tui pulcherrimi et gloriae tuae, quae 
ab ipso tibi obvenisset, damnum sustinere, 
quam unicum illud peccatum condonare. Rur- 
sum eandem ostendisti, quando totum genus 
humanum propter peccatum primorum paren- 
tum justitia originali, et primi status felicitate 

spoliasti, ac innumeris miseriis simul et morti 
addixisti. Ex qua poena jam ante providebas 
fore, ut infinita hominum multitudo damnaretur, 
et vix centesimus quisque salutem obtineret. 
Hoc tamen totum propter primum istud parentum 
peccatum permittere in posteris voluisti. Quis 
non expavescat ad tantam judiciorum tuorum 
abyssum? Vere magnus Dominus, et terribi- 
lis nimis, infinite supra omnia elevatus et su- 
pereminens, ad omnem laudem, gloriam et bea- 
titudinem tibi per te sufficientissimus, nec no- 
stris vel Angelorum obsequiis et laudibus egens, 
sed hoc tantum postulans, ut obediatur volun- 
tati tuae. 

Demonstrasti quoque contra peccatores iram 
tuam, quando inundante diluvio peccatorum, in- 
duxisti diluvium aquarum , quo totum genus 
humanum, praeter octo homines in mundi se- 
minarium reservatos, delevisti, et terram sce- 
leribus contaminatam expiasti. Iterum, quando 
sulphure ardente coelitus immisso Sodomam 
et vicina oppida cum suis incolis funditus de- 
levisti, aeterni incendii post mortem peccato- 
ribus praeparati specimen in hoc saeculo ho- 
minibus exhibens. Simili modo quadringentis 
post annis ira tua desaeviit in Aegyptios, ini- 
qua servitute populum tuum prementes, quos 

in obstinatione una cum suo principe persi- 
stentes post maximas et admirabiles clades 
mari rubro demersisti. Neque populo tuo, 
quem ex toto genere hominum peculiariter tibi 
delegeras, pepercisti, jubens ut rebelles vel 
terra dehiscente absorberentur, vel igne coe- 
litus immisso cremarentur, vel gladiis confo- 
derentur; omnibus ob peccatum murmurationis 
per quadraginta annos in arenis et locis horri- 
dis detentis et circumductis. Deinde sub Ju- 
dicibus sexies ob peccata sua ab hostibus sub- 
acti, et servitute variisque calamitatibus op- 
pressi. Denique peste, fame, bello, incendiis, 
tempestatibus, eluvionibus, terrae motibus, aliis- 
que flagellis genus humanum propter peccata 
saepissime castigasti, ut nulla fuerit natio his- 
ce miseriis exempta. Sicut enim nusquam de- 
sunt peccata, ita par est ut nusquam etiam desint 
flagella, quibus peccata castigentur; ut homi- 
nes, manum tuam sentientes, resipiscant, et ad 
officium revocentur. 

PRECATIO II. 

Ad eandem ibidem. 

Neque solum externis calamitatibus peccata 
vindicas sed etiam internis et spiritualibus; 

dum lucem et protectionem gratiae tuae pec- 
catoribus subtrahis, et permittis eos a diabolo 
ad omnem nequitiam impelli. Hoc supplicium 
maxime formidabile, utpote damnationi aeter- 
nae propinquissimum. Sic per aliquot anno- 
rum millia permisisti gentes, hoc est, totum 
fere mundum ingredi vias suas, et diabolum 
tamquam hujus saeculi principem ac Deum, 
obtinere regnum, et instar Dei in mundo coli 
et adorari. Sic etiam dilectam olim plebem 
tuam, propter sua scelera, (praesertim quia 
charitatem veritatis repulerunt, iDsuper et ip- 
sam veritatem occiderunt) a te repulisti, sub- 
tracta gratia tua, et operatione erroris in eos 
daemonibus permissa. Simili modo multa Christi- 
anorum regna propter peccata, et maxime prop- 
ter haeresim, a te derelicta et infidelibus ac dae- 
monibus tradita. Haec sunt judicia justitiae 
tuae, haec impiae desertionis stipendia; nimi- 
rum , ut qui te et doctrinam tuam deserunt, a 
te deserantur, et daemonibus illudendi permit- 
tantur, ut tenebras putent lucem, et lucem te- 
nebras; bonum respuant tamquam malum, 
et summum malum amplectantur pro sum- 
mo bono. Etsi enim hoc flagellum in hac 
vita sit omnium maximum: quia tamen non vi- 
detur nec sentitur, non aestimatur; neque fla- 

gellum reputatur, sed beneficium, quod sum- 
mae miseriae est argumentum. 

Hisce modis aliisque in hac vita peccata 
castigas, et iram tuam ac justitiam ostendis, 
et, pro dolor ! non metuimus te. 

CONSIDERATIO II. 

De Domino rerum omnium, Domino Domi- 
nantium, Rege Regum , Rege saeculorum, Deo 
Deorum. 

Omnium Dominus dicitur, quia omnia essen- 
tialiter ipsius sunt, tamquam ipsius opera, et 
figmenta, quae ipse sua sapientia excogitavit, 
et omnipotentia ex nihilo formavit, et ad suam 
gloriam aliquando repraesentandam et insinuan- 
dam extare voluit. Deinde, quia de omnibus 
pro suo arbitrio potest disponere, cum omnia 
ab ipsius nutu et libera voluntate omnibus mo- 
mentis dependeant, nec ullum habeant esse, 
nisi quod ipse pro sua libertate in illa infun- 
dit. Itaque longe plus juris, et potestatis ha- 
bet in totum universum, in omnes Angelos et 
homines, quam quilibet dominus in suum ju- 
mentum, figulus in suam ollam, bomo in suas 
actiones liberas: quia nec dominus suum ju- 
mentum a se habet, nec figulus lutum, artem, 

ignem, industriam, quae illi ad ollam conficien- 
dam sunt necessaria, neo homo facultates, 
quibus actiones suas perficit. Deus autem om- 
nia a se babet, quae ad rem ipsam perficien- 
dam et obtinendam pertinent cum omnia nihil 
sint aliud quam liberae operationis ipsius ex- 
ternae terminus intrinsecus. Quo fit, ut ipsius 
dominium sit infinitae perfectionis, nec ulli 
creaturae communicabile, nec ulla res creata 
extra ipsius dominium constitui aut sui juris 
effici possit; cum essentialiter a Deo, tamquam 
a primo principio et ultimo fine, pendeat. 

2. Deus non solum est dominus eorum quae 
sunt, sed etiam eorum quae non sunt: id est, 
omnium possibilium. Nempe infinitorum mun- 
dorum, infinitorum Angelorum, infinitorum ho- 
minum, quos ipse potest producere. Omnia 
enim haec per totam aeternitatem, et per to- 
tam immensitatem spatiorum illi praesentia sunt, 
et lucent in mente ipsius non minus, ac si re 
ipsa existerent in suis naturis; et unico nutu 
potest efficere, ut ad obsequium ipsius in suis 
naturis praesto sint. Ipse enim vocat ea quae 
non sunt , tamquam ea quae sunt. Perinde enim 
omnia sunt in ipsius potestate; et de utrisque 
aeque quod vult potest facere. Sicut si rex 
aliquis esset adeo potens, ut non solum sub- 

diti, quos actu habet, ipsi servirent, sed 
etiam totius mundi homines ad minimum nu- 
tum ipsius se paratos ad ejus obsequium ex- 
hiberent, is merito totius mundi dominus dice- 
retur: ita Deus se habet respectu omnium 
possibilium. 

3. Dicitur omnium Dominus, quia omne do- 
minium et omne jus tam proprietatis quam 
jurisdictionis in Angelis et hominibus ab ipso 
derivatur: ab ipso enim est omnis capacitas 
dominii quia haec fundatur in natura rationali 
et libertate arbitrii. Ab ipso est omnis res, 
quae dominio possideri potest. Si ipse opes 
et bona, quae ab hominibus possidentur, assi- 
due non conservaret, repente omnes essent ex- 
treme pauperes. Ab ipso quoque est omne 
jus verum ad aliquid obtinendum vel possi- 
dendum et de eo pro arbitrio disponendum; 
quod dominium vocatur. 

Dicitur quoque Dominus dominorum non 
solum, quia omne dominium tum proprietatis, 
tum jurisdictionis ab ipso est; sed etiam, quia 
omnes domini et omnes reges terrae et om- 
nes divites saeculi sunt Deo subjecti ut man- 
cipia, et multo amplius : tantum enim juris ha- 
bet in omnes reges, et dominos, et in omnia 
quae ipsis subjecta, quantum in minimum ver- 

micnlum terrae. Hoc maxime apparebit in 
die judicii, cum innumeri reges et domini ja- 
cebunt substrati pedibus ejus. 

Pari modo dicitur Rex regum , et Dominus do- 
minantium. 

Dicitur Rex saeculorum , quia regnum ejus 
omnibus saeculis stabit et florebit, nec ullam 
umquam patietur cladem, imminutionem, aut 
adversitatem, sed in omnem aeternitatem erit 
firmissimum, et semper triumphans, in summo 
gaudio, et summa affluentia bonorum omnium: 
juxta illud Psal. 144: Regnum tuum, regnum 
omnium saeculorum, etc- Reliqua omnia regna 
brevi finem accipient una cum regibus et 
opibus suis. 

Dicitur Deus Deorum , quia omnis deificatio, 
et deiformitas in justis et beatis ab ipso est. 
Summa perfectio naturae rationalis consistit 
in assimilatione cum Deo; quam Dionysius 
passira vocat deificationem , et deiformitalem: 
ratione cujus beati dicuntur deificati, dei formes, 
filii Dei, et Dii, sano Scripturae intellectu. Si 
enim reges et judices ob participationem 
judiciariae potestatis, ob quam homines eos 
tamquam Deos terrestres reverentur, vocantur 
Dii, ut patet Psalmo 81. et Joan. 10. multo 
magis Sancti, qui non solum cum Christo ju- 

dicabant orbem, sed etiam ita sunt deificati 
et Deo similes effecti, ut altiori modo ei non 
possint assimilari, Dii possunt appellari. Hinc 
Angeli saepe in Scripturis, secundum editio- 
nem LXX Dii appellantur; et Psal. 46. de 
Apostolis dicitur: Dii terrae vehementer elevati 
sunt; et serpens, Gen. 3. Eritis sicut Dii, id 
est, similes Angelis deificatis et gloriosis: 
quamvis non ignorem illum locum etiam aliter 
exponi. Passim tamen Beati non sunt vocandi 
Dii, sed sancti, et beati, ad vitandum errorem 
ethnicorum, qui plures Deos inducebant, quos 
tamquam veros Deos colebant errore stupi- 
dissimo. 

PRECATIO I. 

Ad Deum , Dominum rerum omnium. 

Ex lib. 10. de Perfect. cap. 7. 

Exaltabo te, Deus meus Rex, et benedicam no- 
men tuum in saeculum, et in saeculum saeculi. 
Tu enim es Rex regum, et Dominus dominantium. 
In ditione tua universa sunt posita, et non est 
qui possit resistere voluntati tuae. Ordinatione 
tua perseverant omnia, et legem quam eis po- 
suisti custodiunt, et singula pro captu et modo 
suo serviunt tibi, teque rectorem ac dominum 

confitentur. Summum in omnia tenes imperium, 
potesque de omnibus pro arbitratu tuo sta- 
tuere, nec quisquam a te factorum exigere po- 
test rationem, et dicere: Cur sic facis? Omnes 
reges et monarchae terrarum cum omni splen- 
dore et magnificentia sua, cum regnis et exer- 
citibus suis, cum divitiis et gloria sua, veluti 
terrae vermiculi sunt coram te, et instar ni- 
hili in conspectu tuo. Minimi servorum tuo- 
rum qui in coelesti palatio tibi serviunt, longe 
sunt majores omnibus illis; nec quisquam illo- 
rum majestatem vultus unius ex istis sustinere 
posset. Contabescit enim instar cerae mor- 
talitas omnis ad praesentiam Angelici splen- 
doris, et viribus defecta concidit. Quanta ergo 
est gloria majestatis tuae, quae omni Ange- 
lica majestate infinite est major et excellen- 
tior? Vere tu magnus Dominus et laudabilis 
nimis , et magnitudinis tuae non est finis. Regnum 

saeculorum , et dominatio tua 
i. Reges terrae 

et regna eorum repente corruent et ad nihi- 
lum redigentur; regnum autem tuum in aeter- 
num stabit, et omnes inimici tui subjicien- 
tur pedibus tuis. Exscindetur funditus regnum 
diaboli et impiorum, quo nunc turbatur orbis, 
quo veritas et justitia opprimitur; et regnum 

tuum omnibus dominabitur, erisque omnia in 
omnibus. 

PRECATIO II. 

Ad eundem, ibidem. 

Tu omnium inventor, auctor, formator, con- 
servator, sustentator, exemplar et finis. Prop- 
ter te sunt omnia, ut serviant gloriae tuae; 
rationalia, ut te cognoscant, ament, colant, et 
laudent; irrationalia, ut usibus nostris serviant, 
et sua admirabili specie mentes nostras in ad- 
mirationem et amorem tui excitent. Neque ideo 
viliores aut miserabiliores sumus, quia propter 
te sumus, et omnia nostra ad tuam gloriam 
destinantur. Haec enim est natura nostra, 
hoc summum bonum nostrum, gloriae servire 
tuae. Tibi enim servire, regnare est; tibi obe- 
dire, iter vitae aeternae. Melius est tibi ser- 
vire, quam totius mundi tenere imperium. Dum 
enim obsequio tuo mens nostra intendit, sur- 
sum erigitur, seseque in unitatem colligit, tibi- 
que propior effectu illuminatur, et similis tui 
efficitur: dum aliis regendis incumbit, ab unio- 
ne recedit, ad inferiora descendit, et in mul- 
titudinem dissipatur; neque aliquid invenit, 
cujus conjunctione melior evadat. Nihil enim 

meliorem efficit mentem, nisi quod est snpra 
mentem. 

Magna fascinatio mortalium tantopere ae- 
stimare et sitire imperia, regna, gubernationes 
et praelaturas, quibus aliis praesint, et seipsos 
negligant; nihil non agere, jus omne et fas 
proterere, ut assequantur hanc umbraro felici- 
tatis, veri boni et salutis aeternae impedimen- 
tum. Nihil enim est quod vel animum magis 
avocet a coelestibus et implicet terrenis, vel 
majorem peccatorum suppediat occasionem, 
vel effrenatiorem tribuat peccandi licentiam, 
vel ampliorem exequendi copiam, vel salutares 
magis arceat monitores , vel magis aggravet 
peccatorum culpam, vel magis oneret peccatis 
alienis, quam principatus et praelatura Quam- 
quam qui non honoris et commodi sui causa, 
sed ut bono publico prosint, et plurimos ad 
salutem dirigant, eam susceperint et rite ad- 
ministraverint, magnum praemium ob rei dif- 
ficultatem et boni quod procurant amplitudi- 
nem a te consequentur. Sed longe tutius est 
in imo delitescere et suae salutis curam agere. 
Da mihi, Domine, laudes humanas contemnere, 
honorem mundi fugere, et amare nesciri ab 
hominibus. Satis mihi sit nosse te, et cog- 
nosci vicissira abs te: servire tibi, et servitu- 



tem tni omnibus mundi imperiis anteponere, 
omnibus dignitatibus et honoribus praeferre. 
Haec sit gloria mea, haec eminentia et subli- 
mitas, baec omnis dignitatis titulus et insigne. 
Glorientur alii de regnis et principatibus, de 
nobilitate et opibus, caeterisque hujus vitae 
excellentiis: mea gloria sit esse servum tuum, 
et omnia mea esse addicta et mancipata tibi, 
et omnes meas cogitationes, omnes curas, 
omnes conatus, omnia studia servire gloriae 
tuae. 

CONSIDERATIO III. 

De Deo Gubernatore. 

Gubernator dicitur, 1. quia mundum jam 
conditum cum omnibus rerum naturis quae 
mundo continentur, conservat , et movet regit- 
que omnia congruenter naturae cujusque, sin- 
gula ad proprias functiones dirigens, et sin- 
gulis cooperans, rerum inferiorum ortum et 
interitum miro modo per corporum coelestium 
motus aptissima vicissitudine continuans. 

2. Quia naturam rationalem, Angelicam et 
humanam, congruentissimis mediis externis et 
internis, legibus et exemplis, illustrationibus 
et affectionibus, minis et promissis, beneficiis 
et flagellis, ad proprium finem dirigit. Et 

quamvis Diabolo permittat aliquam tentandi et 
vexandi potestatem ad nostrum exercitium, et 
majus meritum; ita tamen illum cohibet, ut 
parum possit, si velimus illi resistere. 

3. Quia ex parte sua omnibus ab initio dedit suf- 
ficientissima media ad salutem; et post lapsum 
etiam sufficientia ex parte sua confert omnibus, 
prout ratio hujus status patitur: adeo ut per 
illum non stet quin omnes salventur. 

4. Quia cuique reddet secundum opera sua, 
idque in conspectu totius naturae rationalis, 
in publico totius mundi judicio, ut omnibus 
clare constet aequitas et benignitas guberna- 
tionis et judicii ipsius. 


PRECATIO. 

Ad Deum gubernatorem. 

Ex Iib. 13. de Perfeci, cap. 31. 

Dominus regit me et nihil mihi deerit. Ve- 
rum ut nihil mihi desit , necesse est , ut me to- 
tum permittam sancio regimini luo , Domine, qui 
doles naturae , qui munera gratiae, ad salutem 
congrua, suppeditas continenter. Da mihi ut se- 
quar te, imo compelle ut sequar te. Trahe me 
post te : et si aureis funiculis tui amoris non mo- 

vear, trahar ferreis catenis timoris tui. Tor- 
menta tua, praesertim aeterna, objice menti 
meae, et da nunc ea ruminare coram te. Quid 
dicam , cum de gubernatione una cogito? 

Quae supplicia, quas afflictiones et miseriaS 
in altera vita (quando irae tuae laxabis ha- 
benas, nec amplius eam continebit misericordia) 
peccatoribus praeparasti, quis explicet? Ibi 
carcere profundissimo et omni horrore plenis- 
simo concludentur; ibi in stagnum sulphureum 
igne exaestuans demergentur; ibi corpora 
ipsa in cnmulum congesta, instar lignorum 
aridorum, in medio sulphuris stagno ardebunt; 
ibi fletus et stridor dentium, prae doloris im- 
manitate et impatientia; ibi daemonum hor- 
renda monstra igneis corporibus induta in 
miseros saevient; ibi summi in corpore dolo- 
res, summae in sensibus omnibus afflictiones; 
ibi in anima, ex consideratione infiniti damni, 
et tantorum malorum, praesertim aeternita- 
tis (per quam totam haec omnia damna et 
mala sine ulla mitigatione durabunt) incom- 
prehensibilis tristitia et desperatio. 0 aeter- 
nitas! in bonis infinitum bonum, in malis in- 
finitum malum ! quantum malum , quam horren- 
dum et intolerabile, ardere in fornace vel per 
unum diem? quantum per annum? quantum 

per centum annos? quantum per mille, per 
centum millia annorum? Quantam tristitiam 
animo conciperes, si per centum millia anno- 
rum ardere deberes? at si accesserit aeter- 
nitas, supplicium hoc erit infinite majus, in- 
finite pejus, et incomparabiliter majorem ani- 
mo tristitiam tibi pariet. Quanta debet esse 
tristitia illa quae incomparabiliter major et 
gravior est, quam tristitia quae ex incendio 
centum millium annorum subeundo conciperetur? 
Quis ista perpendens non perhorrescat? quis 
non libenter, ut tanta mala evadat, et in securo 
portu se constituat, voluptates, honores et di- 
vitias hujus mundi contemnat, et arctam salu- 
tis viam capessat? quis summam non ducat 
fatuitatem, ob res terrenas et momentaneas 
immensi et aeterni mali periculo se exponere? 

Rogo, Domine, per infinitam bonitatem et 
misericordiam tuam, per merita et mysteria 
sanctissimae humanitatis tuae, ut avertas a me 
fatuitatem istam, et mentem meam lumine tuo 
et salutari sapientia electorum tuorum perfun- 
das, qua peccati, quod tanta mala meretur, 
gravitatem clarius cognoscere, et miserias il- 
las acri cogitatione crebro possim revolvere; 
ut salubriter expendam, quantus sit oceanus 
malitiae in quovis peccato mortifero, ex quo 

in animam et corpns exundat tantum pelagus 
miseriarum; et tanto studio coner illud vi- 
tare, et tibi placere, quanto par est ut sum- 
mum malum fugiamus, et ad summum bonum 
contendamus. 

TERTIUS PASSUS VIAE PURGATIVAE. 

• , .* / 

ACTUS SPEI. 

Documentum. 

A fide et timore ad spem fiduciamque nos 
progredi vult Tridentinum, ibidem Sess. 6. c. 6. 
Sic enim ait: Disponuntur ad ipsam justitiam, 
dura ad considerandam Dei misericordiam se 
convertendo in spem eriguntur, fidentes Deum 
sibi, propter Christum, propitium fore. Et in- 
fra: De bac dispositione scriptum est; Con- 
fide fili, remittuntur tibi peccata tua. Mare. 
2. et Mattb. 9. • 

Huc conducunt sequentes considerationes de 
Misericordia Dei; item de Patientia et Longa- 
nimitate Dei; item de Clementia Dei; item de 
Deo, ut est Spes nostra. Ingenti fiducia haec 
universa perpende. 

CONSIDERATIO I. 

De misericordia Dei. 

Misericors dicitur 1. ut fons omnis miseri- 
cordiae et affectus miserendi in Angelis, et 
hominibus. 

2. Quia quantum in ipso est, tofum genus 
humanum, quod exciderat a salute aeterna in 
aeternam miseriam, paratus est ab ista miseria 
liberare, et transferre ad aeternam felicitatem; 
ad quod etiam sufficientissimum pretium obtu- 
lit: et insuper re ipsa innumerabiles ab aeter- 
na miseria liberat, et ad fruitionem boni in- 
finiti ac aeterni traducit. 

3. Quia non facili modo id praestitit, sicut 
creavit mundum et beavit naturam Angelicam; 
sed immensis laboribus, doloribus, et expen- 
sis, seipsum humiliando, et demittendo ad 
naturae humanae vilitatem et infirmitatem, ad 
paupertatem et mendicitatem, ad tot miserias 
et afflictiones, ad labores et aerumnas, ad 
contumelias gravissimas, ad alapas, flagella, 
et sputa, ad crucem et mortem acerbissimam: 
denique se ipsum relinquendo sub specie pa- 
nis et vini in sanctissimo Eucharistiae Sacra- 
mento. Haec omnia ex infinita sua miseri- 

cordia praestitit, ut nos ab infinito malo eri- 
peret, et ad infinitum bonum transferret. 

' > * > • ‘ 

PRECATIO. 

Ad misericordiam Dei. 

Ex lib. 2. de Perfeci, cap. 21. 

Primus gradus misericordiae. 

Misericordias Domini in aeternum cantabo , 
miserationes ejus magnas et stupendas, anti- 
quas et novas, quarum non est numerus. Mi- 
sericordia enim Domini plena est terra, et mise- 
rationes ejus super omnia opera ejus. Tu Do- 
mine Deus meus, primitus de nihili tenebris 
in lucem essentiae, in speciem et naturam nos 
eduxisti; in naturam eximiam, inexterminabi- 
lem, vultus tui signaculo insignitam, et maxi- 
mis ornamentis cumulatam: nimirum ut noti- 
tiam aliquam et sensum tui ac bonorum tuo- 
rum habere possemus. Ornasti sensuum vi- 
gore, quo totum hunc mundum corporeum et 
omnia quae in illo continentur (in quibus po- 
tentiae, sapientiae et pulchritudinis tuae ve- 
stigia mire elucent} possemus comprehendere 
et discernere. Ornasti mente et rationis ju- 
dicio, ad notitiam veri, ad judicium boni et 
mali, ad ascensum et anagogen ex sensibilibus 

ad intelligibilia. Ornasti memoria ad recor- 
dationem praeteritorum, ne semel percepta 
effluerent, ne novo semper opus esset ad in- 
telligendum labore. Ornasti voluntate, -ad fu- 
gam mali et sequelam boni, ad fruitionem finis 
obtenti; et inprimis ut tibi summo bono, et 
amore conjungamur, et fruitione inhaereamus. 
Omitto corporis ornamenta. 

Secundus gradus misericordiae. 

Haec prima evectio, haec prima misericor- 
diae tuae beneficia, magna, inaestimabilia, sed 
rudimenta et initia majorum. Non enim in bis 
constitit effusissima benignitas tua, sed ulte- 
rius progressa est ad perficiendum opus suum, 
et ad omne imperfectum nostrum exterminan- 
dum. Adjecit itaque evectionem secundam, 
ad secundum gradum priore multo eminentio- 
rem nos efferens; nimirum ex statu naturae in 
statum gratiae et filiorum Dei, qui omni statu 
naturae, quantumvis perfecto et sublimi, est 
longe sublimior; ut qui nulli substantiae crea- 
tae naturalis aut naturali dignitati debitus esse 
possit. Nulla enim creatura per naturam suam 
potest esse filius Dei, heres regni, possessor 
Spiritus sancti. Hoc nobis secundae miseri- 
cordiae tuae influxu collatum; hoc in gradu se- 

cretorum tuorum facti participes, et conscii 
arcanorum a saeculo reconditorum, et super- 
naturali fide, spe, ac charitate tibi cohaeren- 
tes, omnibus rebus creatis facti sumus supe- 
riores. Sicut enim in rebus humanis summa 
quaedam dignitas est esse filium regis, et hic 
ipse titulus etiam hominem infimae sortis facit 
omnibus venerandum et suspiciendum, omnes- 
que illum beatum praedicant; ita esse filium 
Dei, et heredem regni coelestis, in toto uni- 
verso est status summae dignitatis, facitque 
hominem etiam Angelicis spiritibus veneran- 
dum; qui nisi ad similem dignitatem evecti 
essent, merito possent illi tantum honoris fas- 
tigium invidere. Hanc ob causam unus justus, 
unus timens Deum, melior est, et pluris apud 
Deum aestimatur, quam mille (id est, innumera- 
biles) impii. A quocumque abfuerit haec filia- 
lis dignitas, in nihilum computabitur, etiamsi 
omnibus naturae ornamentis sit cumulatus. 

Tertius gradus misericordiae. 

Sed neque hic misericordiae tuae largitas 
se continuit, verum ad tertium eumque altis- 
simum statum evexit, nimirum a statu gratiae 
et filiationis inchoatae ad statum gloriae et 
filiationis completae. Dona enim gloriae infi- 

nite sunt excellentiora quam dona gratiae, 
quibus in hac vita filiis tuis frui conceditur. 
Ibi enim est clara visio, hic fides et obscuri- 
tas; ibi possessio summi boni, hic spes et de- 
siderium; ibi fruitio, hic expectatio, ibi secu- 
ritas , hic anxietas ; ibi triumphus , hic pugna. 
Quamvis enim nunc simus filii Dei et jus re- 
gni habeamus, nondum tamen illud possidemus, 
nondum de eo sumus securi, et possumus ex- 
cidere ; nondum nostrae mortalitatis miseriis 
liberati, nondum ignorantiae et tenebrae nos- 
trae depulsae, nondum pronitas ad malum in- 
flexibili rectitudinis regula firmiter castigata. 
Longe igitur excellentior et sublimior est ille 
gloriae status, quam status gratiae praesentis vi- 
tae, si bona utriusque spectentur. Haec fuit tertia 
et praestantissima naturae nostrae subvectio, hic 
supremus bonorum gradus, in quo omnis miseria 
et imperfectio depellitur. Ad hunc misericordiae 
tuae immensa benignitas nos destinavit, ut in eo 
mortalitas nostra absorbeatur, omnis miseria 
evanescat, omnis inopia et defectus evacuetur, 
omnis dolor et omnes lacrymae abstergantur, 
et nos in consortio bonorum et divitiarum tua- 
rum in consummata gloria et gaudio constitua- 
mur. Huc coeli et terrae fabricatio, huc to- 
tius creaturae conditio, huc omnium tuorum 



operum molitio spectat: omnia enim propter 
electos , propter gloriam filiorum tuorum, ni- 
mirum, ut quam plurimos ad gloriam et con- 
sortium regni tui adduceres. 

Verum cum obtento secundo gradu ad hunc 
tertium nobis esset nitendum, oranibusque prae- 
sidiis essemus instructi, ut cum summa facili- 
tate et jucunditate possemus ad illum conscen- 
dere; heu! nostra vecordia (parentis, inquam, 
nostri, in cujus arbitrio omnia nostra erant con- 
stituta) ordini directionique misericordiae tuae 
nos subtraximus, et a te aversi in exitium 
sempiternum praecipitavimus. Et sane longe 
optabilius fuisset nos in nostrum antiquum ni- 
hilum recidere, quam aeternis incendiis, quae 
nullo modo jam evadere poteramus, addici. 
Nihil supererat opis, nihil subsidii ab ulla na- 
tura creata; quia a nulla justitiae tuae con- 
digna satisfactio pro crimine nostro poterat 
repraesentari. Actum prorsus videbatur de 
genere nostro, nec ulla spes salutis in poste- 
rum superesse; cum ecce tu, Deus meus, mi- 
sericordia mea, nostram perditionem miseratus, 
rursum succurristi, sed admirando plane et in- 
audito consilio, omnibusque saeculis obstupes- 
cendo: nimirum, ut Filius tuus tibi consub- 
stantialis et coaeternus nostram naturam as- 

sumeret et homo passibilis similis nobis effec- 
tus divinae justitiae nostro nomine suis cru- 
ciatibus suaque morte satisfaceret. 

Misericordias Domini in aeternum contabo. 
Exaltavit cor meum, et gaudebunt labia mea , 
cum cantavero tibi; cum cantavero in aeternum, 
et ultra. 

CONSIDERATIO II. 

De patientia et longanimitate Dei. 

Patiens dicitur et longanimis, Graece macro- 
thymos , quia etsi ipse sit infinitae majestatis et in- 
finitae potentiae, et omnia gerantur in praesentia 
et conspectu ipsius; tamen omnia tolerat, et saepe 
longo tempore vindictam cohibet, ne in sempiter- 
num interitum ruamus. Imo sustinet infinitam in- 
gratitudinem, et infinitas injurias, quas morta- 
les ei pro infinitis beneficiis rependunt; nempe 
idololatriam, blasphemiam, contumeliam, iram, 
odium, perfidiam, perjuria, sacrilegia, conspi- 
rationes cum hostibus ipsius, contemptum reli- 
gionis, contemptum divinorum praeceptorum, 
contemptum passionis Christi; contemptum om- 
nium beneficiorum, et bonorum coelestium, 
quae ipse nobis promisit Haec omnia assidue 
oculis ejus obversantur, et patienter suffert. 

Porro eo major est injuria, quo major est 
majestas et potentia et praesentia ejus, in 
quem comittitur, et quo beneficia ejus sunt ma- 
jora. Itaque cum majestas Dei ejusque po- 
tentia sit infinita, et beneficia infinitae aesti- 
mationis, et omnia in infinita luce praesen- 
tiae ejus gerantur : perspicuum est, istas quo- 
que injurias infinitam quandam injuriae malitiam 
continere, et patientiam Dei, qua ista tolerat, 
infinitam esse. 

2. Patiens dicitur, quia non solum bis, ter, 
quater, quinquies, decies haec omnia tolerat, 
vindictam cohibens (quod nullus princeps ter- 
renus et mortalis faceret) ; sed centies, millies, 
decies millies, centies millies: qqod omnia su- 
perat exempla, et omnem rationem humanam 
et angelicam. 

Neque solum ipse manum vindicem cohibet 
suam; sed et vim angelicam et diabolicam, 
paratam Eripere peccatores et demergere in 
profundum inferni, benigne coercet: ut constat 
ex parabola Matth. 13. ubi servis volentibus 
colligere zizania vetuit, ne forte simul eradi- 
caretur et triticum, et voluit utraque sineren- 
tur crescere usque ad messem, id est, usque 
ad diem judicii. 

3. Non solum haec omnia tolerat, et vin- 

dictam cohibet, sed etiam beneficia sua effu- 
sissime continuat; solem suum oriri faciens su- 
per bonos et malos, el pluens super justos et 
injustos. Praeterea juratissimis hostibus suis 
tribuit divitias, honores et voluptates in sum- 
ma affluentia: imo et imperia, regna, gloriam 
hujus mundi, sanitatem, pulchritudinem, lon- 
gaevitatem, et quidquid homines in hoc mundo 
solent magni facere. 

Notandum est, patientiam esse duplicem: 
alia enim cernitur, et consistit in tolerandis 
doloribus, aerumnis, afflictionibus, et incommodis 
hujus vitae; qualis fuit in Martyribus, et ple- 
risque aliis Sanctis: alia in contumeliis, inju- 
riis, contemptu. Ilaec sola in Deo locum ha- 
bet; estque in eo infinita, et nobis summe 
imitanda, si filii ejus esse volumus. Utraque 
fuit in Christo eminentissima; quem proinde in 
utraque debemus imitari. _ 

PRECATIO L 

Ad patientiam et lony animi tat em Dei. 

Ex lib. 3. de Perfeci, cap. 4. 

Quid te movit Domine, ut me conspectu tuo 
indignissimum et mortalium omnium ingratissi- 
mum huc usque toleraveris? ultricem manum 

suspenderis? vim daemonum cohibueris? peri- 
cula mille averteris? ul e contrario innumeris 
beneficiis me cumulaveris ? ut gratia praeveniente 
pellexeris? ut comitante promoveris? ut sub se- 
quente munieris? Fuit inaudita patientia tua , 
inexpectala longanimitas tua, nimia bonitas tua. 
0 mirum supra omne mirum! 

Non eges obsequiis nostris, neque ex salute 
nostra tibi aliquid commodi vel ex damnatione 
aliquid incommodi provenire potest. Et quam- 
vis totus periret mundus, tu tamen nihil amit- 
teres; neque beatitudo vel gloria tua idcirco 
minora forent, aut aliquid detrimenti caperent. 

Amas tamen nos aeterno et infinito amore, 
et nihil non agis ut salvi simus, et beatitudi- 
nis tuae participes; et cum a te recesserimus, 
non deseris nos, sed multis modis revocas, si- 
cut benignus parens filios fugitivos, veniam 
promittens, ne in aeternum exitium ruamus. 

0 immensam spiritus tui dulcedinem, qui 
tanta nobiscum uteris benignitate, non solum 
nihil tale promeritis, sed ingratis, sed rebelli- 
bus, sed assidue te offendentibus, et malum 
pro infinitis beneficiis tuis rependentibus! 

Illumina tenebras nostras, lux primaeva; ab- 
sterge ab oculis mentis nostrae nugacem nu- 
garum hujus mundi fascinationem, sensum sim- 

plicem pervertentem: ut quantum inter caduca 
et immortalia, inter fluxa et permanentia, inter 
bona hujus saeculi et futuri intersit, clare per- 
spiciamus; ut illis contemptis haec persequa- 
mur, haec assequamur, his inhaereamus. 

PRECATIO 11. 

Ad eandem. 

Dominator Domine Deus , misericors et mise- 
rator, fortis et patiens, longanimis et praestabilis 
super malitia/ Quam investigabilis est miseri- 
cordia promissionis tuae, quam incomprehensibi- 
lis magnitudo bonitatis tuae! Ecce, ego surrexi 
et rebellavi adversus te Dominum meum ; nec 
tamen terra aperiens os suum absorpsit me. Sa- 
crificavi diis alienis servus cupiditatum mearum, 
et nondum ignis egressus a te devoravit offeren- 
tem ignem alienum. Contradixi fictori meo testa 
de samiis terrae, et virga ferrea furoris tui non 
comminuisti vas irae , vas aptum in interitum. 
Peccavi peccatum grande, et iniquitates meae su- 
pergressae caput meum, sicut onus grave gravatae 
sunt super me: sed tu dexteram tuae majestatis 
suppone , ne me demergat tempestas aquae, ne 
absorbeat me profundum. Servus sum inutilis, 
imo nequam: reddere quod debeo tibi, non pos - 

sum sine te. Sed tu patiens Dominus , et in hoc 
ipso poeniteo , et indulgentiam tuam fusis lacry- 
mis postulo. Peccavi , inique egi : ne quaeso in- 
tres in judicium cum servo luo; sed patientiam 
habe in me, et omnia reddam tibi. Non dimit- 
tam te, nisi tu dimiseris me, ut plangam paulu- 
lum delicta mea. 

CONSIDERATIO II. 

De clementia Dei. 

Clemens dicitur, quia benignissimus erga pec- 
catores. Primo, quia tamquam mitissimus ju- 
dex facilis est ad mitigandas poenas peccatis 
debitas. Nam etiam in altero saeculo punit 
infra meritum, cum juste acriora supplicia 
damnatis posset irrogare: et in hac vita, ad 
unum verae poenitentiae gemitum, remittit poe- 
nam aeternam, eamque in temporalem commu- 
tat, brevi castigatione, et levi contentus quam 
in vita multis facillimisque modis concessit red- 
imi. 

2. Quia facilis est ad condonandas omnes 
injurias in se commissas, etiam infinitas, et 
infinite quodammodo atroces. Nulla enim est 
tanta multitudo, nulla tanta enormitas pecca- 
torum, quin ipse paratus sit ignoscere, et om- 

nia condonare, si ex animo doleamns, et ve- 
niam petamus: idque non semel, non decies, 
vel centies, sed millies et decies millies. 

3. Quia non solum paratus est ignoscere, sed 
etiam in filios adoptare et ad gloriae suae 
communionem admittere: quam ob causam, 
etiam aversos et inimicos, innumeris modis, 
cum insigni majestatis suae demissione revo- 
cat, ut redire volentibus possit ignoscere et 
aeternam damnationem ab illis avertere, eos- 
que in filios adoptare et suae gloriae facere 
participes. 

4. Maxime cernitur ejus dulcissima clemen- 
tia in mittendo Filio, qui nos doceret et revo- 
caret, qui nos ad poenitentiam et sanctam vi- 
tam adduceret; ut poenas inferni possemus 
evadere, et vitam aeternam gloriaeque ipsius 
communionem consequi. 

PRECATIO. 

Ad , clementiam Dei. 

Ex lib. 12. de Perfeci, cap. 21. 

Vere iu es Deus, cujus clementiae non est nu- 
merus et bonitatis infinitus est thesaurus! Do- 
mine , quis similis tui, qui in judice patrem exhi- 
bes , qui decem millia talenta condonas , audito 



gemitu: „ Patientiam habe in me, et omnia reddam 
tibi *; quin imo qui decies millies centena millia 
lethalium criminum ignoscis, per unicum „ Peccavi “ 
cordis vere contriti? Domine, quis similis tui? 
sed clementiae tuae universa miracula longe ante- 
cellit missio Unigeniti tui, et talis missio. 

Nostram ille naturam apprehendens, et ar- 
ctissime in unitatem personae sibi adstringens, 
nascitur ex Virgine, prodit in mundi hujus 
tenebras nostrae mortalitatis excepturus mise- 
rias, famem et sitim, frigus et aestum, nuditatem 
et pauperiem, labores et fatigationes, probra 
et contumelias, persecutiones et insectationes, 
moerores et dolores, acerbitates et cruciatus, 
crucem denique et mortem. Nascitur in sta- 
bulo ut pauper et peregrinus, pannis involvi- 
tur et fasciatur ut infans, vagit ut mortalis, cir- 
cumciditur ut Legi subjectus, fugit ut invalidus, 
latet ut imbecillis, vitam agit ut obscurus, pa- 
rentibus obedit ut subditus, conversatur ut ho- 
mo vulgaris, tempus manifestationis suae ex- 
pectans: quo appetente, baptizatur a servo 
quasi peccator, jejunat in deserto, tentatur a 
diabolo, rudes sibi adoptat discipulos, sensim- 
que eos erudit ad perfectionem, obit totam cum 
eis regionem, salutis viam docens populos, sa- 
nans infirmos, consolans afflictos, oppressos a 

diabolo liberans, peccatores justificans, igno- 
rantiae tenebras discntiens, mandam illuminans, 
miraculis coruscans, et divinitatis suae velat 
stricturas quasdam mortalibus ostentans, ad 
vitae emendationem et salutis curam omnes 
excitans. 

Tandem post coelestem doctrinam impensam, 
post tot miracula et virtutum exempla, exple- 
turus opus redemptionis nostrae se totum no- 
bis in pretium expendit, et vitam cum san- 
guine nostrae saluti profudit, morte ignominio- 
sissima pariter et acerbissima suscepta. 0 quam 
indebita miseratio, quam gratuita et probata 
dilectio, quam inopinata dignatio, quam stu- 
penda dulcedo, Regem gloriae pro vilissimis 
mancipiis, iisque suis inimicis assumere for- 
mam servi, tot suscipere labores et dolores, 
ipsam denique crucem sustinere ac mortem! 
Quis unquam parens simile quid fecit pro libe- 
rando filio, aut filius pro parente, aut amicus 
pro amico, quale fecit Deus pro homine, crea- 
tor pro creatura , suprema majestas pro ver- 
miculo? 

Sed neque hic stetit illius misericordia : om- 
nes enim suas actiones et passiones pro nobis 
susceptas, oraniaque merita per totam vitam 
patrata in unum collegit, et ex illis thesaurum 

nobis perpetuae reconciliationis construxit, 
quem Sacramentis inclusam nobis instar legati 
opulentissimi reliquit. Mirabilem plane thesau- 
rum, divitias infinitas, quibus tam facile et mors 
sempiterna redimitur, et regnum coeleste, aeter- 
na gloria , et possessio divinitatis comparatur. 
Denique ut infinito in nos amori suo nihil reli- 
qui faceret, carnem et sanguinem, quae pro 
nobis impenderat in lytrum seu pretium re- 
demptionis nobis reliquit et in sacrificium, quo 
justitiam ipsius nobis propitiemus, et in ali- 
mentum, quo in vitam aeternam reficiamur. 

Vicisti, Domine, misericordia tua omnia ex- 
empla; vicisti omnia ingenia, et omnem expe- 
ctationem creaturarum omnium. Quis ista con- 
siderans non vicissim amet te? quis non sit 
paratus se totum in tuum obsequium et hono- 
rem addicere ac impendere, qui tam multis mo- 
dis teipsum totum in nostram salutem impen- 
disti et superimpendisti? Quid enim sunt ob- 
sequia nostra ad beneficia tua, ad actiones et 
passiones tuas, et vita nostra ad vitam tuam? 
gutta ad mare, calculus ad montem, pulviscu- 
lus ad globum terrae, imo adhuc longe minus; 
quia finiti ad infinitum nulla proportio. Quid 
ergo rependimus tibi, cum vitam nostram et 
omnia nostra tibi consecramus; praesertim cum 

tot aliis nominibus et titulis haec tibi sint ob- 
noxia et debita? Debet quispiam decem millia ' 
talentorum principi ex furto, et alia decem mil- 
lia ex damno dato, et alia ex mutuo, et tan- 
tundem ex emptione; babet tantum minuta 
duo; an princeps ille putabit duobus minutis 
sibi pro tot debitis tam ingentibus satisfactum? 
minime gentium. Sed haec est bonitas et mi- 
sericordia tua. Etsi tanta et tot nominibus 
tibi debeamus; tamen si duo nostra minuta, 
animam scilicet et eorpus, obsequio tuo tradi- 
mus, acquiescis, et satis tibi factum putas, ma- 
jora non exigens, et tamen ea ipsa in re non 
tibi prosumus, sed nobis consulimus. Servire 
enim tibi, regnare est; et omnibus relictis tibi 
soli vacare, soli inhaerere, summum bonum 
nostrum. Vae mortalium caecitati, quae haec 
non considerat! illumina tenebras meas, lux 
mea, ut magnitudinem misericordiae tuae, et 
multitudinem miserationum tuarum cognoscam, 
et cognitam aestimem , et suis appreciem mo- 
mentis, quantum fas in tenebris hujus vitae, 
eaque mihi semper ob oculos versentur, ut 
anima mea tanta benignitate, tantisque bene- 
ficiis provocata, vicissim inflammetur in amo- 
rem tui, seque totam tibi devoveat et conse- , 
cret. Serviat tibi omnis vita mea; intenta sit 

in gloriam luam omnis cogitatio, omnis forti- 
tudo, omne studium, omnis actio mea. Exhau- 
riantur in tuum obsequium omnes vires animi 
ac corporis mei, ut aliquid saltem tuo repen- 
dam amori, nec omnino ingratus coram te in- 
veniar. Benedic anima mea Domino, et omnia 
quae intra me sunt, nomini sancto ejus . Be- 
nedic anima mea Domino, et noli oblivisci om- 
nes retributiones ejus: qui propitiatur omnibus 
iniquitatibus tuis, qui sanat omnes infirmitates 
tuas: qui redimit de interitu vitam tuam, qui , 
coronat te in misericordia, et miserationibus: qui 
replet in bonis desiderium tuum, quando reno- 
vabitur ut aquilae juventus tua. Benedicite pariler 
mecum Domino omnes Angeli et Archangeli, 
omnes Principatus et Potestates, omnes Virtu- 
tes et Dominationes, omnes Throni, Cherubim 
quoque atque Seraphim: benedicite, laudate et 
superexaltate illum in saecula, quia fecit nobis- 
cum misericordiam suam. Laudent illum coeli, 
terra, mare et omnia, quae in eis sunt, laudent 
et superexaltent in saecula. Illi honor, illi be- 
nedictio, ilii gratiarum actio ab omni creatura, 
in omni loco dominationis ejus, in omnes ge- 
nerationes saeculi saeculorum. Arnen. 

CONSIDERATIO IV. 

De Deo, ut est spes nostra. 

Spes nostra dicitur, 1. quia ipse est summum 
bonum, quod supra omnia et prae omnibus 
bonis desideramus et speramus, ad quod cor 
nostrum et tota spes nostra ultimo anhelat. 

2. Quia ipse est, per cujus infinitam benig- 
nitatem, sapientiam, et potentiam speramus, 
sive agatur de mediis, sive de ultimo fine. Nemo 
enim praeter illum potest nobis illa praestare. 
Itaque ipse est spes nostra, et tamquam sum- 
mum bonum, quod speramus, et tamquam au- 
ctor et adjutor, cujus ope speramus obtinere. 

3. Etiam Christus dicitur spes nostra, ratione 
meritorum, per quae confidimus nos omnia ad 
salutem necessaria et ipsam salutem obten- 
turos, sine quibus nulla spes salutis superest. 
Denique dicitur Deus spes omnium finium ter- 
rae et in mari longe, quia omnes nationes a 
Deo bona sua expectant, et ab illo petunt. 

PRECATIO. 

Ad Deum, ut est spes nostra. 

Ex disput. de Praedest. sect 7. 

Quare tristis es anima mea, et quare contur- 
bas me? Spera in Deo ; quoniam adhuc confi,- 

lebor ei, salutare vultus mei, et Deus meus. Qui 
dedisti velle, dabis perficere, donec videaris Deus 
Deorum in Sion. Dabis gratiam, Domine, et 
uberrimam gratiam, qui merita supphcum exce- 
dis et vota, per viscera misericordiae Christi lui, 
qui visitavit nos oriens ex alto, qui est spes no- 
stra, et desiderium collium aeternorum. Modicae 
fidei quid dubitamus? 

Cogitasti de nobis cogitationes pacis, et non 
afflictionis, cogitationes salutis et non interi- 
tus, ut nos vitae aeternae et omnium bonorum ' 
tuorum consortes efficeres. Non occultis de- 
cretis saluti nostrae praejudicasti, neque gra- 
tiis incongruis selectis ei veluti insidiaris; sed 
serio, non in speciem, eam desideras, et pro- 
curas. Si enim cum adhuc inimici essemus, 
Filium pro nobis mori voluisti, et per ejus me- 
rita nos tibi in filios adoptasti; quanta since- 
ritate jam ages nobiscum, quando jam filii 
sumus effecti, et Spiritu tuo vivificati, ut para- 
tam haereditatem adipisci possimus? Vel hoc 
unum abunde sufficiat in signum sincerissimi 
amoris, ad omnem sinistram imaginationem ac 
suspicionem depellendam. 

Jussisti nos esse secnros ex parte tua, prae- 
parato nobis auxilio, quo certissime justitiam 
retinebimus et salvi erimus, nisi per nos ste- 

terit, nisi auxilium oblatam neglexerimus, et 
tuae nos gratiae subtraxerimus. Posuisti om- 
nia in arbitrio nostro, perinde ac si solis na- 
turae viribus regnum obtinendum esset. Jus- 
tificati enim per gratiam tuam non minus 
facile in justitia accepta perseverare et legem 
divinam implere possunt, quam hominibus politicis 
per naturam facile est justitiam politicam exter- 

~ namque in se tueri, et legem civilem implere. Ne- 
mini hoc incredibile aut mirum videatur. Non 
enim duro nos jugo et gravi onere premi voluisti, 
sed suavi et facili ; ut mandatorum tuorum 
viam currere possemus alacres. Postulat ju- 
stitia politica, ut magistratibus per omnia civis 
obtemperet, et opere externo neminem laedat; 
non blasphemet, non pejeret, non occidat, non 
percutiat, non maledicat, non convitietur, non 
moechetur, non furtum committat, non pacta vio- 
let, non vectigalia fraudet, in contractibus nemi- 
nem circumveniat, non inebriet. Haec omnia ju- 
stitia politica complectitur. Non parum est diffi- 
cultatis, ut haec omnia per naturam praestentur. 
Quotus enim quisque est infidelium vel eorum, 
qui justitiae Christianae sunt expertes, qui ista 
omnia praestiterit? At innumerabiles sunt, qui 
per gratiam tuam universam legem ita ser- 
vant, ut non solum a pravo opere exterius absti- 
( - 

neant, sed etiam mentem a pravo affectu interius 
puram praestent, et in justitiae totius amore 
cultuque perpetuo retineant. Collocasti itaque 
et perseverantiam et praedestinationis com- 
plementum et totam salutem nostram in ar- 
bitrio nostro, ut si velimus, salvi simus, et si 
velimus, pereamus. Apposuisti nobis vitam et 
mortem, ut ad utrum libuerit manum exten- 
damus. Exigis a nobis conditionem justissi- 
mam, a qua omnia pendere voluisti, et ipsam 
ab arbitrio nostro: nimirum, ut donum justitiae, 
nullis nostris meritis nobis collatum conser- 
vemus. Quae sane conditio nobis per gratiam 
tuam facilis est, eamque omnino praestabimus, 
si protectionem et opem gratiae tuae assidue 
imploraverimus , eique ut par est, et sicut pos- 
sumus et debemus, fuerimus cooperati. 

Concede mihi hoc , Deus meus , intelligere, in- 
telligendo sperare, sperando perficere, per Chris- 
tum Dominum nostrum. Amem. 

TERMINOS VIAE PURGATIVAE. 

V , i 

ACTUS CONTRITIONIS. 

Documentum. 

Ut ad terminum viae purgativae pervenias , a 
fide, timore, spe ad veram contritionem in Dei 

amore fundatam procede: de qua ita Tridenti- 
num citatum Sess. 6, cap. 6. Disponuntur ad 
ipsam justitiam, dum Deum, tamquam omnis 
justitiae fontem, diligere incipiunt, ac propterea 
moventur adversus peccata per odium aliquod 
et detestationem, hoc est, per eam poeniten- 
tiam, quam ante baptismum agi oportet; vel 
cum a baptismo quis lapsus est, ante confes- 
sionem, denique dum proponunt suscipere 
baptismum, vel confiteri, inchoare novam vitam, 
et servare divina mandata. De hac disposi- 
tione scriptum est: Poenitentiam agite, et ba- 
ptizetur unusquisque vestrum in nomine Jesu 
Christi , in remissionem peccatorum vestrorum, 
et accipietis donum Spiritus sancti. Act. 2. 

Ut porro intelUgamus per hujusmodi disposi- 
tionem nos terminum viae purgativae assecutos 
esse, sive perfectam cordis instaurationem, sic 
loquitur Tridentinum cap. 7. subsequenti. Hanc 
dispositionem seu praeparationem justificatio 
ipsa consequitur; quae non est sola peccato- 
rum remissio, sed et sanctificatio, et renovatio 
interioris hominis per voluntariam susceptio- 
nem gratiae et donorum: unde homo ex in- 
justo fit justus, et ex inimico amicus, ut sit 
haeres «ecundum spem vitae aeternae. Ad Tit. 3. 

Ceterum ad ultimam hanc praecipuamque dis- 

positionem perutiles considerationes sunt de Deo, 
ut est vita nostra. Item ’de Deo Protectore. 

Item de Deo Adjutore. Item de Deo Susceptore. 

f 

CONSIDERATIO I. . 

. *. ' . 

De Deo, ut est vita nostra. 

Deus generatira vita dicitur: 1. Tamquam 
fons omnis vitae; nam omnis vita et suprema 
et media et infima, Angelorum, hominum, ani- 
malium et plantarum ab ipso est, tamquam 
quaedam illius Vitae fontalis adumbratio vel 
participatio, clarior vel obscurior: et omnis vita 
in ipso eminenter, et ab aeterno, et sine men- 
sura continetur. 

2. Quia ipse est vita infinita, immensa, aeter- 
na, tum formaliter, tum objective. Formaliter 
quidem, quia vita suprema formalis in ipsius 
visione, amore et fruitione consistit. Ipse au- 
tem est sua visio, suus amor, sua fruitio; ac , r ' 
proinde est sua vita formalis. Objective vero 
est sua vita, quia est sua vitalis essentia, in 
cujus visione, amore, et gustu vita formalis 
aeterna et beata consistit. Vita ejus infinita 
est, sicut visio ejus et amor et gaudium de 
essentia sua, quae est bonum infinitum, in quo 
infinita bona continentur. Itaque sicut totam 

sapientiam suam, totum amorem, totum gaudium 
suum a seipso habet taro ex parte objecti, 
quam ex parte ipsius, ut sic dicam, actus vi-, 
talis, ita totam vitam suam ex utroque capite, 
et secundum utramque considerationem a se- 
ipso habet. 

3. Dicitur vita omnium rerum, etiam possi- 
bilium, secundum esse objectivum et intelligi- 
bile* Omnia enim in illo vivunt per suas ideas 
et conceptus aeternos, quibus illa concipit, et 
intelligit; per illos enim conceptus existunt 
omnia in mente divina objective, et lucent non 
minus, ac si foris existerent. Atque hoc modo 
accipiunt quoddam esse vitale et aeternum, 
quod nihil est aliud, quam a mente divina in- 
telligi. Ratione hujus conceptus vitalis om- 
nia dicuntur vivere in Deo, sicut opus in mente 
artificis. 

Quarto peculiariter dicitur vita nostra : 

' 1. Quia cum mortui* essemus peccatis, et ad- 
dicti morti aeternae, quae mors secunda dici- 
tur,' ipse ab utraque nos per Filii mortem li- 
beravit et vitam gratiae, per quam possemus 
pervenire ad vitam aeternam, nobis infudit. 

2. Quia non semel tantum vel bis mortuos 
peccatis vivificat, sed centies et millies; imo 
paratus est omnes omnino peccatores, quoties- 



cumque se per peccatum occiderint, et vitam 
divinam in se extinxerint, iterum vivificare, si 
ad ipsum per veram poenitentiam confugerint. 
Imo innumeris modis eos ad vitam hanc vo- 
cat, allicit, invitat, compellit. 

3. Dicitur vita nostra, tum quia est causa 
omnium donorum gratiae et gloriae, quibus 
vitam aeternam, divinam, sublimissimam et bea* 
tissimam vivemus; tum quia ipse est objectura 
vitae aeternae, cum in ipsius visione et frui- 
tione vita aeterna consistat. 

. * • - v < 

PRECATIO. * 

Deum, ut est vita nostra. 

Ex lib. 9. de Perfect. cap. 5. 

Quid agimus, mortales , habitantes in umbra 
mortis, et profugi a facie ejus in quo omnia vi- 
vunt ? Eja, sinamus mortuos sepelire mortuos, 
et curramus ad Deum fortem, vivum, qui est 
vita Sanctorum omnium. Aspira nobis et mitte 
spiritum vitae, o vita vitalis, o vita vivificans, o 
vita multiplex; et sciemus quia mortui per te 
rursum vivent. 

Vere tu es amor omnipotens, benevolentis- 
sima virtus, lumen aeternum, incommutabilis 
ratio, aeterna dulcedo, creans mentem ad te 

participandum, vivificans ad sentiendam, affi- 
ciens ad appetendum, dilatans ad capiendam, 
justificans ad promerendam, accendens ad ze- 
lum, fecundans ad fructum, dirigens ad aequi- 
tatem, formans ad benevolentiam, moderans ad 
sapientiam, roborans ad virtutem, visitans ad 
consolationem, illuminans ad cognitionem, per- 
petuans ad immortalitatem, implens ad felici- 
tatem, circumdans ad securitatem. Sic nos co- 
ronas in misericordia et miserationibus, sic un- 
dique beneficiis tuis imples et cingis, ut nobis 
benignitatem et amorem tuum declares, et 
ad vicissim amandum excites, donec vivamus 
aeternum. 

- . • ' • t 

v CONSIDERATIO II. 

De Deo protectore. 

,v • ‘ * '• •» 

Protector dicitur f. Generatim, quia omnem 
naturam creatam conservat in sua specie, in- 
tegritate, et bono statu naturae consentaneo, 
et quantum cujusque conditio fert, tuetur eam 
- a noxiis. 

2. Speciatim dicitur protector respectu ho- 
minum, qui infinitis periculis et incommodis 
sunt subjecti. > ■ 

1. Quia ab innumeris peccatis nos tuetur , in 

quae quilibet nostrum incideret, nisi ejus be- 
nigna protectio nos muniret: nullum enim est 
peccati genus, in quod, in tanta naturae imbe- 
cillitate et ad malum pronitate, non fuissemus - 
diaboli astu et potentia facile impulsi, et non 
quotidie adhuc impelleremur, nisi ipse nos sua 
benignitate miris modis protegeret. Unde ne- 
mo potest in seipso gloriari, quasi sua indu- 
stria ipse omnia illa evitaverit: sed debet se 
coram Deo humilare, et agnoscere suam imbe- 
cillitatem Deique benignitatem , nec minus gra- 
tias agere de malis quae non fecit, quam de 
bonis quae fecit. / 

2. Quia sicut protexit nos ab innumeris pec- 
catis, in quae alioqui fuissemus lapsuri, ita 
quoque protexit ab innumeris periculis da- 
mnationis aeternae, quam millies jam incurris- 
semus, nisi sua clementia nos protexisset. Qui- 
cumque enim est in statu peccati mortiferi, 
reus est ignis aeterni, ad quem statim a dae- 
monibus abriperetur, si Deus id ipsis permit- 
teret. Unde eo ipso quo nos protegit a pec- 
cato, ex consequenti, et mediate etiam prote- 
git a damnatione aeterna. 

3. Quia non solum bac ratione nos protegit 
a damnatione, sed etiam immediate et directe. 
Nempe quotiescumque re ipsa sumus in statu 

peccati mortiferi ; tunc enim stamus ad portas 
inferi, et nibil ad damnationem aeternam su- 
perest, quam ut Deus justissimam iram suam 
erumpere gestientem, non cohibeat, vel dia- 
bolum nos abripere ardentem, non coerceat, 
vel causas alias creatas mortem nobis illatu- 
ras non avertat. Verum ipse infinita clemen- 
tia sua et iram suam cohibet, vim diabolicam 
comprimit, et causas alias, unde mors alioqui 
nobis obveniret, saepenumero avertit, boc 
modo nos a damnatione protegens et servans 
ad poenitentiam ac salutem. 

4. Non solum a peccatis et damnatione aeter- 
na, sed etiam ab aliis innumeris calamitatibus, 
afflictionibus, tentationibus , incommodis nos 
protegit, in quae sine ipsius benigna custodia 
eramus prolapsuri, et per quae in varia pec- 
cata, ac demum in aeternum exitium , eramus 
devolvendi. Ipse enim certissime novit, quid 
ex singulis hujusmodi casibus nobis esset ob- 
venturum: quid animae nostrae exitium, quid sa- 
lutem esset allaturum. Unde ea quae praevi- 
det futura aliquando exitio, saepissime sua be- 
nignitate avertit. Itaque de his omnibus quo- 
tidie illi gratiae agendae. 

5. Quia justos peculiari cura protegit tam- 
quam filios, et haeredes regni; sed maxime 



95 


eos, qui se ejus obsequio et gloriae consecra- 
runt. Circa hos protectio est valde singula- 
ris. Sunt enim veluti gemmae pretiosae et mar- 
garitae in thesauris Domini. Unde Dominos 
eos tamquam gemmas asservat, et custodit ut 
pupillam oculi, qua nihil homini carius; et pro- 
tegit sub umbra alarum suarum, sicut gallina 
pullos suos. 

6. Quia etiam est protector beatorum, quate- • 
nus eos protegit ab omni lapsu, ab omni pec- 
cato, ab omni errore, ab omni tristitia, a morte, 
et omni incommodo corporis et animae. Hoc 
autem facit, quatenus custodit et continuat in 
illis lumen gloriae. Hoc enim si per cessatio- 
nem divini influxus aliquando extingueretur, 
mox desinerent esse beati, et rediret pristina 
infirmitas , et possent relabi in omnes nostras 
miserias, ac etiam in aeternam damnationem. 

PRECATIO. 

Ad Deum protectorem. \ 

Ex disputat, de Praedest. sect. 7. 

Protector fidelissime , quid dicam de te? Mille 
hominum , mille daemonum insidiis expositus eram: 
ne irretirer, protexisti me. Innumeris incommo- 
dis, calamitatibus , aerumnis obruendus eram: 

ne impeterer, protexisti me. In scelera enormia, 
in flagitia infinita lapsurus eram: ne cade- 
rem, protexisti me. Heu ! quoties peccavi, et 
malum coram te feci ! Ne peccatis peccata 
cumularem, protexisti me. Jamjam hostium 
tuorum praeda futurus eram et pabulum ig- 
nis aeterni: sed ne fierem, protexisti me. Quid 
super est? Perge, mi Domine, custodire me ut 
pupillam oculi , et sub alarum tuarum umbra 
protegere. 

Nihil sane ex parte taa nobis deest; nihil est 
cur firmissimam et certissimam spem in tuo auxi- 
lio collocare non debeamus : tota dubitatio, et 
eventus ambiguitas est ex parte nostra. Longe 
felicior est conditio nostra, quam si (ut ini- 
mici gratiae tuae volebant) naturae viribus 
omnia praestare possemus, et bisce solis re- 
licti essemus. Nunc enim non solum nostra 
industria, sed etiam tua singularis providentia 
in salutem nostram excubat. Haec torpentes 
excitat, jacentes erigit, labantes retinet, lan- 
guentes corroborat, proficientes animat, et mille 
modis ad salutem dirigit ac impellit. Denique 
tantum praebet vel offert auxilii, ut omnia sint fa- 
ciliora et magis expedita per gratiam, quam 
illi haeretici ea volebant esse per naturam. 

Dominus spes mea; quem timebo ? Dominus 

protector vitae meae ; a quo trepitabo? Pergam 
habitare in adjutorio Altissimi, et in protectione 
Dei coeli commorari. Arnen. 


CONSIDERATIO III. 

De Deo adjutore. 

Adjutor dicitor; 1. generatim respectu om- 
nium: quia omnis potentia aliquo modo ope- 
rativa, et omnis vis creata, ita ab illo assidue 
dependet, ut nulla possit operari, aut in ali- 
quem actum exire absque illius concursu, coo- 
peratione, et adjutorio: quod adjutorium ipsi 
facile est omnibus praebere; cum ipse rebus 
omnibus intime sit praesens, et actu semper 
naturam, esse, et vires influat in res omnes. 

Secundo, peculiariter dicitur adjutor noster , 
idque speciatim. 

1. Quia sine ejus singulari adjutorio nemo 
potest a statu peccati et damnationis refugere, 
et ad statum Aliorum Dei assurgere. 

2. Nemo potest hostium suorum insidias 
evadere, et eorum tentationes superare. 

3. Nemo bonum, quod ad vitam aeternam 
sit utile, operari. 

4. Nemo in bono usque ad flnem perse- 

verare. Iri his omnibus ejus singulari adjutorio 
opus est. 

Tertio etiam Beatis adjutor est, quia in 
statu beatitudinis nemo potest ipsum videre, 
et beatifico amore ipsum amare, nemo ipsius 
immensam dulcedinem gustare, hoc est, ipso 
frui, sine peculiari adjutorio, quod per lumen 
gloriae, et charitatis donum praestatur. 

PRECATIO. 

Ad Deum adjutorem. 

Ex lib. 5. de Perfeci, cap. 4. 

Deus, in adjutorium meum intende; Domine , 
ad adjuvandum me festina. Quid enim possum 

s 

sine te? Vere nihil boni possum cogitare ex me 
tamquam ex me. nedum dicere, et nedum facere ; 
et quomodo potero perseverare sine te, inter mille 
pericula hostium insidiantium animae meae ? Ni- 
hil possum , nihil omnino sine te, Domine: tu solus 
potes omnia , et ego potero omnia; sed in te, et 
per te solum , qui me adjuvas et confortas. 

Insere jxnimo meo profundissimam reveren- 
tiam et humilitatem in consideratione tantae 
potentiae tuae: tu enim de me, et de omni 
creatura tua potes disponere et statuere pro 
arbitrio tuo; nec quisquam tibi potest dicere: 

Cur sic facis ? Tua enim sunt omnia, et opera 
manuum tuarum. Semper te mihi praesentem 
cogitem, et extenta manu omnipotentiae tuae 
aeternae damnationis fulmen minitantem, si 
sanctissimas leges tuas violavero. Adde etiam 
fiduciam et securitatem cordi meo in te, ut ne- 
minem timeam praeter te, nec ulla creatura 
me a charitaie tua abstrahere valeat. Quid 
enim sunt cetera omnia coram te, aut quid 
mihi absque tuo nutu possunt nocere? Quod 
si ab aliquo me affligi permiseris, hoc ipsum 
mibi ad salutem vertas, et ad aeternam vitam 
cooperari facias. Arnen. 

CONSIDERATIO IV. 

De Deo susceptore. 

Susceptor dicitur; 1. quia cum totum genus 
humanum excidisset a salute, et incurrisset 
reatum damnationis aeternae, ipse solus miser- > 
tus illius, benignissime suscepit illud redimen- 
dum et instaurandum, ut salutem consequi pos- 
set; juxta illud Luc. 2: Suscepit Israel pue- 
rum suum, recordatus misericordiae suae. 

2. Quia etiam inimicos suos, a quibus gra- 
vissimis injuriis allectus est, si ad ipsum re- 
dire velint, libentissime suscipit, omnes inju- 

rias condonans, eos in pristinum gradum res- 
tituens, et iterum in filios adoptans, jure coe- 
lestis haereditatis, quo exciderant, redinte- 
grato. Sicut pater filium prodigum post tot 
libidines, et omnem substantiam cum meretri- 
cibus absumptam laetissime suscipit, et in pris- 
tinum statum restituit. 

3. Quia omnes in quacumqut? afflictione ad 

ipsum confugientes, benigne excipit, consola- 
tionem infundendo, et opportuno tempore opem 
ferendo. Nullus enim speravit in Domino, et 
confusus est. Et ipsemet ait: Venite ad me, 

omnes, qui laboratis, et onerati estis, et ego re- 
ficiam vos. 

4. Quia omnes, qui se ejus obsequio addi- 
xerint, peculiari cura suscipit protegendos, 
illuminandos, et formandos in filios Dei, et 
ad omnem perfectionem, qua Deo quam simil- 
limi intellectu, affectu, et moribus externis ef- 
ficiantur, sintque quam maxime idonei coelesti 
haereditati capessendae. 

5. Quia justos ex hac vita migrantes sus- 
cipit in suum regnum, et ad gloriae suae, om- 
niumque bonorum suorum beatissimam com- 
munionem. Psalm. 118. Suscipe me secundum 
eloquium tuum, et vivam, et non confundas me 
ab expectatione mea. 

Nola. Post obitum auctoris comperimus in manu- 
scriptis ejusdem ea, qua spectant actum perfectae 
contritionis, quae a principibus viris feminisque cum 
fructu usurpata. IUa hic opportune insero, iisque sub- 
jungo a me collectas aliquot jaculatorias precatiun- 
culas, Viae purgativae subservientes: quales etiam 

duabus aliis Viis, in commodum pii lectoris, sub- 
jiciam. 

Fundamentum contritionis est amor Dei super 
omnia. 

Primo , Deus amandus ob eminentiam suae 
naturae . 

Deus nobis amandus supra omnia creata et 
creabilia. Primo propter infinitam naturae suae 
eminentiam supra omnia, qua dignus est amore 
et aestimatione supra omnia, absque considera- 
tione beneficiorum ejus. Tanta enim ipsius 
est majestas, et tam infinite supra omnes per- 
fectiones et excellentias creatas elevata, ut 
omnia in ipsius conspectu et comparatione 
sint instar nihili. Unde ex eo quod ipsius sum 
creatura, debeo ipsius honorem et voluntatem 
anteferre et proponere lucro totius mundi, et 
potius subire omnia incommoda et tormenta, 
quam facere aliquid, etiam minimum, quod sit 
contra ejus voluntatem , et mecum statuere, 
infinities melius esse ipsius voluntatem impleri, 

quam omnes homines salvari ; imo quam totum 
bonum Angelorum et hominum conservari. 
Itaque debeo ipsius voluntatem infinities pluris 
aestimare, quam omne commodum meum et 
totius naturae creatae, quatenus est bonum 
naturae creatae; idque absque ulla beneficiorum 
consideratione. Haec enim obligatio nascitur 
ex eo, quod ipsius sum creatura. 

> . ' - » 

Secundo, Detis amandus ob infinita sua be- 
neficia. 

Secundo, Deus nobis amandus est ob plurima 
sua beneficia, quorum singula infinitae sunt aesti- 
mationis; propter quae deberemus illi infinitum 
amorem, infinitam gratiarum actionem, infinitum 
obsequium, si praestare possemus: quia ex se di- 
gna sunt infinita recognitione et compensatione. 
Haec beneficia considerantes, et Deum, ut fon- 
tem benignissimum illorum, excitamur ad il- 
lum amandam et aestimandum supra omnia, 
et ad omne obsequium ei praestandum, ad il- 
lum honorandum, et procurandam ejus gloriam, 
et ad gratias agendas. Sicuti aulicus consi- 
derans beneficia, quae a suo principe accepit, 
et illum ut auotorem et largitorem horum bene- 
ficiorum perpendens, excitatur ad illius amo- 

rem et obseqnium, et ad illam ubique laudan- 
dum , ejusque honorem promovendum et de- 
fendendum. 

Contritio nascitur ex supradicta duplici con- 
sideratione. 

Quemadmodum ex duplici ante dicta consi- 
deratione possumus Deum amare supra om- 
nia: ita quoque ex eadem possumus excitare 
contritionem, qua de commisso a nobis pec- 
cato doleamus supra omnia. Primo, dolendo 
de peccato, quatenus est quidam contemptas, 
vel injuria, vel inobedienfia , vel ingratitudo 
infinitae majestatis, quam infinite supra omnia 
aestimare debemus, absque ulla beneficiorum 
consideratione. Vel , ut est consideratio vel 
contemptus divini praecepti, divinaeque volun- 
tatis, quam supra omnia commoda et incom- 
moda nostra infinite aestimare, et rebus omni- 
bus infinite debemus praeferre. Secundo, do- 
lendo de peccato, quatenus est contemptus in- 
finiti benefactoris, quem propter sua beneficia 
infinite aestimare, et honorare, et diligere 
deberemus, et infinitam gratitudinem rependere. 

Praxis contritionis. 

Peccati indignitas. 

0 Domine, Deus meus! 0 summum, aeter- 
num, et immensum bonum meum, infinite su- 
pra omnia bona elevatum! Doleo ex tota 
mente, ex toto corde, ex tota anima, ex totis 
viribus meis, quod sanctissimam volunt*tem 
tuam, quod aequissima praecepta tua, quae 
infinite aestimare, et omnibus bonis creatis, 
omnibus voluptatibus et honoribus infinite ante- 
ponere debebam , toties violaverim, toties par- 
vipenderim et contempserim; et consequenter, 
quod tuam infinitam majestatem, illa severis- 
sime praecipientem, infinito amore, honore et 
obsequio dignissimam, quam infinite suspicere, 
aestimare et revereri debebam, toties offende- 
rim, toties contempserim et injuria affecerim: 
quod contempserim tuam omnipotentiam, tuam 
sapientiam, et praesentiam; contempserim tuam 
misericordiam et justitiam, omnia tua beneficia 
et promissa, omnes tuas minas et supplicia, 
tuam amicitiam et benignitatem; tuam passio- 
nem et mortem. 

Dolor. 

Ob hanc causam doleo sane ex intimis ani- 
mae medullis, ex toto corde, ex tota virtute 
mea. Utinam infinitum dolorem , et infinitam 
detestationem concipere possem , sicut ipsa 
peccata infinito dolore et detestatione digna 
sunt, cum malum sint infinitum! 

Proposilum emendationis. 

Firmiter propono, per gratiam tuam, peccata 
illa confiteri, et me emendare, et poenitentiam 
pro illis injunctam implere. Firmiter quoque 
statuo, per ejusdem gratiae tuae auxilium, sanc- 
tissima praecepta tua semper prae oculis ha- 
bere, et infinite supra omnia bona creata ae- 
stimare; ita ut millies malim mori, quam unum 
ex illis violare. 

Deprecatio veniae, et iteratus dolor. 

Itaque miserere mei Deus, miserere mei et 
ignosce mihi. Miserere mei secundum magnam 
misericordiam tuam, et secundum multitudinem 
miserationum tuarum, dele inquitatem meam. 
Miserere mei secundum misericordiam tuam 
naturalem, et secundum misericordiam tuam 
liberalem. 0 Domine, Deus meus, doleo, quod 

te, summum benefactorem meum, fontem om- 
nium bonorum meorum, qui me ex nihilo con- 
didisti, qui me ad imaginem, et similitudinem 
tuam formasli; qui me ad communionem glo- 
riae tuae, omniumque bonorum et gaudiorum 
fecisti; qui me perditum ab aeterna morte eri- 
puisti, et rursus ad aeternam vitam destinasti; 
qui mea causa homo factus es , et miserias 
nostras subiisti ; qui in carne mortali tot labo- 
res et dolores, tot acerbitates et indignitates, 
tot probra et contumelias, tot tormenta et vul- 
nera, denique crucem et mortem pro me sus- 
tinuisti : quae propter infinita beneficia infinite 
aestimare, amare, honorare, colere, et omni 
gratitudine prosequi debebam: doleo, inquam, 
quod Te toties offenderim et contempserim, 
tua praecepta sanctissima nihili aestimando et 
violando; quae tamen vel ex gratitudine, om- 
nibus rebus creatis anteponere debebam: quod 
toties pro infinitis beneficiis infinitam ingrati- 
tudinem et injuriam rependerim. Ob hanc 
causam doleo ex animo, doleo intimis sensi- 
bus, et opto mihi dolorem et detestationem 
millies majorem, eumque a te millies et mil- 
lies , humillime et ex mero amore tui , a te 
flagito. Miserere mei, Deus meus; miserere 
mei, et ignosce mihi, quia tu Deus meus es, 

quia tu summum bonum meum*es. Miserere 
mei, creaturae tuae, vili, abjectae et indignae. 
Miserere, miserere, miserere! 

Subjunguntur jaculatoriae precatiunculae ftindatae 
in via purgativa. 

Ad excitandam fidem. 

Domine, quis es tu, et quis sum ego? Tu es, 
qui es; ego sum, qui non sum. In vita sanctae 
Catharinae Senensis. 

Cognoscam te cognitor meus, cognoscam te, 
sicut a te cognitus sum. S. Aug. lib. 10. Con- 
fess. cap. 1. 

Domine, adauge nobis fidem. Luc. 17. 

Haec est vita aeterna, ut cognoscant te solum 
Deum verum, et quem misisti Jesum Christum. 
Joan. 17. 

Credo, Domine ; adjuva incredulitatem meam. 
Marci 9. 

Ad excitandam timorem. 

Confige timore tuo carnes meas ; a judiciis 
enim tuis timui. Psalm. 118. 

Non intres in judicium cum servo tuo: quia 
non justificabitur in conspectu tuo omnis vivens. 
Psalm. 142. 

Quis mihi hoc tribuat , ut in inferno protegas 

me, et abscondas me, donec perfranseat furor 
tuus, et constituas mihi tempus, in quo recorde- 
ris mei? Job. 14. 

Manum tuam longe fac a me, et formido tua 
non me terreat. Job. 13. 

Contra folium . quod vento rapitur, ostendis 
potentiam tuam; et stipulam siccam persequeris. 
Ibidem. 

Ad excitandum spem. 

Etiamsi occideris me, in te sperabo, Domine. 
Job. 13. 

In te speraverunt patres nostri’, speraverunt, 
et non sunt confusi. Psalm. 21. 

Domine Deus meus, in te speravi ; salvum me 
fac ex omnibus persequentibus me et libera me. 
Psalm. 7. 

Spes mea, tu, in die afflictionis. Jerem. 17. 

In te, Domine, speravi: non confundar in 
aeternum. Psalm. 30. 

In Deo salutare meum, et gloria mea: Deus 
auxilii mei, et spes mea in Deo est. Psalm. 61. 

Ad excitandam contritionem. 

Pater, peccavi in coelum et coram te; jam 
non sum dignus vocari filius tuus. Luc. 15. 

Deus, propitius esto mihi peccatori. Luc. 18. 



Secundum misericordiam tuam memento mei, 
tu, propter bonitatem tuam, Domine. Ps. 24. 

Peccavi Domine, peccavi; et iniquitates meas 
agnosco. In Orat. Manassis. 

Ne damnes me in infima terrae loca; quia tu 
es Deus, Deus, inquam, poenitentiam, lbid. 

Multiplicatae sunt iniquitates meae Domine, 
multiplicatae sunt iniquitates meae: et non sum 
dignus intueri et aspicere coelum prae multitu- 
dine iniquitatum mearum. Ibid. 



LIBELLUS SECUNDUS. 


CONSIDERATIONES VIAE ILLUMINATIVAE, 

PRO PROGREDIENTIBUS. 

DE GENERALI VIRTUTUM AUGMENTO, DEOUE 
PRIMIS AUGMENTI PRINCIPIIS. 

Documentum. 

Pergamus insistere accuratae lutaeqne doc- 
trinae Concilii fridentini, quod ita de acceptae 
justificationis incremento docere pergit. Sess. 
6. c. i. Sic ergo, ait , justificati, et amici Dei, 
ac domestici facti, euntes de virtute in virtu- 
tem, renovantur, ut Apostolus inquit, de die 
in diem. Et infra; In ipsa justitia per Christi 
gratiam accepta, cooperante fide, bonis ope- 
ribus crescunt, atque magis justificantur, sicut 
scriptum est: Qui justus est, justificetur ad- 

huc. Apoc. ult. 

Quid igitur? Scrutandae sunt radices justifi- 
cationis semel acceptae, unde eadem justificatio 
adolescere potest, ac debet. Porro radices illae 
sunt variae justificationis ipsius causae, de qui- 

bus sic Tridentinum Sess. 6. cap. 7. Justifi- 
cationis causae sunt: finalis quidem, gloria 
Dei, et Cbristi, ac vita aeterna; efficiens vero, 
misericors Deus, qui gratuito abluit, et sancti- 
ficat, signans et unguens Spiritu promissionis 
sancto, qui est pignus liaereditatis nostrae. 
Itaque huic rei opportuna erit consideratio de 
Deo, ut est ultimus finis omnium. Item de Deo 
sanctificatore. 

Pergit assignare causas alias Tridentinum 
eodem loco: Meritoria autem , inquit , dilectis- 

simus Unigenitus suus Dominus noster Jesus 
Christus, qui cum essemus inimici, propter 
nimiam charitatem qua dilexit nos, sua san- 
ctissima passione, in ligno crucis nobis justifi- 
cationem meruit, et pro nobis Deo Patri satis- 
fecit. Inslrumentalis item, Sacramentum Bap- 
tismi. Idem censendum de aliis Sacramentis. 

Demum unica formalis causa est justitia Dei; 
non qua ipse justus est, sed qua nos justos facit; 
qua videlicet ab eo donati, renovamur spiritu 
mentis nostrae; et non modo reputamur, sed 
vere justi nominamur et sumus, justitiam in 
nobis recipientes unusquisque suam, secundum 
mensuram quam Spiritus sanctus partitur sin- 
gulis prout vult, et secundum propriam cujus- 
que dispositionem, et cooperationem. 

' . } 

Hisce dictis causis expendendis subserviet con- 
sideratio de Deo redemptore. Item de jus- 
titia Dei. 

CONSIDERATIO I. 

De Deo, ut est ultimus finis omnium. 

Id quod est primum rerum principium, ne- 
cessario etiam est Unis omnium. Nam primum 
principium, in efficiendo et producendo extra 
se, non potest ultimo intendere alterius bonum, 
quam suum. 1. Ratio est, quia caetera omnia 
sunt infinito intervallo infra ipsum posita. Un- 
de illorum bonum non est tanti momenti, ut 
possit in illo ultimo conquiescere : imo est ins- 
tar nihili coram illo , cum res omnes sint ins- 
tar nihili ad ipsum collatae. Debet ergo in- 
tendere ultimo bonum suum, nempe suam glo- 
riam: quia nullum potest concipi bonum majo- 
ris momenti, quod possit ab eo intendi vel ap- 
peti. Nam omnis gloria Dei, quatenus est bo- 
num Dei, infinite pluris aestimanda est, quam 
omne bonum creaturae, quatenus est bonum 
creaturae. 

Porro duplex est finis; nempe finis - qui, et 
finis - cui. Finis - qui dicitur bonum illud, quod 
appetitur, et ad quod obtinendum laboratur. 

Finis - cui est persona , cui illud bonum ap- 
petitur. 

Deus itaque est ultimus finis cui, respectu 
rerum omnium; quia est cujus gratia et ad 
cujus gloriam condita sunt omnia. Ipse pro- 
pter gloriam suam vult et operatur omnia, et 
permittit omnia, quae permittuntur. Unde Pro- 
verb. 16: Omnia propter semetipsum operatus 
est Dominus ; impium quoque ad diem malum. 
Qui enim semetipsum impium fecit, eum Domi- 
nus suppliciis aeternis ad laudem justitiae suae 
destinat. 

2. Peculiari modo est ultimus finis - qui, et 
ultimus finis - cui , respectu naturae rationalis. 
Est ultimus finis - qui istius naturae ; quia haec 
sola est illius capax , et sola est condita ut 
ilio fruatur, tamquam summo bono suo, cum 
nihil sit praestantius, quod sibi possit appetere. 
Unde debet illum desiderare, et omnibus mo- 
dis quaerere, tamquam summum bonum suum; 
idque in suum commodum, ut illo fruatur, et 
dulcedine ejus delectetur. 

Est etiam ultimus finis - cui, respectu ejus- 
dem naturae; quia omnes beati omnem suam 
beatitudinem, omniaque sua bona debent re- 
ferre, et reipsa semper referunt ad ipsius glo- 
riam : ita ut suam beatitudinem, suam gloriam, 

et omnia bona pluris aestiment, et magis ament, 
ut sunt bona Dei, quibus Deos glorificatur, 
laudatur, benedicitur; quam ut sunt bona ipso- 
rum propria, quibus ipsi perficiuntur, beantur 
et glorificantur. Unde beati dupliciter gaudent 
de gloria, et bonis suis. 1. Quatenus conside- 
rant illa, ut bonum proprium, adferens illis 
summam excellentiam, summum gaudium, et 
summam suavitatem, qualem nulla alia per- 
fectio intrinseca adferre potest. 

2. Quatenus considerant illa ut bonum Dei, 
ad aeternam ejus gloriam, et laudem pertinens. 
Et boc gaudium est praecipuum quod habent 
de sua beatitudine et donis gloriae. Illa enim 
beatitudo non solum est ipsorum summa per- 
fectio, et excellentia, et gloria objecliva; sed 
etiam est gloria Dei formalis. Nosse enim, 
amare et frui Deo , est formalis gloria ipsius 
extrinseca, qua nulla potest cogitari major: et 
est intrinseca Sanctorum gloria, et beatitudo. 
Hinc fit nt longe pluris faciant suam beatitu- 
dinem intrinsecam, ut est bonum et gloria Dei, 
quam ut est bonum proprium. 

Denique dicitur Deus ultimus finis creaturae 
rationalis; quia omnes Angeli, et homines beati 
in omnem aeternitatem ita in illius visione, 
amore, et fruitione conquiescunt, ut nihil ulte- 

rius desiderare possint , sed omnium deside- 
riorum suorum terminum, et quietem beatissi- 
mam in illo habeant, et possideant. 

PRECATIO. 

. ' ) 

Ad Deum , tjui eSt ultimus finis omnium. 

Ex lib. 14. de Perfeci, cap. 6. 

Filii hominum usquequo gravi corde ? ut quid 
diligitis vanitatem, et quaeritis mendacium? Va- 
nitas sunt omnia ista quae tanto studio sectamini, 
honores, divitiae, voluptates; quorum causa 
omnes animae opes, quibus solida et aeterna 
poteratis comparare, frustra expenditis. Vani- 
tas vanitatum et omnia vanitas, dixit Ecclesia- 
stes, ista omnia expertus, et alta mente contem- 
platus. Merito vanitas ; quia ad finem, ad 
quem conditi sumus, nihil" prosunt, sed plerum- 
que etiam plurimum obsunt. Mendacia sunt 
omnia ista, promittentia felicitatem, et adferen- 
tia miseriam. Vere filii hominum, non filii Dei, 
qui ista quaerunt, mente caeca, cupiditate in- 
consulta, labore inutili et pernicioso. Non 
ad ista creati sumus, et in hoc mundo constituti;, 
non in illis situm bonum nostrum, et requies 
nostra: terrena sunt et temporanea; non pos- 
sunt animum, cujus natura coelestis et aeterna, 

cajas capacitas immensa, cujus dignitas super 
Angelis, perficere vel satiare. Quod ergo est 
verum bonum nostrum? Quis ostendet nobis 
bona? signatum est super nos lumen vultus tui, 
Domine; dedisti laetitiam in corde meo. Solum 
lumen fidei hoc bonum nobis ostendere potest, 
et viam qua ad illud pervenitur: cujus rei cog- 
nitio incredibilem animo laetitiam adfert. Quid 
enim optabilius quam nosse summum bonum 
finemque ultimum, et tenere viam certissi- 
mam qua ad illud pervenitur? sine hac no- 
titia, omnis alia sapientia inutilis, nec sapien- 
tiae nomine digna. 

Hac omnes illi antiqui philosophi destituti 
fuere, et ideo evanuerunt in cogitationibus 
suis, nihil commodi ex omnibus suis studiis et 
laboribus reportantes. Quis enim novit sensum 
Domini, nisi spiritus Domini, qui scrutatur pro- 
funda Dei, per quae nobis hoc abditum Dei 
consilium est revelatum? Benedicant te, Do- 
mine, coeli, terra, mare, et omnia quae in eis 
sunt: laudent et superexaltent te in saecula: 
quia ante omnia saecula tibi cura fuit de no- 
bis, et in primo Trinitatis tuae consistorio be- 
nignissimum de nobis consilium cepisti, ut nos 
divinitatis tuae , omniumque bonorum et gau- 
diorum tuorum faceres participes. Quis non 

obstupescat ad tantam benignitatem et dul- 
cedinem? quis hoc unquam sperare vel di- 
vinare potuisset? Sed ita placuit inBnitae illi 
bonitati, cujus indoles est, ineffabilibus modis 
se diffundere et communicare. Solus bonis tuis 
in tua aeternitate fruebaris, nullius egens, ipse 
tibi, qui bonum es infinitum, ad omnem beati- 
tudinem sufficientissimus. Neque tibi voluptas 
dulcissima societatis et amicitiae in persona- 
rum Trinitate deerat, cum inter Patrem, Fi- 
lium, et Spiritum sanctum summa sit societas, 
summa amicitia, summa omnium bonorum gau- 
diorum, et consiliorum communicatio. Itaque 
non egebas creaturae consortio, nec aliquid 
tibi commodi per eam accedere poterat: nihi- 
lominus bonitatis tuae indulgens propensioni, 
nos condere voluisti, ut ad consortium bono- 
rum ac gaudiorum tuorum eveheres. 

Cum ergo placuerit infinitae majestati tuae ad 
tam nobilem finem nos creare fac ut dirigantur 
viae nostrae ad custodiendas justificationes tuas. 
Fac potentiam in brachio tuo, ne praevaleat ho- 
mo; ne evertat perversitas nostra, quod optavit 
bonitas tua; ne insaniae nostrae falsae seducant 
nos a viis rectis, et illo termino, ad quem sapien- 
tia tua conditi sumus. Arnen. 

CONSIDERATIO U. 

De Deo sanctificatore. 

Sanctificator dicitur 1. quia omnis sanctitas 
hominum et Angelorum ab ipso est; et ipse 
per communionem suae sanctitatis, omnes is- - 
tos sibi assimilat, et deiformes efficit. 

2. Quia ipse solus injurias in suam infinitam 
majestatem commissas condonare potest, et 
labes animarum abstergere, ipsasque animas 
purgare, et sanctificare; ipse solus potest eas 
illuminare cognitione supernaturali , et chari- 
tatem supernaturalem infundere; ipse solus 
potest Spiritum sanctum una cum dono chari- 
tatis mentibus, ad eas sanctificandas, inserere. 
Datur autem Spiritus sanctus una cum dono 
cbaritatis, ut sua praesentia animas sancti- 
ficet, sua potentia protegat, illuminet, regat, 
et ad omne bonum excitet; et ut ipse per se 
sit nostra possessio, qua in aeternum frueraur, 
et beati erimus. 

3. Quia ipse solus omnes jam inchoate san- 
ctificatos, ad supremam et completam sanctita- 
tem evehet, infundendo luraen gloriae, quo om- 
nes illum altissimo modo cognoscant, et altis- 
simo modo ament. Nam altissima sanctitas 

intrinseca, seu realis, consistit in altissima Dei 
cognitione, et fruitione. 

PRECATIO. 

Ad Deum sanctificatorem. 

Ex lib. 8. de Perfeci, cap. 4. 

Sanctus ,. sanctus , sanctus Dominus Deus Sa- 
baoth: plena est omnis terra gloria ejus. Ita 
clamant Seraphim in visione illa mystica, qua 
gloriae tuae specimen et terribile judicium Ju- 
daicae excaecationis, Isaiae Prophetae osten- 
disti. Impleta enim populi illius peccatorum 
mensura, cum te in carne venientem repudia- 
runt, sanctitatem tuam trina compellatione, 
magno Trinitatis mysterio ad vindictam pro- 
vocant. Mundi enim sunt oculi tui, ne videas 
malum, et ad iniquitatem respicere non poteris. 
Cum enim sis ipsa sanctitas, summe tibi dis- 
plicet omne peccatum; ideoque perdes omnes, 
qui operantur iniquitatem. Nam sicut luci ad- 
versantur tenebrae, pulchritudini deformitas, 
et puritati contaminatio, et vitae mors, et recti- 
tudini obliquitas, et bonitati malitia; ita sanc- 
titati repugnat et exosum est omne peccatum. 

Unde sicut necessario sanctitatem tuam sum- 
me amas, ita necessario peccatum summe 

odisti, et infinita poena vindicas, nisi miseri- 
cordia tua infinita praevenerit, et spiritu con- 
tritionis afflato poenitenti condpnaverit. 

Immitte spiritum hunc, o sanctificator meus, et 
robora me virtute ex alto: perfice me in inte- 
riori homine , et spiritu principali confirma me, ut 
omnem sanctitatem amem , et omnem iniquitatem 
odio habeam. Arnen. 

CONSIDERATIO m. 

De Deo redemptore. 

Redemptor dicitur i. Quia cum omnes esse* 
mus perditi, Satanae servi effecti, et aeternae 
damnationis rei, ipse solus misertus nostri, 
nos redemit; ex servis diaboli, filios Dei ef- 
fecit; et ex reatu damnationis aeternae, ad jus 
coelestis baereditatis transtulit; idque non fa- 
cili modo, non paucis verbis, sicut creavit 
mundum; sed infinitis expensis et laboribus; « 
atque adeo sui sanguinis, suaeque vitae pretio, 
una cum immensis doloribus et afflictionibus 
impenso. 

2. Quia non simpliciter nos redemit, sed 
copiosissime, et modo praestantissimo ; solven- 
do pretium infinitum, et constituendo nobis 
ex suis meritis fontem perennem et inexhau- 

stum reconciliationis: ita ut non semel tantum 
possimus reconciliari Deo. et satisfacere divi- 
nae justitiae , sed decies, centies, millies, quo- 
tiescunque peccare contigerit. Parum enim fuis- 
set in tanta naturae nostrae fragilitate, semel 
tantum posse Deo reconciliari. Unde benignis- 
sime constituit, ut semper per veram poeniten- 
tiam reconciliari possimus. Talis redemptio- 
nis nullum apud homines, vel principes exstat 
exemplum. Sanguis ipsius sufficiens est pre- 
tium apud justitiam divinam pro infinitis re-' 

_ conciliationibus infinitorum mundorum, et infi- 
nitorum peccatorum, quantumvis enormium. 

Itaque titulus redemptoris convenit Christo 
in ea excellentia, in qua nulli purae creaturae 
est communicabitis. 

PRECATIO. 

Ad Deum Patrem et Filium , expendens bene- 
ficium redemptionis. 

Ex disput. de Praedest. Christi, sect. 4. 

Pater misericordiarum, et Deus totius con- 
solationis, quas tibi referemus gratiarum actio- 
nes, et quibps obsequiis infinitae charitati et 
misericordiae tuae respondebimus? Sic enim, 
cum adhuc inimici et perditi essemus, nos di- 

lexisti, ut Filium tuum unigenitum carnem nos- 
tram assumere, et fratrem nostrum fieri volu- 
eris; ut in ea nobiscum versans, tenebras , nos- 
tras discureret, viam salutis ostenderet, om- 
nium virtutum exempla praeberet, divinae jus. 
titiae pro nobis satisfaceret , sanguine suo nos 
ablueret, et suo spiritu nobis communicato, filios 
tuos et haeredes regni tui, suosque cobaere- 
des efficeret. Magnum pietatis Sacramentum, 
quod in carne apparere fecisti! Admirabile 
opus misericordiae, quod nostra causa perpe- 
trasti! Tantane res erat salus nostra, ut eam 
tanti aestimares, et perditam tandis impendiis 
farcires? tam pretiosae in oculis tuis erant 
animae nostrae, ut eis redimendis tantum des- 
tinares pretium ? 

Peccarunt Angeli, et subito fulmine senten- 
tiae tuae icti e coelo in tartara ad exitium et 
supplicium aeternum sunt praecipitati. Pecca- 
vimus homines, et non solum nos sustines, ira 
et vindicta cohibita, sed etiam immenso bene- 
ficio, quale nec pro infinitis benefactis exspec- 
tari potuisset, nos afficis, dato nobis Unigenito 
tuo per incarnationis mysterium, qui peccata 
nostra suo sanguine deleret, et nos omni bene- 
dictione coelesti cumularet. Et tamen quan- 
tum inter nos et illos interest? quanto inter- 

vallo nobis illi antecellant puritate substantiae, 
ingenio, viribus, pulchritudine, et omnibus na- 
turae dotibus? Sed his omnibus contemptis, 
peccantibus non pepercisti: nostri vero, quibus 
viles animae, terrenis affixae, coelestium inanes, 
tenebris obsitae, multiplici pravitate imbutae, 
misertus es , et ruentes in perniciem apprehen- 
disti, revocasti, et ad bonorum tuorum consor- 
tium adduxisti. Ilanc unicam ob causam Filium 
tuum carnem sumere, et crucem subire volu- 
isti; ob hanc causam ipse frater noster fieri 
voluit, et nobiscum carnis et sanguinis esse 
particeps, et per omnia nobis assimilari, pec- 
cato excepto. Ut enim nos reconciliaret, Pon- 
tifex noster fieri debuit, cujus officium est 
offerre hostias et sacrificia pro peccato : ut 
autem Pontifex fieret, naturae nostrae debuit 
esse particeps. Omnis enim Pontifex ex homi- 
nibus assumptus , pro hominibus constituitur in 
iis quae sunt ad Deum; nimirum ut suis preci- 
bus et sacrificiis eos Deo reconciliet, et divinam 
voluntatem eis renuntiet. 

Gratias tibi, magne Jesu, Sacerdos magne, 
Princeps sacrorum, quod sordidam carnis nos- 
trae vestem, in qua durum illud Pontificatus 
munus, sacrificando corpus et sanguinem tuum, 
in ara crucis obires, induere sis dignatus: sor- 

didam, inquam, non tuis sed nostris peccatis, 
tibi a Patre impositis. Nihil erat in ea cur 
eam appeteres, cum nihil sit aliud quam pul- 
vis terrae maceratus aqua: sed nostra necessi- 
tas te ad hoc adduxit; amor nostri te ad hanc 
majestatis tuae inclinationem compulit: nimi- 
rum ut in ea et per eam nobis succurreres, et 
nobis habitu naturae associatus, Pontifex et ho- 
stia fieres. Tibi Pater omnia dedit in manus, 
et totius coeli et terrae tradidit imperium: tibi 
summa potestas vitae et mortis, salutis et in- 
teritus, coelorum et inferorum, et utriusque 
regni claves tenes: aperis, et nemo claudit; 
claudis, et nemo aperit. 

Aperi mihi januam istam, Domine Redemptor 
meus , quam peccatum Adae tot annorum milli- 
bus occlusam tenuit, quam clavi crucis reserasti; 
ne pereat Domine, anima ista, ne pereat, quam 
spretis Angelis adamasti; quam profugam ad 
ovile reduxisti; quam pretio sanguinis coemisti. 
Arnen. 

Horologium passionis dominicae, 

auctum et recitari solitum a R. P. Leonardo Lessio. 

Ad matutinum. 

Salve hora sacra, in qua, Domine Jesu Christe, 
Fuisti in oratione prostratus, 

In Patris voluntatem resignatus, 

Immenso peccatorum nostrorum pondere aggra- 
vatus, 

Ineffabili tristitia usque ad mortem afflictus, 
Omnia futura tormenta in spiritu perpessus, , 
In agonia sanguineo sudore perfusus, 

Ab Angelo confortatus, 

Hostibus obviam progressus, 

Osculo a Juda traditus, 

A ministris ligatus, 

A discipulis derelictus, 

Annae et Caiphae praesentatus, 

Alapa a ministro percussus, 

Falsis testibus accusatus, 

Reus mortis judicatus, 

In faciem consputus, . - 

Oculis velatus, • 

Colaphis, et alapis caesus, 

Corpus percutientibus, et genas vellentibus expo- 
situs, , 

Multis contumeliis , et blasphemiis affectus, 

A Petro ter negatus , 

Domine Jesu Christe, 

Has omnes afflictiones tibi offero. 

- Pro his gratias ago, te laudo, et benedico. 

Per has omnes rogo, miserere mei. 

Ad primam. 

Salve hora sacra, in qua, Domine Jesu Christe , 
Fuisti a consilio mane condemnatus, 

Vinctus Pilato traditus, 

A Judaeis accusatus, 

Ad omnes eorum accusationes miro silentio usus, 
Ad Herodem ablegatus, 

Ab Herode multa curiose interrogatus, 

Ab Herode, et ejus exercitu spretus, et illusus, 
Veste alba indutus, 

Ad Pilatum remissus. 

Domine Jesu Christe, 

Has omnes afflictiones tibi offero. 

Pro his gratias ago, te laudo et benedico. 

Per has omnes rogo , miserere mei. 

Ad tertiam. 

Salve hora sacra, in qua, Domine Jesu Christe, 
Fuisti ad flagella condemnatus, 

Vestibus spoliatus, 

Nudus ad columnam alligatus, 

Flagellis durissime caesus, 

Propter scelera nostra attritus, 

Doloribus acerbissimis cruciatus, 

Toto corpore sanguine perfusus, 

Tamquam vile mancipium tractatus, 

Vestes induere permissus, 

Iterum vestibus spoliatus, 

Chlamyde coccinea indutus, 

Spinis coronatus, 

Arundine tamquam sceptro insignitus, 

Rex Judaeorum amaro ludibrio salutatus, 

In faciem consputus, 

Alapis caesus, 

Arundine caput percussus, 

Doloribus, et opprobriis satiatus, 

Hoc schemate foras eductus, 

Populo spectandus exhibitus, 

Tamquam leprosus et percussus a Deo aesti- 
matus, 

Magnis clamoribus ad crucem postulatus, 
Barabbae postpositus, 

Morte acerbissima, et ignominiosissima conde- 
mnatus, 

Voluntati Judaeorum traditus, 

Crucis pondere gravatus r ' 

Tamquam ovis ad occisionem ductus. 

Domine Jesu Christe, 

Has omnes afflictiones tibi offero. 

Pro his gratias ago, te laudo et benedico. 

Per has omnes rogo , miserere mei. 

Ad sextam. 

Salve hora sacra, in qua, Domine Jesu Christe, 
Fuisti tertio vestibus exutus, 

Nudus super crucem extensus, 

Clavis per manus et pedes cruci affixus, 

Propter iniquitates nostras vulneratus, 

Toto corpore crudeliter distractus, 

Doloribus acerbissimis cruciatus , 

Per crucem in altum levatus, 

Angelis, et hominibus mirabile spectaculum factus, 
Quatuor rivis ubertim sanguine manans, 

Ad excipiendos peccatores brachia extendens. 

Domine Jesu Christe, 

Has omnes afflictiones tibi offero. 

Pro his gratias ago, te laudo, et benedico. 

Per has omnes rogo, miserere mei. 

Ad nonam. 

. ' - “* v ' 

Salve hora sacra, in qua, Domine Jesu Christe, 
Fuisti inter duos latrones crucifixus, 

Cum iniguis reputatus , 

Opprobrium hominum factus, 

A praetereuntibus blasphemalus, 

A Judaeis derisus, \ 

A militibus in cruce illusus, 

A latrone convicio lacessitus, 

Opprobriis saturatus, 

In tantis doloribus et contumeliis pro inimicis 
Patrem deprecatus , 

Latroni poenitenti Paradisum pollicitus , 

Qui Joannem Matri tuae in filium tradidisti, 

Te a Patre derelictum attestatus, 

Velle et aceto in siti potatus, 

Consummata omnia de te scripta testatus, 

Cujus spiritus in manus Patris commendatus, 

A Patre pro tua reverentia semper exauditus , 
Usque ad mortem crucis obediens factus, 

Lancea transfixus, 

De cujus latere exivit sanguis et aqua, 

Cujus livore sanati sumus, 

Propitiatio nobis factus. 

Domine Jesu Christe , 

Has omnes afflictiones tibi offero. 

Pro his gratias ago, te laudo et benedico. 

Per has omnes rogo, miserere mei. 

Ad vesperas. 

Salve hora sacra, in qua, Domine Jesu Christe , 
De cruce es depositus , 

In sinu Matris receptus, 

Mullis lacrymis defletus, 

Maria cum amicis angustiata. 

Domine Jesu Christe, 

Has omnes afflictiones tibi offero 

Pro his gratias ago, te laudo, et benedico. 

Per has omnes rogo, miserere mei. 

~ \ 

1 ' •» 

Ad completorium. 

Salve hora sacra, in qua , Domine Jesu Christe , 
Sindone es involutus, . , 

Ad sepulchrum delatus, 

Sepullus, 

Maria cum amicis luget, 

Resurrectio expectaiur. 

Domine Jesu Christe, 

Has omnes afflictiones tibi offero. 

Pro his gratias ago, te laudo et benedico. 

Per has omnes rogo, miserere mei. 

ALIA PRECATIO. 

Ad eundem, per Sacramenta , velut causam 

instrumentalem, nostrae salutis auctorem. 

Ex lib. 8. de Perfeci, cap. 4. 

0 sapientia infinita, juncta bonitati infinitae ! 
quia rudes sumus, sensibus dediti, sensibilibus 
immersi, ruditati nostrae te accommoda, per 
sensibilia nos sanctificans, et contactu corpo- 
reo spiritum tuum et spiritalia dona infundens. 
Stupendum prorsus consilium sapientiae aeter- 
nae, signorum sensibilium contactu, vel usu, 
nos ex filiis irae effici filios Dei, haeredes vi- 
tae aeternae, consortes divinae gloriae: qui 
ante eramus omni confusione et morte aeterna 
digni! Mira benignitas et dignatio, rem adeo- 
excelsam et divinam (per quam Deo similes 
efficimur, sine qua ei placere non possumus) 
conferri modo tam bumili, per instrumenta tam 
vilia, nullo vel modico nostro labore aut co- 
natu! Vere saeculum aureum, et saeculum 
gratiae est tempus istud novi Testamenti, quo 
tantae divitiae coelestes, tanta bonorum divi- 
norum copia cernitur in terris, tantaque faci- 
litate comparatur. Vere nunc melliflui facti 
sunt coeli, et montes stillant dulcedinem, et 

flumina vino et lacte redundant, et bonorum 
coelestium apothecae expositae sunt inter mor- 
tales, ex quibus brevi tempore, facili negotio, 
in omnem aeternitatem divites et pares An- 
gelis effici possumus. 

Tibi gloria, tibi benedictio et gratiarum actio 
ab omni creatura in coelo et in terra, o san- 
ctitatis auctor! tuum hoc est beneficium, tua 
philanthropia. Tu nobis Sanctum sanctorum 
dedisti, et iu ipso fontem nobis perennem 
sanctificationis constituisti, in ablutionem, pecca- 
toris et menstruatae. Hunc tu per teipsum, 
tuam sanctitatem illi impertiendo, sanctificasti, 
et per hunc ceteros. Ab hoc sanctitas omnis 
manat in symbola externa seu Sacramenta; a 
symbolis per corpus transfunditur in animam; 
ab anima redundat in corpus, et in opera in- 
terna; ab operibus internis ad externa: ut sic 
totus homo, totaque vita ipsius sancta, tibi de- 
vota et consecrata sit, et a te summum bonum 
et ultimum finem, unde processit reducatur, et 
in te quiescat. Sic creaturam tuam ad te re- 
vocas, sic consortio tuo dignam facis. Fac 
ut ex hoc fonte assidue hauriam, assidue la- 
ver, ut dealbem stolam meam in sanguine 
Agni. Amplius lava me ab iniquitate mea , et 
a peccato meo munda me. Asperge me hys- 







sopo in fonte isto intincto in sanguine mystici 
passerculi, et mundabor; inde me lava, et super 
nivem dealbabor. 

CONSIDERATIO IV. 

De justitia Dei. 

Justus dicitur, 1. ut fons, et causa omnis 
justitiae; quia omnis justitia, rectitudo, et san- 
ctitas Angelorum et hominum ab ipso est, tam- 
quam tenuis adumbratio justitiae illius infinite 
perfectae, et infinite supra omnem justitiam 
creatam elevatae. 

2. Formaliter, quia cum suprema justitia 
consistat in amore Dei, (per hunc enim effi- 
cimur supremo modo conformes legi aeternae) 
et ipse plenissimus, et sublimissimus amor sui; 
necesse est ipsum esse formalem justitiam sub- 
limissimam, et plenissimam , infinite perfectam 
et infinite supra omnem Beatorum justitiam 
elevatam. 

3. Dicitur justus objective ; quia ipse est ob- 
jectum, et regula omnis justitiae et rectitu- 
dinis. Ipsum enim amare, suprema justitia est. 
Nec obstat quod reddere unicuique quod suum 
est, justitia vocetur; quia haec est justitia hu- 
mana et politica, quae infima est. Nos autem 

hic de suprema justitia loquimur, per quam 
homo absolute juslus dicitur coram Deo, et 
qua etiam Deus justus dicitur, quae consistit 
in amore Dei et conformitate suprema cum 
lege aeterna: in qua justitia illa humana emi- 
nenter continetur. 

4. Justus dicitur, ut legislator et judex: quia 
summe amat justitiam, et infinite odit inju- 
stitiam, id est, opera mala divinae legi ac ma- 
jestati repugnantia, eamque sub aeterna poena 
vetat. 

Denique ordinem justitiae a daemonibus et 
hominibus discursu totius hujus saeculi viola- 
tum restituet, et instaurabit; unicuique secun- 
dum opera et merita sua reddendo. 

PRECATIO. 

Ad justitiam Dei. 

Ex lib. 8. de Perfect. cap. 4. 

Tu omnis sanctitatis auctor, et finis, et re- 
gula, et exemplar, a quo, ad quem, et ad cu- 
jus 'formam ac similitudinem sanctificantur 
omnia in coelo et in terra. Totus iste mun- 
dus est veluti templum divinitatis tuae, tuo 
cultui consecratum, tua praesentifc sanctum, 
tua gloria plenum, tuis admirandis operibus 

exornatam, at ibi te colamus, laudemus, et 
benedicamus in hac vita et in futura. 

Sed sublimior est sanctitas naturae ratio- 
nalis, sicut et illustrior est praesentia tua in 
spiritibus qaam in corporibus; et excellentius 
ad te accedere et tibi conjungi possunt. Nosse 
enim et amare te, sanctitas est spirituum. Per 
haec tu in illis habitas, et illi templum tuum 
fiunt, multo felicius et augustius quam vasta haec 
mundi machina, quae tuam praesentiam sentire 
non potest. Per eadem ad te accedunt, tibi— 
que uniuntur vitali vinculo, et’ in tuam puri- 
tatem facessunt: cognoscens enim transit in 
cognitum, et amans in amatum. Quare cum sis 
purissimus actus, et in supremo gradu spiri- 
talis tenuitatis, ut ita dicam, et puritatis, infinite 
elevatus supra materiam et corporalia omnia, 
infinite simplex, infinite subtilis et spiritalis; 
necesse quoque est ea quae ad te elevantur 
tibique uniuntur, et unus tecuin efficiuntur spi- 
ritus, simpliciora, puriora, magisque spiritalia 
effici , et ab omni contagione inferiorum re- 
motiora. Hoc autem est illa sanctitas, qua 
omnes rationales animae et spiritus- Angelici 
praediti esse debent, ut tibi perfecte placeant. 

Sed adhuc altior est sanctificationis gradus, 
cum nimirum per teipsum absque ullo dono 

creato sanctificas creaturam, eam supra omnia 
creata ad te attrahens , et substantialiter tibi 
in unitatem hypostasis adstringens. Sic bea- 
tissimam Domini nostri humanitatem sanctifi- 
casti, ut sicut in illa est plenitudo divinitatis, 
ita sit et sanctitatis. 

0 admirabilem et omni menti creatae incom- 
prehensibilem sanctificationem! o infinitam di- 
vinae bonitatis dignationem, quae talem ex- 
piationis et sanctificationis fontem humano ge- 
neri constituit! Ab hujus plenitudine omnes 
accepimus; et quod superest, adhuc mille mun- 
dorum peccatis abluendis, et infinitis animabus 
sanctificandis sufficit. Sic per unum hominem 
sanctificantur omnes homines, et ad Deum re- 
ducuntur, sicut per unum a Deo sunt aversi, 
et a peccato inquinati. 

Quis mihi dabit justitiam ac sanctitatem ar- 
denter sitienti, ut bibam de cisterna ista Beth- 
leem, et puteo aquarum viventium? Domine , da 
mihi hanc aquam, qui dixisti : Sitientes venite 
ad aquam. Quemadmodum desiderat cervus ad 
fontes aquarum, ita desiderat anima mea ad 
Deum meum, et justitiam ejus: Domine, satia 

hanc sitim meam. Arnen. 

DE SPECIALI INCREMENTO 

VIRTUTUM THEOLOGICARUM. 

Documentum. 

Quoniam Tridentinum (Sess. 6 cap. 10.) 
agens de justificationis augmento docet, euntes 
de virtute in virtutem renovari, juxta Apostolum, 
merito quaerimus quaenam sint illae virtutes? 
Easdem ibidem suggerit , dum paulo inferius sub- 
dit: Hoc vero justitiae incrementum petit S. 
Ecclesia, cum orat: Da nobis,* Domine, fidei, 

spei , et chariiatis augmentum. Itaque ad au- 
gendam fidem, subsidio erit consideratio de ve- \ 
ritate, et fidelitate Dei. Item de Deo illumi- 
natore et luce. 

Ad confirmandam spem conducet consideratio 
de omnipotentia Dei. Item de Deo, ut est re- 
fugium nostrum. Ad inflammandam charilatem 
apta consideratio de benignitate Dei. Item de 
Deo, ut est Pater noster. 

CONSIDERATIO I. 

_ j De veritate et fidelitate Dei. 

Quatuor modis Deus dicitur verus, veritas, 
ei prima veritas , 1. in essendo , seu objective. 
Ouia est primum objectum intelligibile, in quo 

omne objectum intelligibile et omnis veritas 
objectiva eminenter continetur; et a quo om- 
nis res accepit veritatem sui esse, et ut se- 
cundum suam speciem et omnes gradus essen- 
tiae vera sit, et vere talis dicatur: ut, quod 
hoc sit verus homo, illud verus leo, verus bos, 
verum aurum; et sic de caeteris: sic omnium 
rerum veritas a prima veritate, quae est veri- 
tas divinae essentiae, descendit. Porro veritas 
objectiva rerum praesertim actu existentium, 
consistit in eo, quod natura cujusque sit con- 
formis ideae et conceptui divino, secundum 
quem, et per quem facta est. Si vero res 
considerentur secundum esse possibile, vel prout 
abstrahunt ab esse actu, et non esse actu; sic 
earum veritas consistit in conformitate cum es- 
sentia divina, quatenus ipsa tali vel tali modo 
est imitabilis, seu participabilis. Hinc enim, 
veluli ab originali omnium idea, oritur ratio 
omnium possibilium, ut alibi ostensum est. 

2. Dicitur prima veritas in cognoscendo. Ve- 
ritas quidem, quia est sui ipsius et omnium 
rerum existentium, ac possibilium verissima, 
certissima, lucidissima, et eminentissima cog- 
nitio et conceptio. Prima vero, quia ab illo 
omnis vera cognitio descendit tam in Angelis 
et hominibus, quam in animalibus, in quibus 

ultima seu infima participatio cognitionis cer- 
nitur. Deus enim per suam cognitionem et 
sapientiam formavit omnem vim cognoscendi, 
omnesque ejus gradus in rebus creatis; eis- 
que, ut verae cognitionis aliquo modo sint 
participes, cooperatur. 

3. Dicitur prima veritas et veracitas in dicen- 
do , seu testificando. Veritas quidem, quia 
sicut ipse est sua cognitio, suus amor, sua 
charitas, ita etiam est sua veritas. Et ipsa 
veracitas, quae in hominibus et Angelis est 
virtus inclinans voluntatem ut semper velit di- 
cere verum, et abhorreat ab omni mendacio, 
in Deo est ipsa voluntas vel essentia divina, 
quatenus natura sua ad veritatem dicendam 
infinite inclinat, et infinite ab omni mendacio 
abhorret. Unde implicat contradictionem, Deum 
posse mentiri, aut falsum dicere. 

Prima vero et summa veritas, seu veracitas 
dicitur, quia virtus veracitatis in Angelis et 
hominibus ab ipso est, tamquam tenuis quae- 
dam participatio infinitae illius veritatis. Unde 
ipsius veracitas est prima et summa regula 
credendi, in quam ultimo nostra fides resolvi- 
tur. Ideo enim credimus Ecclesiae, quia gu- 
bernatur, et docetur a Spiritu sancto, seu a 
Deo: ideo vero credimus Deo, quia est prima 

veritas. Primae veritati non credimus ob aliam 
aliquam rationem, sed propter seipsain; ipsi 
enim per se infinita fides debetur. 

Hoc autem attributum supponit duo alia, 
quibus quodammodo nititur; nempe infinitam 
bonitatem, et infinitam sapientiam. Ratione 
bonitatis fit, ut Deus non possit quemquam fal- 
lere, falsum ei dicendo: ratione sapientiae, ut 
ipse non possit falli. 

4. Dicitur veritas in servandis promissis, quae 
nihil est aliud quam fidelitas. Est autem fide- 
litas virtus in Angelis et hominibus inclinans 
ad servanda promissa intuitu obligationis, quam 
promissio inducit: in Deo est ipsa essentia, 
aut voluntas considerata, ut suo modo ad hoc 
inclinat. Unde sicut Deus est sua essentia, 
suus amor, sua cognitio, ita quoque est sua 
fidelitas, et infinita propensio ad praestandum 
quidquid promisit. Et quia per Christum omnia 
praestat, quae ipse promisit generi huma- 
no, etiam Christus saepe veritas in Scrip- 
turis dicitur: sicut etiam vocatur misericor- 
dia, quia per ipsum Deus omnem misericor- 
diam seu misericordiae effectum praestitit ho- 
minibus^ 

Dicitur autem prima veritas secundum hanc 
acceptionem; quia ab ipso omnis fidelitas in v 

Angelis et hominibus descendit tamquam par- 
ticipatio quaedam illius infinitae fidelitatis. 

PRECATIO. 

Ad veritatem et fidelitatem Dei. 

Ex disput. de Praedest. sect. 7. 

Credo Ecclesiae tuae. Deus meus, quia lin- 
gua tua, et os tuum est: credo tibi, quia prima 
veritas es: credo primae veritati propter semel- 
ipsdm. Da fidei huic firmae firmius incremen- 
tum, o bonitas, quae nequis fallere, o sapientia, 
quae falli non potes. Neque tantum prima 
veritas es, Deus meus : sed summa fidelitas. Plane 
fidelis Deus, qui non patieris nos lentari ultra 
quam possumus, et facientibus quod in nobis est, 
numquam deeris. 

Si ergo perierimus, non tuis decretis, non 
auxiliorum inopiae, non incongruis gratiis, sed 
nostrae socordiae assignare debemus. Omni- 
bus enim fidelibus, et maxime justificatis, auxi- 
lium tuum, quod ad orationem est necessarium, 
semper adest per fidei et spei donum ; sicque \ 
omni tempore ad te per orationem confugere 
possunt. Hujus autem interventu in omni even- 
tu auxilium necessarium et sufficiens ad cae- 
tera omnia, ad vincendas tentationes, ad im- 
plenda mandata, et ad perseverandum in # ju- 

stitia certissime obtinebunt; quo auxilio obten- 
to, solum superest ut illo utantur, eique sicut 
par est, et facile possunt, cooperentur. Jugum 
enim tuum suave est, et onus leve; et quae per 
se carni molesta sunt et difficilia, per gratiam 
tuam suavia sunt et expedita. 

CONSIDERATIO II. 

De Deo illuminatore et luce. 

Illuminator dicitur , quia omne lumen corpo- 
rale et spiritale ab ipso est: ipse hunc mundum 
corporeum, qui antea in tenebris erat, gratis- 
sima et copiosissima luce, qua omnia recrean- 
tur, perfudit. Ipse omnes spiritus luce cogni- 
tionis naturalis implevit. 

2. Quia omnis doctrina supernaturalis, omnis 
cognitio et illustratio, qua vel Angeli, vel 
homines disponuntur et elevantur ad salutem, 
ex ipsius benignissima revelatione descendit. 
Ipse solus potuit nobis revelare consilium et 
decretum suum , quo ab aeterno statuit nos 
facere participes gloriae suae, et quibus viis 
ac mediis ad illam nobis esset perveniendum. 
Sine hac luce omnes essemus in tenebris, ig- 
norantes et viam, et terminum. 

3. Quia omnes in tenebris afflictionis et 

• \ 

moeroris constitutos , si ad ipsum confugiant, 
illuminat, eos coelestium bonorum cognitione 
consolando. Unde Psalm. 33: Accedite ad eum, 
et illuminamini; et facies vestrae non confundentur. 

4. Quia lumen gloriae, quo mens nostra per- 
fusa et illustrata, Deum clare in se ipso, sicuti 
est, et omnia creata in Deo, et sub Deo vide- 
bit, ab eo solo infunditur. Et hoc modo per 
lumen gloriae illuminabuntur omnia objective: 
quia omnia in luce clarissima cognitionis om- 
nium Beatorum ponentur; perinde ac si ipsa 
lumine gloriae perfusa forent. 

Lux dicitur, 1. tamquam fons omnis lucis 
corporalis et spiritalis, et omnis cognitionis. 
Omnis enim cognitio, lux est illuminans men- 
tem, et objectum: mens enim illustratur, ut 
objectum recipiens cognitionis lucem; objec- 
tum vero, ut res quae menti per lucem mani- 
festatur, cum antea illi esset tanquam obsita 
tenebris. 

2. Quia ipse est sui ipsius et omnium in- 
telligibilium seu illustrabiiium lucidissima, cer- 
tissima, et Brmissima cognitio, absque ulla 
ignorantia, vel obscuritate; juxta illud: Deus 
lux est, et tenebrae in eo non sunt ullae. Hinc 
totum regnum possibilium lucidissimum est, 
quia illustratur inBnita luce cognitionis ipsius. 

3. Ipse est lax per excellentiam, utpote infi- 
nite supra omnem lucem creatam et creabilem 
elevata; in qua omnis lux eminentissime con- ‘ 
tinetur, et a qua omnis lux, ut tenuis partici- 
patio, descendit. Dicitur lucem habitare inac- 
cessibilem, quia cognitione, amore, et fruitione 
habitat in se ipso, qui est lux inaccessibilis; 
cum nulla creatura viribus naturae possit il- 
lam, vel sola cognitione attingere. 

PRECATIO I. 

Ad Deum illuminatorem et lucem. 

Ex lib. 6. de Perfeci, cap. 6. 

Illumina oculos meos lux primaeva; dissipa 
tenebras animae meae. Sol aeterne, emitte lu- 
cem et veritatem tuam, ut me deducant et ad- 
ducant in montem sanctum tuum et in taberna- 
cula tua. Tu enim omnis lucis et intelligentiae 
origo, omnis mentis et sensus auctor. Sine 
tua irradiatione omnia in tenebris et nocte ig 
norantiae sepulta jacent: omnes artes et scien- 
tiae, tenues sunt obumbratione» tui: tota sa- 
pientia Angelorum, scintilla quaedam est exigua 
infinitae lucis tuae. 

0 particeps fiam luminis tui o sol supra mille 
soles lucidissime, o candor lucis aeternae! Emitte 

coelitus lucis tuae radium , ut juxta beneplacitum 
tuum, et fidei lumen, sic ambulem in terris, ut 
tandem in coelis merear lumen gloriae. Arnen. 

PRECATIO II. 

Ad eundem, ibidem. 

Tibi gloria, plenitudo lucis, plenitudo veri- 
tatis: tibi gloria ab omni creatura, et supra 
omnem creaturam apud teipsam, ubi clara 
et consummata excellentiae divinae notitia. 
Splendet quidem excellentia tua in menti- 
bus Angelorum et Sanctorum , estque hic 
splendor gloria quaedam tua; verum infinite 
clarius splendet in sapientia tua: sicut infinita 
lux clarius lucet quam scintilla modica. Ibi 
ergo sapientia laudet animam suam, ibi glori- 
ficet se, et omnis creatura congaudeat et con- 
gratuletur illi; laudet, benedicat, et glorificet 
illam! Non eges gloria et laude nostra. In- 
finitae claritati per scintillam nulla fit accessio. 
Sed haec prosunt nobis. Nosse enim et lau- 
dare te, summum bonum nostrum , et vita ae- 
terna est. Tu quoque omni laude, quae a 
creatura tibi deferri possit, dignus es; et ipsa 
in omnem aeternitatem te laudare et benedicere 
tenetur. 

CONSIDERATIO III. 

De omnipotentia Dei. . 

Dicitur potens et omnipotens 1. ut causa, quia 
ab ipso est orunis potentia, omnis virtus, seu 
vis agendi et operandi, omnis vigor, et om- 
nis efficacitas in omnibus rebus creatis, in 
terra, in mari, in astris, in lapidibus, metallis, 
piantis, animalibus et Angelis. Omnis vis 
operandi aliquid tenuis est participatio poten- 
tiae ipsius. 

2. Fonnaliter, quia ipse in se est potentiae 
infinitae, vel potius ipsa potentia infinita per 
se subsistens. Potest enim omnia, quae pot- 
est mens creata concipere, quae prorsus in 
omni genere et specie sunt infinita : verbi gra- 
tia infinitos mundos buic nostro mundo similes, 
et alios huic dissimiles, et infinitos Angelos, 
infinitos populos , infinitum aurum , argentum, 
lapides pretiosos, etc. 

Cum dicitur posse facere infinita , intellige in- 
finita syncategorematice, ut loquuntur philosophi, 
non categoremalice ; id est, posse illum tot res 
cujusvis generis facere, ut semper possit plu- 
res, et plures sine fine: adeo ut nullus nume- 
rus tara magnus concipi queat a mente creata, 
quin tot et plures sine fine possit facere , sic 

tamen ut nunquam faciat infinitum actu, juxta 
probabiliorem S. Thomae et multorum aliorum 
sententiam : quia repugnat creaturae esse in- 
finitum actu, ut alibi declaratum est. Addo, 
Deum non solum posse omnia quae mens cre- 
ata potest concipere, idque in quantavis ma- 
gna multitudine, quantitate, et perfectione; sed 
etiam quidquid ipse sua infinita sapientia potest 
extra seu intra se concipere; quae infinities 
plura et magis mirabilia, quam ea quae pos- 
sunt concipi a mente creata. Quidquid enim 
sua mente infinita potest interius concipere seu 
formare intelligendo, potest exterius producere 
et formare creando. Gt hoc modo potentia 
adaequatur sapientiae. 

3. Dicitur omnipotens, quia potest omnia 
facere repente, sine mora temporis, sine ullo 
labore, summa et infinita facilitate, solo nutu 
suae voluntatis, et solo verbo, longe facilius 
illi esset mille mundos novos excitare, quam 
nobis nomen mundus proferre; et tamen nobis 
nihil facilius verbo. 

4. Dicitur omnipotens, vel potius omnitenens , 
quia omnia et singula interius continet, et con- 
stringit in unum, ne dissolvantur et diffluant; 
et omnia tamquam sedes ac fundamentum om- 
nium excipit, sustentat et conservat. Ipse 

enim est omnium radix, ex quo omnia veluti 
pullularunt; et omnium vinculum, quo singula 
in seipsis constringuntur, ne diffluant et eva- 
nescant; omnium sedes, ac fundamentum, om- 
nia sustentans, ne in nihilum suum relabantur. 

PRECATIO. 

Ad omnipotentiam Dei. 

Ex lib. 5. de Perfect. cap. 4. 

0 adorandam, tremendam, et religioso silen- 
tio venerandam omnipotentiam tuam, Domine 
rex saeculorum, qui omnia per te potes, quid- 
quid possunt omnes creaturae tuae; a quo om- 
nis potentia, omnis vis, omnis energia rerum 
omnium est instituta et dependens; qui omnia 
ex nihilo solo verbo condidisti, et condita eo- 
dem substantifico influxu conservas, ex omni- 
potentiae tuae manu ea veluti suspensa tenens, 
ne in suum nihilum relabantur; coram quo to- 
tus mundus est instar pilae modicae, et omnes 
gentes instar stillae roris antelucani. Qui re- 
ipsa potes efficere et praestare, non solum 
quidquid omnes homines et Angeli animo con- 
cipere, sed etiam quidquid sapientia tua infi- 
nita potest excogitare: par enim est potentia 
tua sapientiae tuae, et aeque late se exten- 

dunt et diffundant, cum haec sola sit illius 
regula et mensura; quam enim aliam habeat 
mensuram potestas immensa, nisi immensam? 
Hinc non minus ea tenes et possides quae 
non sunt actu in esse producta, quam quae 
esse et speciem exterius acceperunt. Delite- 
scant enim in thesauris potentiae et sapientiae 
tuae, et ad minimum nutum tuum in esse foras 
prosilient, et dicent: adsumus ad obsequium 
tuum. Non indiges laudibus et obsequiis no- 
stris: si enim velis, infiniti tibi mox suppetent 
famuli, qui incomparabiliter te melius colant, 
et omni laude celebrent. 

Ingredior , Domine, in has potentias tuas, ibi- 
que stupens et elinguis meipsum deperdo, ut si- 
lentium meum loquatur tibi , animique mei atto- 
niti admiratio te laudet , et deinceps omnino con- 
fidat tam incredibili potestati. 

CONSIDERATIO IV. 

De Deo, ut est refugium nostrum. 

Dicitur refugium nostrum, 1 . quia in omni- 
bus afflictionibus animi et corporis, in omnibus 
tentationibus, in omnibus periculis , in omnibus 
angustiis et necessitatibus, quando aliunde sub- 
sidium et opem non speramus, habemus refu- 

gium ad ipsum, et possumus nos per orationem 
ad ipsum .convertere, opem implorando; et 
ipse cum firma spe et fiducia ad se confugi- 
entes nunquam repellit, quantumvis illum offen- 
derint, et multis gehennis digni sint: sed sem- 
per eos exaudit, praestando id quod ab ipso 
petunt, vel aliquid longe praestantius et utilius 
petentibus. 

2. Quia ubi omnes aliae creaturae nos dese- 

runt, vel opem ferre non possunt, ipse solus 
nunquam deserit, sed semper, et intra nos, et 
extra nos, et circum nos, undique et ex omni 
parte adest nobis, paratus juvare, consolari, 
et salvare. Unde merito cum Davide dicere 
possumus: Deus refugium nostrum ei virtus; 

adjutor in tribulationibus, quae invenerunt nos 
nimis ; propterea non timebimus, dum turbabitur 
terra et transferentur montes in cor maris. Et: 
Dominus illuminatio mea , et salus mea; quem 
timebo ? Dominus protector vitae meae ; a quo 
trepidabo. Et infra: Quoniam paler meus et 

mater mea dereliquerunt me, Dominus autem 
assumpsit me. 

3. Quia est singulare refugium omnium ju- 
storum, qui hujus saeculi pertaesi, ejusque fal- 
lacias, malignitatem et aerumnas fugientes, ad 

Deum tamquam fontem vitae, et omnium bono- 

• . 

• . ■* • • 

' .* J 

. ' ‘ 1 


Digitized by GoogI 



151 


rara abyssum (in qua sola perfectam quietem 
obtinebunt) toto desiderio suspirant: ipse enim 
est ultimus finis, et extremus omnium deside- 
riorum terminus, ad quem omnes toto mentis 
impetu confugere debent, ut beatissimam quie- 
tem assequantur. 

PRECATIO. 

Ad Deum, ut est refugium nostrum. 

Ex disput. de Praedest. sect. 7. 

Dicam Domino : refugium meum es tu, Deus 
meus, sperabo in eum. Rogo, oro, supplico, ob- 
testor, excipe me sub umbra alarum tuarum, et 
non timebo in die mala. Si Dominus mecum, 
quis contra me est ? cur non sit mecum si velim, 
si orem ut mecum sit , et sollicite curem, ut me- 
cum maneat donec moriar, et semper cum ipso 
sim? 

Si ergo certo salvi esse volumus, si nostram 
electionem ratam certaraque efficere , primo 
semper in preces piasque cogitationes simus 
intenti , assidue Dominum deprecantes, ut sua 
nos providentia custodiat, et ita regat, sicut no- 
vit expedire nostrae saluti. Fieri nequit, ut 
qui hoc continuo flagitat, non saluberrime ab 
ipso dirigatur. Hoc est quod maxime nos vult 

petere, hoc saepius promisit se petentibus da- 
turum. Et ego, inquit, dico vobis : petite et da- 
bitur vobis, quaerite et invenietis , pulsate et ape- 
rietur vobis. Omnis enim qui petit, accipit ; et 
qui quaerit, invenit; et pulsanti aperietur. Ecce 
quoties idem ingeminat, ut nullo modo dubite- 
mus nos obtenturos. Deinde semper simus sol- 
liciti, ne unquam divinae gratiae desimus, ne 
eam in vacuum recipiamus, socordia nostra ei 
non cooperantes. Parum nobis proderunt di- 
vinae inspirationes et auxilia gratiae, si ad 
alia conversi sinamus illa effluere, si semen 
illud coeleste vel a volucribus coeli permitta- 
mus absumi, vel a spinis suffocari. Excitandus 
animus, ut attente consideret, quid Deus a no- 
bis requirat, ad quid invitet, quid interius con- 
silii inspiret. IIoc, abruptis omnibus saeculi 
vinculis, amplectamur; hoc persequamur, hoc 
firmiter usque in finem teneamus. Ita semper 
simus comparati et intenti, ac si quotidie sup- 
rema nobis instaret hora, et in omnibus eliga- 
mus et faciamus quod illo temporis articulo 
nos volemus fecisse. Haec si praestiterimus, 
sicut vere possumus et rei magnitudo meretur, 
certissime salvi erimus; et praedestinationem 
nostram divina benignitate inchoatam, divinae 
gratiae auxilio complebimus. Immensa plane 

est haec Dei in nos benignitas, qna nobis sibi 
in filios adoptatis, potestatem fecit sui regni, 
tam suavi et potenti providentia nos guber- 
nans, ut aeterna vita et gloria sit in manu no- 
stra, et nulla creatura salutem nostram impe- 
dire possit, nisi ipsi velimus. Certi enim su- 
mus, quia neque mors, neque vita, neque Angeli, 
neque principatus, neque virtutes, neque instan- 
tia, neque futura, neque fortitudo, neque altitudo, 
neque profundum, neque creatura alia poterii nos 
separare a charilate Dei, quae est in Christo 
Jesu Domino nostro. 

Tibi saeculorum regi immortali et invisibili, 
tibi misericordiarum patri, conditori, redem- 
ptori et salvatori nostro, tibi omnium bonorum 
nostrorum auctori, honor et gloria et bene- 
dictio et gratiarum actio ab omni creatura, 
in omnes generationes saeculi saeculorum. 
Arnen. 

CONSIDERATIO V. 

De benignitate Dei. 

Benignus dicitur Graece chrestos , quod no- 
ster interpres passim vertit suavis (ut Psalm. 
33, 85, 108, 144, et alibi) 1. quia infinite pro- 
pensus ad benefaciendum, et ad immensum ae- 

ternumque bonum conferendum. Ex qua pro- 
pensione motus est ad condendos Angelos et 
homines, et ad eos formandos ad imaginem 
et similitudinem suam, ut eos suae divinitatis 
suaeque gloriae faceret participes. 

2. Quia cuin perditi essemus per peccatum, 
non abjecit nos: sed benignissime nobiscum 
egit, mittendo ad nos Filium, qui assumpta 
nostra natura visibili nobiscum versaretur, et 
nos per eam revocaret a peccatis, doceret 
viam salutis, praeberet exempla bene vivendi, 
satisfaceret divinae justitiae pro nostris pec- 
catis, sua passione et morte nos redimeret, suo 
sanguine nos ablueret, suo spiritu sanctificaret, 
et filios Dei constitueret, et insuper optimis 
ad salutem adminiculis sensibilibus et nostrae 
naturae accommodatis, instrueret. 

3. Quia abiturus in coelum, seipsum totum 
nobis mirando modo reliquit in Sacramento 
Eucharistiae, ut sua praesentia semper nobis 
in hoc exilio esset solatio, ejusque oblatione 
Deum placaremus, et ejus sumptione divinitatis 
ipsius efficeremur participes. 

4. Quia peccatores, etsi saepius relapsos, 
non solum sustinet patienter, non puniendo; 
sed et aversos revocat et invitat ad poeni- 
tentiam, semper paratus eos in gratiam reci- 

pere, si velint redire; redeuntes non dure ex- 
cipit, nec improperat pristinam ingratitudinem, 
sed benigne amplectitur tamquam charissimos 
filios, eosque in pristinum gradum filiorum re- 
stituit. 

5. Quia nihil requirit a nobis quod vires 
nostras superet, sed omnia facilia, et etiam 
menti bene compositae jucunda. Jugum enim 
ejus suave est, et onus leve. 

PRECATIO. 

Ad benignitatem Dei. 

Ex lib. 9. de Perfect. cap. 6. 

Cum omnis gloriae et beatitudinis ex teipso 
superplenissimus sis, non potuit se continere 
benignitas tua, quin tantorum bonorum creatu- 
ram suam faceret participem. Hinc consilium 
condendi Angelos et homines, qui tantae rei 
essent capaces; et propter homines mundum 
universum, et opes ejus omnes. Quis un- 
quam monarcba terrenus extremae sortis man- 
cipia evexit ad communionem regni? Et ta- 
men in his est natnrae paritas, et solius for- 
tunae rerumque externarum discrimen : nos ve- 
ro non solum infinite a te distamus naturae 
conditione, sed etiam infimum gradum inter 

creaturas intelligentes tenemus. Nihilominus 
prae caeteris omnibus nos dilexisti, et divitias 
bonitatis tuae copiosius in nos effudisti. Ni- 
mirum hoc est benignitatis ingenium, demittere 
se ad infima, curare infirma, colligere abjecta, 
attollere humilia, et ubi major est inopia, ibi 
magis suas opes erogare et opem ferre. 

0 quam profusa benignitate id praestitisti , 
o amor aeterne! praesertim in tempore mittendo 
Unigenitum tuum, qui morte sua nos redemit , et 
a morte continuo pascit corpore, et potat san- 
guine/ Amem te, Deus meus; amem te, et suf- 
ficit. 


CONSIDERATIO VL 
De Deo, ut est pater noster. 

Dicitur pater noster 1 . ratione naturae, quia 
nos ad imaginem et similitudinem suam for- 
mavit, et capaces suae divinitatis condidit. 
Hinc mens nostra per intellectum, memoriam 
et voluntatem habet immensam quandam am- 
plitudinem et capacitatem, qua potest se ad 
infinita extendere, et infinita in se complecti: 
infinita, inquam; quia sine fine plura, et plura, 
adeo ut capacitatis ipsius nullus sit terminus. 
Imo ita per lumen gloriae potest expandi, ut 

ipsam Dei immensitatem intra se capiat. Hac 
ratione magnam babet cum Deo similitudinem 
tamquam filius vel filia cum parente. Accedit, 
quod sicut Deus potest infinita creare in esse 
naturae, ita mens potest infinita creare in esse 
intelligibili , infinitarum rerum conceptus in se 
formando, per quos res illae quoddam esse in- 
telligibile et objectivum in mento accipiunt. 
Haec omnia ipsius immensitatem, et similitu- 
dinem cum Deo insinuant, ratione cujus me- 
rito Deus pater noster dici potest. Sic Deute- 
ron. 32: Numquid non ipse est paler tuus qui 
possedit te, et fecit, et creavit te? 

2. Dicitur pater noster in oratione Dominica, 
et passim in novo Testamento, ratione dono- 
rum gratiae; nempe fidei, spei, charitatis: per 
quae dona adhuc magis et sublimius ei assi- 
milaremur; et maxime ratione spiritus divini, 
qui cum his donis communicatur, ut nos inha- 
bitet, et sua praesentia sanctificet, protegat, 
gubernet, etc. Et hac ratione efficit nos filios 
adoptivos; nempe communicando nobis suam 
naturam et suum spiritum per donum gratiae, 
cui dono suum spiritum quasi annexuit, ut 
alibi fusius explicuimus. Filiatio enim oritur 
ex quadam naturae communicatione. 

3. Dicitur paler noster ratione donorum glo- 

riae, per quae perfectissime et altissimo modo 
ei assimilamur; adeo ut altior et major simi- 
litudo realis et intrinseca cum Deo esse ne- 
queat. Per illa dona plane in nobis comple- 
tur filiatio divina , quae per creationem fuit 
quasi inchoata in radice, per justificationem 
provecta in gradum altiorem et supernalura- 
lem; tandem in glorificatione provehitur in 
statum altissimum et plane deiformera, et om- 
nino completur. Hoc modo omnes Beati dicun- 
tur filii Dei, et Deus dicitur pater futuri saeculi. 

Denique dicitur pater, quia providentia pa- 
terna nos gubernat, et nobiscum agit, sicut 
princeps qui subditos suos, tamquam pater 
filios, tractat. Paler patriae vocatur Psalm. 
102. Quomodo miseretur paler filiorum, miser- 
tus est Dominus timentibus se. Sap. 14. Tua, 
pater, procidentia gubernat omnia. 

PRECATIO. 

Ad Deum creatorem et patrem rerum 
omnium. 

Ex lib. 2. de Immort. animorum, cap. ult. 

Quo ibo a spiritu tuo et quo a facie tua fu- 
giam? Si ascendero in coelum, tu illic es; si 
descendero in infernum, ades. Si sumpsero pen- 

nas meas diluculo, et habitavero in intimis ma- 
ris, etenim illuc manus tua deducet me, et tene- 
bit me dextera tua. Vae mortalium mentibus 
sua malitia obcaecatis! Vae cordibus insipi- 
entium, tenebris peccatorum obsitis! Coelum 
et terram imples, et tamen a plurimis non ag- 
nosceris: omnibus intime praesens ades, et ig- 
noraris, Omnia creas, formas, nutris, perficis, 
sustentas, gubernas; et te horum omnium fon- 
tem et auctorem negant. Omnibus das esse, 
et te esse non credunt. Infinitis modis tuam 
potentiam, sapientiam, bonitatem misericordiam 
et justitiam prodis, omniumque oculis ingeris ; 
et tamquam caeci non percipiunt. Omnis te 
natura rerum praedicat, et ad praedicationem 
tarn illustrem obsurdescunt. Coeli enarrant 
gloriam Dei , et opera manuum ejus annuntiat 
firmamentum. Omnia clamant: Ipse fecit nos 
et non ipsi nos, nec fortuitus atomorum concur- 
sus. Ipse sua potentia nos e nihilo in hanc 
lucem eduxit: ipse sua sapientia formavit, et 
hanc speciem et pulchritudinem impressit: ipse 
sua bonitate conservat, sua providentia guber- 
nat, et in suum finem dirigit singula. Clamor 
iste totius creaturae toto orbe personat ut ne- 
minem latere queat, nisi qui daemonio surdo 
obsessus tenetur. 

Unde enim nisi ab omnipotentia et sapientia 
tua rapidissimae coelorum vertigines? Unde 
gratissima illa motuum harmonia, nunquam in- 
tercisa, nunquam vacillans, eodem semper ten- 
ore indeelinabiliter perseverans? Unde ani- 
mantium structurae, et multiplices ac mira- 
biles formae? Unde innumerabiles illae et 
aptissimae partium tum inter se, tum ad to- 
tius corporis speciem, proportiones et sym- 
metriae? Unde singularum partium infinite 
multiplex interna temperies, et externa con- 
formatio, ad proprias cuique functiones con- 
gruentissima? Unde seminum stupenda vis, 
qua oraniurn corpora , et corporum particulae 
summa arte disponuntur, formantur, et suos in 
fines aptantur? Nihil horum a se esse potest, 
quia nec propter se: nihil sibi esse finis, un- 
de nec principium. Sed neque a fortuna vel 
casu, in quibus nihil ratum et firmum, nihil 
ordinatum, et suis constans mensuris: sed om- 
nia confusa, incerta, plena inordinationis. 

Necesse^est ergo haec omnia ab aliqua mente 
procedere, quae et sapientia sua tam mira et 
infinita potuit excogitare, et potentia exequi, 
et providentia gubernare. Hanc mentem te 
esse dicimus Deum ac Dominum nostrum. Tu 
ergo omnium origo, omnium causa effectrix, 

omnium forma, omnium finis, omnium sustenta- 
culum, firmamentum, conservatio. In te ab ae- 
terno praeexistunt omnia non confuse, sed 
ordinatissime, modo tamen simplicissimo, et in 
esse quodam purissimo: sicut opus artificis 
priusquam fiat exterius , latet interius per ar- 
tem in mente architecti , illique soli est con- 
spicuum. 

Agnosco lubens volensque te summum esse re- 
rum omnium parentem ; sed inter omnia te be- 
nignissimum patrem meum. 0 amantissime pa- 
ter, da mihi tenerrimum juxta ac fortissimum 
tui amorem, ut nunquam offendam te, sed usque 
ad extremum halitum amem. Arnen. 

DE SPECIALI INCREMENTO 

VIRTUTUM CARDINALIUM. 

Documentum. 

Praeter virtutum theologicarum augmentum, ad 
virtutes cardinales sua fiat accessio oportet. Ita- 
que ut crescat prudentia, utilis erit consideratio 
de Deo provisore, Deique providentia; item de 
sapientia Dei. Ad stabiliendam justitiam con- 
gruit consideratio de Deo, ut est zelotes. Ad 
augmentum temperantiae proderit consideratio 

de Deo, at est pax nostra. Denique ad robor- 
andam fortitudinem, quadrabit consideratio de 
Deo, ut est fortitudo nostra. Item de Deo, ut 
est fundamentum nostrum. 

. CONSIDERATIO I. 

De Deo provisore , Deique providentia. 

Deus dicitur provisor et rerum omnium pro- 
videntiam habens: 1. quia per ipsius provi- 
dentiam omnia in suis speciebus, et naturis 
individuis, cum suis ornamentis, et proprieta- 
tibus, et functionibus existunt. Nihil enim est 
in tota rerum natura, cui ipse non dederit 
esse, speciem , formam, et pulchritudinem, ut 
decore in suo statu consistere queat, et cui 
ulterius non dederit propriam indolem , pro- 
pensionem , vires et instrumenta congruentis- 
sima ad suas functiones; omnia enim in men- 
sura et numero et pondere disposuit: ut mani- 
festum est non solum in primariis mundi par- 
tibus, ut in coelis, in stellis, in sole et luna, 
in elementis; sed etiam in vilissimis vermicu- 
lis et eorum partibus, et in plantis et flori- 
bus, etc. 

2. Quia nihil in tota rerum natura, totoque 
universo fieri potest, quod ipse antea in luce 

infinita 6apientiae suae exactissime non con- 
sideraverit, et quasi deliberarit , an conveniat 
illud velle ut fiat, aut saltem velle permittere, 
seu non impedire. Quae consideratio, et (ut 
sic dicam) deliberatio antecedit omne decre- 
tum tam permissivum, quam effectivum circa 
singula. Omnium enim eventuum causae e manu 
ipsius ita religatae tenentur, ut sine illius nutu 
nulla possit in ullum actum emicare. Unde 
nihil sine illius providentia fieri potest. 

3. Quia e tsi propter peccatum et arbitrii li- 
bertatem multam in rebus, praesertim humants, 
videatur permittere ataxiam; nihil tamen per- 
mittit nisi summa ratione, et quasi praevia de- 
liberatione. Deinde quidquid modo inordina- 
tum videtur, ipse postea ad exactissimam ju- 
stitiae aequalitatem, et pulcherrimum ordinem 
revocabit. 

4. Quia omnis ordo, qui est vel in structura 
universi , vel in partibus animalium et planta- 
rum , vel in operationibus rerum , vel inediis 
ad finem, vel in ulla re corporali aut spiri- 
tali, ab ipso est institutus ac dispositus. 

PRECATIO I. 

, Ad providentiam divinam. 

Ex lib. 1. de Perfect. cap. 10. 

Tua, pater, providentia gubernat omnia, pertin- 
gens a fine ad finem, ab extremis coelorum ad 
ima terrarum; a supremo spiritu ad infimum 
vermiculum, fortiter et disponens omnia suaviter. 
Fortissimus est ejus attactus, quo creantur et 
sustentantur omnia: suavissima dispositio, qua 
singula pro naturae conditione suis locis et 
ordinibus collocantur, suos in fines diriguntur, 
suosque motus agere sinuntur. Non fortuito 
atomorum concursu, aut elementorum acri con- 
dictu, aut sponte sua mundus iste coaluit, vel 
emicuit in lucem ; sed providentiae tuae con- 
silio et vi. Quomodo enim res tanti ingenii 
et artificii, in qua omnia summa ratione et 
proportione summa pulchritudine, symmetria 
et eutaxia constant, sine ratione et sapi- 
entia fieri potuissent? Tua providentia haec 
omnia ab aeterno excogitavit, concepit, di- 
stinxit, digessit, ordinavit. Haec singulorum 
species, mensuras, formas, partes, qualitates, 
indoles definivit; vires multiplices et instru- 
menta veluti panopliam quandam ad proprias 
functiones, suique defensionem attribuit: haec 

omnibus fines praestituit, causas destinavit, et 
omnia quae rei cuique sunt congrua providit, 
in illa omnia haec ex antiquis, et priusquam 
terra fieret, constituta, ubi etiam ordo tempo- 
rum sine tempore est; nec quidquaro ibi novi 
occurrit, ubi ante omnia tempora extitit quid- 
quid pro temporum varietate in lucem promi- 
tur: mutabilium enim dispositionem immutabilis 
illa ratio continet, ubi sine tempore simul sunt, 
quae in tempore non simul fiunt; quia tempo- 
ra non simul currunt. Ibi mutabilium omnium 
immutabiles stant causae, et omnium tempora- 
lium aeternae lucent rationes, et omnium con- 
tingentium fixae sunt necessariae radices, et 
omnium agentium ac operationum stabiles prae- 
scriptae leges, et determinati fines. Ibi cui- 
que pro meritis salus constituta vel exitium de- 
creto firmo, indelebili, irrevocabili, tabulis plus- 
quam adamantinis inciso. Ibi extant decreta 
et sanctiones de rebus omnibus, de earum or- 
tu et progressu, functionibus et effectis, even- 
tis et interitu , quibus temporibus , momentis, 
locis, causis, quo ordine et modo horum sin- 
gula sunt futura. 

PRECATIO II. 

Ad eandem, ibidem. 

Sine providentiae tuae legibus nihil omnino 
nascitur, nihil occidit, nihil operatur, nihil mo- 
vetur, nihil quiescit. Illa ad suos omnia fines 
destinat, et singulis intime insidens ac praesi- 
dens, propriam cujusque indolem format ac 
inserit, et per eam rem quamlibet in congruas 
cuique functiones et proprios fines dirigit. 
Quid enim est aliud cujusque rei ingenium et 
nativa propensio, quam tuae providentiae ve- 
stigium et impressio ? Hinc res omnes ratione 
carentes, tanta ratione operantur, et in fines 
suos, quos nec animo percipiunt, nec ullo mo- 
do cognoscunt, tam ordinate tendunt. Quanta 
arte araneus telam e suis visceribus texit, pla- 
gulas tendit, venatum muscarum instituit? 
Quanta subtilitate et industria apiculae stru- 
unt favos, formant hexagonos utrinque locu- 
los sobolis matrices, et nectarei succi apothe- 
cas; colligunt coelestem rorem, et alia mira 
in commune veluti in quadam republica ge- 
runt? Omitto admirabile avicularum ingenium 
in exstruendis nidis ad suam quietem et tute- 
lam, pullorum procreationem et eductionem. 
Omitto stupendam bombycum indolem in te- 

xendis tenuitate paene invisibili filis sericis, 
in concinnandis filorum glomere loculis, qui- 
bus veluti sepulchralibus tumbis inclusi immo- 
riantur, ut post aliquot menses reviviscentes 
et ex sepulchris suis egredientes, palingene- 
siarn nobis adumbrent. Alia innumera praete- 
reo, tum in animantibus, tum in plantis, quae 
tanta ratione, arte et providentia fiunt, ut 
majore fieri non possint: non sua, quae ipsis 
inhaereat, sed tua, quae ipsis assistit, quae- 
que vestigium et specimen quoddam sui ipsis 
imprimens, ita operari facit, ac si summa pro- 
videntia, et arte praeditae essent. Omnis igi- 
tur actio et omne opus naturae, est actio et 
opus tuae sapientiae et tuae providentiae. 
Nec aliter omnia secundum legem tuae provi- 
dentiae agunt, quam si ejus plenam notitiam 
possiderent. 

Rationalem tamen naturam excipio , quae 
cum suae cujusdam providentiae sit particeps 
et libera, saepe non tuae providentiae direc- 
tioni se accomodat, sed sua providentia et ar- 
bitrio vivere cupit. Hinc omnis peccati fons, 
omnis calamitatis origo. Non tamen hoc abs- 
que providentia tua geritur. Etsi enim crea- 
tura rationalis dum peccat, secundum legem 
quam illi statuisti, non agat, non tamen abs- 

que providentiae lege agit, a qua et vires ha- 
bet, quibus in suam perniciem abutitur, et si- 
nitur agere ea quae absque ejus permissu 
agere non posset, et certis circumscribitur li- 
mitibus, ne aliter aut amplius male agat, quam 
tibi permittere visum fuerit. Sic omnia intra 
providentiae tuae ambitum conclusisti, ut illam 
nihil possit effugere: ita omnia illi subjecta, 
ut ejus jugum et dominatum excutere non 
possint. 

PRECATIO III. 

Ad eandem, ibidem. 

Nunquam providentia tua in sua dispositione 
fallitur; novit enim priusquam statuat, quid- 
nam ex quavis hypothesi et dispositione sit 
eventurum: unde etiam nunquam suo frustra- 
tur effectu et fructu. Etsi enim inferiorum 
causarum ordines, qui providentiae tuae sunt 
quaedam participationes vel impressiones, ob 
imperfectionem et mutabilitatem suam saepe 
deficiant, nec ad finem causis illis praestitu- 
tum perducant; nunquam tamen tuae sublimis 
providentiae ordo ac dispositio proprio sibi- 
que commenso fine frustratur, sed hunc sem- 
per assequitur. Quod etsi modo nondum ap- 
pareat durante adhuc mundi cursu, et termino 


DigAzed by Google 


169 


quo tendunt omnia, nondum adducto; ubi ta- 
men decurso stadio suo ad metam pervenerit, 
clausulaque postremo imposita fuerit, nec ul- 
terius humanarum rerum excurret volubilis 
rota, tunc se vis providentiae aperiet, et cor- 
rectis omnibus causarum inferiorum erroribus, 
omnibusque in ordinem firmissimum et sempiter- 
num redactis, clare perspicietur, quam sapi- 
enter, quam suaviter, quam congrue naturis re- 
rum et saluti mortalium , quam convenienter 
divinae gloriae, omnia ab ipsa fuerint admi- 
nistrata. 

Itaque nihil omnino prudentius a me praestari 
potest , quam si me totum sapientissimae provi- 
dentiae tuae committam. Dispone de me, Domine, 
in tempore et aeternitate: fiat ubique et in om- 
nibus de me, juxta sanctissimam tuam volun- 
tatem. Amen. 

CONSIDERATIO II. 

De sapientia Dei. 

Sapiens et sapientia dicitur 1. ut causa om- 
nis sapientiae et omnis cognitionis tam parvae, 
quam magnae in Beatis, in Angelis, in homi- 
nibus, in animalibus: nam ipsius sapientia etiam 
causa est illius tenuis cognitionis, oronisque 
industriae, quae est in animalibus. 

2. Formaliter dicitor sapiens, non nt sapi- 
entia praeditus et imbutos, sicut mentes an- 
gelicae, sed ut ipsa sapientia per se subsi- 
stens, in qua omnis plenitudo sapientiae emi- 
nenter continetur. Per hanc quasi in primo 
signo rationis cum infinita claritate compre- 
hendit essentiam suam, et processiones perso- 
narum , et ipsas divinas personas. Deinde in 
secundo signo ex omni aeternitate in omnem 
aeternitatem extendit se actu, et cum infinita 
claritate ad omnia possibilia, idque ex vi cogni- 
tionis essentiae suae. In tertio signo exten- 
dit se ad omnia, quae quaelibet vis creata, 
vel creabilis potest facere. In quarto signo 
ad omnia quae essent eventura, posita qualibet 
hypotbesi, quae dicuntur fatura conditionata; 
et sunt infinities infinita: nam circa quamlibet 
rem liberi arbitrii, possunt circumstantiae re- 
rum infinities variari, et ipsa infinitis modis 
potest excitari. In quinto signo videt omnia 
futura absolute in omnem aeternitatem cum 
omnibus circumstantiis. 

3. Sapiens dicitur ob singularissimum et erui- 
nentissimum modum nulli creaturae communi- 
cabilem. Cum enim duo ad sapientiam requi- 
rantur, nempe lux intelligentiae, et objectum 
quod inteliigatur, ipse utrumque a se habet in 

gradu eminentissimo, et cum perfectione inG- 
nita. Nam ipsemet est infinita intelligentiae 
lux per se subsistens, et ipsemet ex se est 
omne objectum intelligibile, vel illud in ipso 
eminenter continetur. Itaque nemini debet lu- 
cem intelligentiae, nemini objectum intelligibile. 

PRECATIO II. 
j4d sapientiam Dei. 

Ex lib. 6. de Perfeci, cap. 6. 

0 altitudo divitiarum sapientiae et scientiae 
Dei, quam incomprehensibilia sunt judicia ejus , 
et investigabiles viae ejust Infiniti sunt proces- 
sus tui, quibus ad creaturas tuas vel formandas, 
vel illuminandas descendis, et super eas effun- 
deris; et tamen in tua immutabili identitate, 
supra omnia creata, firmiter fixa, perseveras. 
Innumerabilia nobis per servos tuos locuta es, 
et innumeris te modis et formis patefecisti 
mentibus hominum; et tamen uno simplieissi- 
moque conceptu perficis omnia. 

Omnium es auctor et artifex, omnium exem- 
plar, mensura, et finis. Nec solum eorum quae 
sunt, et jam exterius speciem a te sibi impres- 
sam acceperunt, sive invisibilia ea sint, sive 
visibilia, fictor es; sed etiam eorum quae non 

sunt, et tua omnipotentia fieri possunt, quae 
infinities plura sunt. Omnia enim haec exco- 
gitasti, et apud te formasti ante saecula, et 
retines in conspectu tuo, quamvis ea nunquam 
foris extra te condere decreveris: sicut ma- 
gnus quispiam architectus multas palatiorum 
formas excogitat, menteque retinet, quibus 
4 apud se gaudet et triumphat, quamvis ea nun- 
quam exstruere foris statuerit. 

Haec omnia apud te summe perfecta exi- 
stunt, et lucent ab aeterno coram te (non mi- 
nus quam quae exterius condidisti) circumfusa 
lumine tuo, singula in specie et ordine suo: 
iisque gaudes et triumphas in luce tua inacces- 
sibili, ubi ea possides. Ibi corrumpi non pos- 
sunt, non veterascere, non offundi tenebris, 
non excidere tibi; sed in eodem semper splen- 
dore immutabilia et aeterna persistunt. 

Ingredior lumen illud immensum, et vehemen- 
ter exopto secundum claritatem diei istius ambu- 
lare coram te, et esse perfectus. Et cum nimis 
incertae sint providentiae nostrae , oro supplex 
in omnibus dirigi hac luce tua et providentia 
tua, quae in sui dispositione non fallitur. Da 
hoc sentire, da hoc velle, da hoc constanter 
exequi. Amen. 

PRECATIO II. 

Ad eandem, ibidem. 

0 admirabilem sapientiam, cui omnia prae- 
terita et futura sunt praesentia ; cui omnia 
temporalia sunt aeterna ; cui omnia insensibilia 
et mortua vivunt ; cui omnia quae non sunt, 
existunt; quae totam simul ambit aeternitatem; 
quae omnem exhaurit infinitatem; quae univer- 
sam intra se capit immensitatem! Omnia intra 
se aeternum esse habent, et aeternam vitam 
initio et fine carentem, et prorsus immutabilem. 
Habent quidem singula in seipsis esse quod- 
dam sibi intrinsecum, sive actu, sive potestate; 
sed hoc in rebus creatis habet initium , estque 
mutabile, neque non viventibus vitam tribuit. 
Verum, praeter hoc esse quod in seipsis obti- 
nent, habent in divina mente et sapientia tua 
esse quoddam extrinsecus veluti infusum, sem- 
piternum et immutabile. Intelligere enim, est 
quoddam intelligibilium esse, per quod in men- 
te veluti in spiritali quodam mundo existunt, 
splendent, et vivunt. Sapientia igitur tua est 
omnium intelligibilium esse et vita et lux, juxta 
illud: Quod factum est, in ipso vita erat, ut 
S. Augustinus et multi Sanctorum intelli- 
gunt. 

In divina essentia sunt omnia tamquam in 
primordiali rerum fundo et fundamento; in po- 
tentia, ut in causa effectrice ex nihilo; in sa- 
pientia formaliter et objective, et velut in cau- 
sa exemplari. Sapientia primo in essentiam . 
conversa , eam omnino comprehendit , se illi 
exaequans, et prorsus commetiens. Ex vi hu- 
jus comprehensionis sequitur immediate om- 
nium possibilium conceptio seu effictio : ex hac 
omnium operum et effectuum, quae a creatura 
tam possibili quam existente fieri possunt, di- 
stincta notitia; hinc omnium eorum quae qua- 
vis bypothesi futura essent, clara intuitio : de- 
nique omnium re ipsa vel praesentium, vel 
praeteritorum, vel futurorum aeterna visio. 
Hoc modo et ordine sapientia tua in quinque 
velut sphaeras objectorum et intelligibilium 
procedit; et quidquid attingit reliquorum, ex 
vi comprehensionis essentiae attingit, quae 
omnium possibilium ratio prima est et fundamen- 
tum. Itaque in te non solum est universitas 
sapientiae et intelligentiae, sed etiam universi- 
tas objectorum et intelligibilium. 

Quid dicam ad haec, Deus meus? A , A, A, 
Domine, Deus, ecce nescio loqui; quia puer ego 
sum. Tantum hoc dico, ne me repellas a pueris 
tuis, et doce me facere justificationes tuas , et 

deduc me per vias rectas, el ostende mihi regnum 
tuum. Arnen. 


CONSIDERATIO IU. 

De Deo, ut est zelotes. 

Zelus aliquando significat ardentem amorem 
alicujus, aliquando indignationem adversus id 
quod rei amatae est noxium, et ejus amotio- 
nem et destructionem. Deus itaque dicitur 
zelotes 1 . quia cum summe amet se et gloriam 
suam, gravissime commovetur et indignatur 
contra eos qui peccando ipsum contemnunt, 
et maxime qui ipsius gloriam ad idola trans- 
ferunt. Unde Exodi 20, cum vetuisset Deos 
alienos, subdit: Ego sum Dominus Deus tuus , 
fortis , zelotes , visitans iniquitatem patrum in 
filios, in tertiam et quartam generationem eorum 
qui oderunt me. Et cap. 34 : Noli adorare 

deum alienum: Dominus zelotes nomen ejus. 

2. Quatenus indignatur, et amoliri studet ea 
quae impediunt salutem animarum, quas tam- 
quam sponsas suas et filias amat, quarum sa- 
lutem summopere desiderat. 

3. Quatenus sicut maritus zelotypus indigna- 
tur contra animas sibi addictas, si aliquid 
aliud praeter ipsum, non propter ipsum ament, 

si rebus hujus saeculi delectentur, si ipsi in 
omnibus placere non studeant. 

PRECATIO. 

Ad Deum, ut est zelotes. 

Ex lib. 11. dc Perfect. cap. 10. 

0 zelator animarum, tolle scandalum de regno 
tuo , quod est anima mea. Coge illam , quantum- 
vis rebellem, ut nutui tuo et rectissimae volun- 
tati obsecundet. Ludatur illa, recalcitrat illa, 
semper resistit Spiritui sancto luo ; et nescit mi- 
sera ac miserabilis, se certissime debere pati ri- 
gorem tuum, quae excutit benevolentiam tuam 
Vae peccatoribus , qui tuae gubernationi et 
legibus subtrahere se conantur, et sua provi- 
dentia, suis placitis et arbitrio vivere! Dum 
enim subducunt se providentiae dirigenti ad 
vitam, incidunt in providentiam destinantem 
ad mortem: et dum recedunt ab ordine beni- 
gnitatis et misericordiae, incurrunt in ordinem 
severitatis et justitiae: et dum excutiunt jugum 
suave divinorum praeceptorum, subeunt jugum 
crudele daemonum et aeternorum suppliciorum. 
0 insaniam sanguineis lacrymis deflendam! 
Quis mentes mortalium ita fascinavit, et in 
tantam amentiam adduxit? 

Infelices quoque Religiosi illi, qui cum a 
tua providentia se gubernari per suos Superi- 
ores sinere deberent, sua prudentia et con- 
silio vivere volunt, non secus de se soliciti, 
ac si nullius curae subessent. Subtrahunt enim 
se suavissimo et certissimo illi providentiae 
ordini, quo securissime et fructuosissime ad sa- 
lutem directi fuissent. Varii enim sunt provi- 
dentiae tuae modi, variae series gubernationum 
et gratiarum, cuique magis vel minus accom- 
modatae et salutares. Felix ille, cui eum pro- 
videntiae ordinem, eam gubernandi rationem 
adhibes, quam nosti maxime salutarem illi fore, 
et copiosissimi fructus. Nihil in hac vita op- 
tabilius, nihil beatius quam sub tali ordine et 
directione cursum vitae peragere, ex qua tam 
certa salus, et tantum aeternae gloriae emo- 
lumentum. At merito credi potest eam gu- 
bernandi formam viro religioso salutarem esse 
prae ceteris, qua illum providentia tua per su- 
periores illius in cursu vitae, in officiis, fun- 
ctionibus, missionibus, mansionibus, studiis, ce- 
terisque omDibus dirigit : alioquin cur perfecta, 
et caeca obedientia tantopere a sanctis Patri- 
bus laudaretur? cur a sanctissimis viris et sa- 
pientissimis ita frequentata esset et culta? cur 
securissima ad salutem praedicaretur via? cur 

Dominus ipse adeo eam commendasset, suasis- 
set, ejusque tanta praebuisset nobis exempla ? 

Itaque dubitandum non est, quin si quis huic 
formae providentiae se tradat, et veluti in ul- 
nas ejus se projiciens, ab ea se duci in om- 
nibus sinat, viam ille certissimam adipiscendae 
salutis teneat. Qui vero ab ea se subducit, 
sua se providentia regere volens , magno pe- 
riculo se exponit, ne in illum providentiae in- 
cidat ordinem, in quo a salute excidat. Haec 
enim ratio ab omnibus Sanctis vituperatur, et 
periculosa judicatur saluti, quantumvis in spe- 
ciem sancta videatur et salutaris. Extant exem- 
pla plurima eorum qui hac via perierunt; nul- 
la eorum qui perierint ista, aut quibus minus 
bene cesserit. Quomodo enim non optime ce- 
dat, quod tu ipse suasisti, ad quod feliciter 
dirigendum te obstrinxisti ? Hanc ergo viam 
indeclinabiliter teneam, hanc usque ad extre- 
mum vitae spiritum sequar, quam tu ipse, et 
qui Spiritu tuo afflati, prae ceteris commen- 
darunt. 

Hoc omnis aequitatis ac justitiae ordo postu- 
lat , ut omnis anima potestatibus sublimioribus 
subjecta sit, et reddat quae sunt Caesaris Cae- 
sari, et quae Vei Deo. Omnino volo , et sic de- 
cet nos implere omnem justitiam. Arnen. 

CONSIDERATIO IV. 

De Deo, ut est pax nostra. 

Dicitur pax nostra: 1. tamquam auctor om- 
nis pacis et quietis animorum, cum ipse sit 
auctor omnis boni, quod homines concupiscunt, 
et quo obtento conquiescunt. 

2. Peculiariter Christus dicitur pax nostra , 

quia est auctor magnae illius reconciliationis 
cum Deo, et divina justitia, a qua nobis im- 
pendebat aeterna punitio. Porro ita nos re- 
conciliavit, ut non solum Dei iram averterit, 
sed etiam ex inimicis filios Dei in haeredes 
fecerit regni. «. 

3. Dicitur pax nostra , quatenus dissidium 
quod erat inter Judaeos et gentes sustulit, ut- 
rosque copulans in unum populum, juxta Apo- 
stolum ad Gphes. 2. 

4. Quia omnis animi quies, omnisque con- 
solatio ab ipso est, et per ipsum confidimus 
nos vitam aeternam et plenissimam animi qui- 
etem obtenturos. 

5. Quia in Deo erit omnium desideriorum 
nostrorum impletio et perfectissima quies ani- 
morum, cum nihil amplius supererit desider- 
andum. Nam quidquid secundum rectam ratio- 

nem desiderare poterant Beati, plenissime in 
coelo semper possidebunt. 

' V 

PRECATIO. 

yid Deum, ut est pax nostra. 

Ex lib. i. de Perfect. cap. 10. 

Sentio aliam legem in membris meis repu- 
gnantem legi mentis meae , et captivantem me 
in lege peccati. Intus pugnae , foris timores. 
Saevit intus perennis seditio tumultuantium inter 
se passionum. Foris quanta rerum omnium in- 
temperies, quanta orbe toto perturbatio! Infelix 
ego homo , quis me liberabit de corpore mortis hu- 
jus? Quid tandem est solidi in tam fervida 
tempestate ? 

Unum superest, Domine, ut sublimis provi- 
dentia tua mihi semper ob oculos versetur, et 
quidquid prosperi vel adversi obvenerit, ab 
illa duci et pendere intelligam, deque benefica 
manu tua excipiam. Nihil enim fit in tempore, 
quod ab illa ob justissimas causas non sit dis- 
positum in aeternitate. Haec mihi in asperis 
sit solatio : haec animum turbidis mundi in re- 
bus, in regnorum, religionisque sacrae et ani- 
marum cladibus turbatum afflictumque compo- 
nat et tranquillet. Omnia enim providentia 

tua sapientissime disponit; et quidquid erratum 
fuerit a creaturis, quidquid ab ordine reces- 
serit, ita corriget et in ordinem rediget, ut in 
omnibus gloriae tuae majestas magis resplen- 
deat, quam si omnia primum ordinem, in quo 
posita fuere, tenuissent. 

Non patitur quidem hujus vitae conditio et 
lex cbaritatiS; ut proximorum damnis et exitiis, 
divinaeque majestatis injuriis non tangamur, 
non afflictemur, absque hujusmodi stimulo vix 
ad opitulandum excitaremur: sed adhibenda 
moderatio; et ubi res peractae sunt, vel de- 
speratae, nihilque opera et preces nostrae pos- 
sunt adferre praesidii, expedit inanes moero- 
res depellere, et providentiae tuae contempla- 
tione animum solari. Haec mihi fiduciam pa- 
riat in torroribus, securitatem in periculis, ro- 
bur in arduis, tranquillitatem in turbulentis, 
tolerantiam in adversis, aequitatem animi in 
futurorum expectatione. Haec vanas a mente 
nostra soliciludines depellat, perinde ac si a 
sola providentiae tuae benignitate omnia pro- 
venirent; et simul ea sedulitate rebus agendis 
intentam faciat, quam earum magnitudo et sta- 
tus postulat. Nostram enim cooperationem, no- 
strumque studium postulat providentiae tuae 
gubernatio; sed supervacaneam curam, et an- 

xietatera in rebus temporalibus, negotiisque 
bujus vitae respuit, et damnat. Haec omnia 
mea disponat et regat usque in finem, sicut 
saluti meae et gloriae suae expedire novit, 
sive per prospera, sive per adversa, per ho- 
norem vel ignominiam, per infamiam vel lau- 
dem, per abundantiam vel inopiam, per mor- 
bos vel sanitatem, per vitam vel mortem : nihil 
excipio, nihil refugio. Hoc unicum et antiquum 
votum meum. Fac mecum sicut scis profuturum 
saluti meae et gloriae tuae, ut te in omnem ae- 
ternitatem contempler et admirer, amem et ho- 
norem , laudem, benedicam et glorificem in 
omnibus et supra omnia. Arnen. 

CONSIDERATIO V. 

De Deo, ut est fortitudo nostra. 

Dicitur fortitudo nostra, 1. quia ipsius ope 
ex statu peccati et damnationis assurgimus ad 
statum gratiae et filiorum Dei. 

2. Ipsius ope vincimus hostes nostros fortis- 
simos et callidissimos , et omnes eorum machi- 
nas dissolvimus. 

3. Ipsius ope subeuntur martyria, etiam a 
virginibus et pueris, et omnis tyrannorum sae- 
vitia superatur, omnia mundi blandimenta con- 
temnuntur. 

4. Ipsius ope in rebus arduis praestatur 
perseverantia. 

5. Ipsius ope conscenditur in coelum, et ae- 
terna vita obtinetur. 

Denique, ipse est fortitudo Sanctorum; quia 
ipsius ope possunt omnia, quae ad gloriam 
Dei et salutem animarum pertinent. 

PRECATIO. 

Ad Deum , ut est fortitudo nostra. 

Ex lib. 10. de Perfect. cap. 7. 

Diligam te, Domine, fortitudo mea ; Dominus 
firmamentum meum, et refugium meum, et libe- 
rator meus. Nihil enim possum sine te. 

Nihil est solidi vel in corporibus, vel in 
spiritibus, nisi quatenus virtus tua intrinsecus 
ea continet et constringit, ne veluti aqua dif- 
fluant, vel tamquam fumus dissipentur, vel ut 
visum quoddam et phantasma inane evane- 
scant. Omnia mollia sunt tibi et tractabilia, 
omnia fluxa et evanida, et minimo nutu impe- 
rii tui in quamvis formabilia speciem. Nulla 
coram te est soliditas montium et saxorum, 
nulla durities ferri et adamantum, nulla firmi- 
tas coelorum et astrorum : nihil horum sine 
perpetuo influxu fotuque lucis tuae consistere 

potest. Tu ergo omnium Dominus, a quo as- 
sidue fiunt et pendent omnia; qui omnia su- 
stentas ne corruant, foves ne tabescant, contines 
ne diffiuant, constringis ne dispereant. 

Fortissime Deus Israel, sustenta me; contra 
hostes protege me; in lubrico stantem contine 
me, et per ardua promove me; in periculo litu - 
bantem luere me; in asperis tolerandis conforta 
me; in omnibus comitare me. Deus meus , ad- 
jutor meus, et sperabo in eum. Protector meus, 
et cornu salutis meae, et susceptor meus: lau- 
dans invocabo Dominum, et ab inimicis meis 
salvus ero. Arnen. 

CONSIDERATIO VI. 

De Deo, ut est firmamentum nostrum. 

Dicitur firmamentum nostrum, quia omnis fir- 
mitas justorum in justitia, et omnis constan- 
tia in bono contra omnes tentationes et diffi- 
cultates inconcussa perseverans, ab ipso est. 

2. Quia omnis firmitas beatorum in illo statu 
beatissimo ab ipso pendet, et ipsius decreto 
stabilitur. 

3. Ouia generatim omnis firmitas creaturae, 
tam spiritualis quam corporalis, quam habet 
vel in sua natura, vel in suis operationibus, 

vel in suo slatu, ab ipso solo pendet per ejus 
potentissimum et immutabilem influxum. 

PRECATIO. 

Ad Deum, ut est firmamentum nostrum. 

Ex disp. de Praedest. Christi, sect, 4. 

Confirma me, Domine Deus Israel, in hac et 
omni hora. Confirma hoc, Deus, quod operatus 
es in nobis. Sine te omnia collabescunt , et per 
le omnia sustentantur. Ut omnis infirmitas a 
nobis et in nobis, ita omnis firmitas a te et in te. 
Universim a te sunt universa, et a te singula 
sigillatim. 

Itaque ad quem nisi ad te confugiam, in 
quo est ineum pretium, meum meritum, mea 
justitia, mea sanctificatio, et omne praesidium 
meum? Tu enim Deus et Dominas, frater et 
pater noster. Tu sacerdos et hostia, redem- 
ptor et justificator, judex et praemium nostrum. 
Ex tuo arbitrio pendet remissio peccatorum, 
justificatio, perseverantia, salus aeterna, et om- 
ne bonum nostrum. In tua charitate et mise- 
ricordia, in tuis meritis et pretio tui sanguinis 
omnem fiduciam meam colloco, et ex illis sa- 
lutem animae meae expecto. Non meis ope- 
ribus confido, non meis virtutibus nitor; nosti 


Digitized by Google 



186 


imperfectum meum, teporem et languores ani- 
mae meae: et ego ex parte cognosco, et ex 
animo cum gemitu confiteor. Scio me parum 
profecisse, et lumini ac gratiae mihi com- 
municatae non ut par est respondisse. Scio 
negligentias meas multas ac magnas ; et occul- 
ta mea quae nescio pertimesco. Et ideo non 
intres in judicium cum servo tuo; neque facta 
ipsius, justitiae tuae trutina pendas: sed im- 
pende ei pretium sanguinis tui, et ex immenso 
meritorum tuorum thesauro supple defectus 
operum ejus, et imple mensuram justitiae ; ut 
cum fiducia in magno illo die tuo stare pos- 
sit ante tribunal tuum, et sententiam illam tuam 
cum ceteris laetanter excipere: Venite bene- 

dicti Patris mei, possidete paratum vobis regnum 
a constitutione mundi. Amen. 

Subjungantur jaculatoriae precatiunculae funda- 
' tae in via illuminativa. 

Pro generali virtutum augmento. 

Dixi, nunc coepi. Da mihi, Domine, intellectum, 
et vivam. Psalm. 76. 118. 

Vias tuas, Domine, demonstra mihi, et semi- 
tas tuas edoce me. Psalm. 24. 

Emitte lucem tuam et veritatem tuam : ipsae me 

deducent , et adducent in montem sanctum tuum , 
et in tabernacula tua. Psalm. 42. 

Deus misereatur nostri, et benedicat nobis: 
illuminet vultum suum super nos, et misereatur 
nostri. Psalm. 66. 

Jesu fili David , miserere mei. Quid tibi vis 
faciam? Domine, ut videam. Lac. 18. 

Doce me facere voluntatem tuam; quia Deus 
meus es tu. Psalm. 142. 

Loquere, Domine; quia audit servus tuus. 
1. Reg. 3. 

Magister , sequar te, quocumque ieris. Mattb. 8. 

Tu illuminas lucernam meam, Domine: Deus 
meus, illumina tenebras meas. Psalm. 17. 

Domine, quid me vis facere? Act. 9. 

Pro speciali incremento virtutum theologicarum. 

Adauge in me, Domine, fidem: adauge spem, 
adauge charitalem. Augustin. 

Credo Domine, quia tu es Christus Filius Dei 
vivi, qui in hunc mundum venisti. Joan. 11. 

Confiteor tibi Pater, Domine coeli et terrae, 
quia abscondisti haec a sapientibus et pruden- 
tibus, et revelasti ea parvulis. Ita Pater; quo- 
niam sic fuit placitum ante te. Matth. 11. 

Nosse te Domine, consummata est justitia. 
Sap. 15. 

Dominus meus, et Deus meus. Joan. 20. 

Expecta Dominum, viriliter age , et confunde- 
tur cor tuum, et sustine Dominum. Psalm. 26. 

Domine, cum iratus fueris, misericordiae re- 
cordaberis. Abac. 3. 

Dominus illuminatio mea, et salus mea: quem 
timebo? Psalm. 26. 

Mihi autem adhaerere Deo bonum est , et po- 
nere in Domino spem meam. Psalm. 72. 

Bonus es Domine, sperantibus in te, animae 
quaerenti te. Thren. 3. 

Tu autem, Domine, ne elongaveris auxilium 
tuum a me; ad defensionem meam conspice. 
Psalm. 21. 

Domine, salvum me fac a pusillanimitate spi- 
ritus, et tempestate. Psalni. 54. 

Sitivit anima mea ad Deum fortem, vivum: 
quando veniam, et apparebo ante faciem tuam? 
Psalm. 41. 

Desidero te millies, mi Jesu: quando venies? 
me, de te, quando saties? Bern. in Jubilo. 

Quid mihi est in coelo, et a te quid volui su- 
per terram ? Psalm. 72. 

Da mihi, Deus meus, te: redde mihi te: en 
amo te: et si parum est, amem validius. Au- 
gust. in Medit. cap. 18. 

Minus amat te, Domine, qui tecum aliquid 

amat , quod propter te non amat. Idem lib. 10. 
Confess. cap. 29. 

Domine, tu omnia scis: tu scis; quia amo te. 
Joan. 21. 

Deus meus, bonitas ipsa, per quem bona sunt 
omnia, quae bona sunt : cur non amem te, cum 
sola amoris materia sil bonitas? S. August. 
in Medit. 

Diligo te, Domine , ex loto corde meo, ex tota 
anima mea, ex tota mente mea, et ex totis viri- 
bus meis. Lnc. 10. 

Diligo te, Domine, plusquam me: et diligo te 
super omnia. 

Pro speciali incremento virtutum cardinalium. 

Da mihi, Domine, sedium tuarum assistricem 
sapientiam, et noli me reprobare a pueris tuis. 
Sap. 9. 

Mitte Domine, sapientiam de coelis sanctis 
tuis, ut mecum sit et mecum laboret; ut sciam 
quid acceptum sit, apud te. Sap. 9. 

Bonitatem et disciplinam et scientiam doce 
me; quia mandatis tuis credidi. Psalm. 118. 

Justitiae Domini rectae, laetificantes corda: 
praeceptum Domine lucidum, illuminans oculos. 
Psalm. 18. 

Justus es, Domine, et rectum judicium tuum. 
Psalm. 118. 

Judica me, Domine; secundum justitiam meam, 
et secundum innocentiam meam super me. Ps. 7. 

Tibi derelictus est pauper; orphano tu eris 
adjutor. Psalm. 9. 

Judica me, Domine: quoniam ego in innocen- 
tia mea ingressus sum: et in Domino sperans 
non infirmabor. Psalra. 25. 

Averte oculos meos; ne videant vanitatem. 
Psalm. 118. 

Scio, quia aliter non possum esse continens, 
nisi tu des , Deus meus. Sap. 8. 

Aufer a me, Domine, ventris concupiscentias , 
et animae irreverenti et infrunitae ne tradas 
me. Ibid. 

- Cor mundum crea in me, Deus, et spiritum re- 
ctum innova in visceribus meis. Psalm. 50. 

Diligam te, Domine fortitudo mea: Dominus 
firmamentum meum, et refugium meum , et libe- 
rator meus. Psalm. 17. 

Benedictus Dominus Deus meus, qui docet ma- 
nus meas ad proelium, et digitos meos ad bellum. 
Psalm. 142. 

Fortitudo mea, et laus mea, Domine, factus es 
• mihi in salutem. Exodi. 15. 

LIBELLIS TERTIES. 


CONSIDERATIONES VIAE UNITIYAE 

PRO PERFECTIS. 

CUI PRAEMITTITUR TRACTATUS DE UNIONE CON- 
TEMPLATIVORUM CUM DEO IN HAC MORTALI 
VITA. 

Per sublimissimam operationem intellectus et 
voluntatis. 

Ex lib. 2. de Summo Bono. 
PRAEMONITIO. 

Ad contemplationis omnisquc perfectionis studiosos. 

Vobis singulari jure deberi hanc peculiarem 
lucubrationem existimo , si ipsum auctorem , si 
ejusdem consilium, si scribendi argumentum in- 
tueor. Auctor in primis ad illa quae desiderii 
indolisque vestrae sunt, eximie fuit comparatus; 
qui per decem lustra Dionysio Areopagitae (is 
in academia theologiae mysticae professor pri- 
marius censeri potest) evolvendo diligentissimam 
operam dedit: qui vitae suae decursu Blosios, 
Harphios, Tauleros, Rusbrochios, similesque ora- 
tionis sublimioris doctores accurate perlegit: qui 

opusculum hocce, non tam studendo, quam con- 
templando, vix que ullius scriptoris adminiculo, 
ex sola nimirum lectarum saepe rerum ac sae- 
pius ruminatarum divite memoria , et potissimum 
divinitus hausta luce, confecit postremo vitae suae 
tempore, cum calculorum acerrimis doloribus 
haec ipsi vita conficeretur, et ipse altis sima per- 
fectionum istarum divinarum contemplatione exi- 
lii sui aerumnas levaret, eamque quae in coelis 
beatitudo praeparabatur , hic in suo incolatu 
praegustaret. 

Noverat sublimis illa anima Deum Optimum Ma- 
ximum esse summum bonum tum ipsi sibi, tum crea- 
turae rationali. Noverat quoque, summum illud bo- 
num, ut creaturae rationalis summum bonum sit, 
debere ab ea possideri, et eidem uniri. Non enim 
potest bonum aliquod alteri bonum esse, nisi illi 
communicatum; et quidem sic, ut pro ratione 
qua bona communicantur , boni illius solum quis 
particeps fiat. Unde apud se statuebat omnem 
suam industriam, studium, et conatum eo conver- 
tenda, ut Deo summo suo bono, quantum mor- 
tali fas est, conjungeretur. Cum autem haec 
unio seu conjunctio duarum potentiarum, intel- 
lectus scilicet et voluntatis, nexu potissimum fiat, 
ipse intellectum suum divinarum omnium per- 
fectionum allissima contemplatione, et voluntatem 

earundem ferventissimo amore, arctissime Deo 
copulare nitebatur: et ut ad plures istius suae 
unionis cum Deo fructus perveniret, quae ipse 
in se de illa expertus, et quae apud mysticos 
auctores observavit, praeclare in libro secundo 
de summo bono expressit , quae ut vobis ad ma- 
num sint, nos hic in aliquot capita distribuemus , 
ut Lessiano isto subsidio in hac mortali vita bea- 
tiludinem nostram, quae in aeterna complebitur, 
felicius securiusque auspicemur. 

CAPUT PRIMUM. 

Tres modi, quibus Deus in hac vita creaturis 
suis, et maxime justis, unitur. 

Ex lib. 2. cap. 1. nu. 1. 2. 3. 4. 

Tres modi sunt, quibus concipi potest Deus 
menti nostrae uniri seu conjungi. Primo, uni- 
one dependentiae, qua assidue mens nostra, 
et non solum baec, sed et omnes creaturae a 
Deo dependent. Sicut enim lumen dependet 
a sole, et ideo certo modo ei connecti debet, 
ita totus mundus et universa creatura pendet 
a Deo, eique miro quodam modo cohaeret et 
connectitur, quia assidue ab ipso et esse, et 
speciem, et pulchritudinem, et vim omnem ac- 
cipit. Si inter solem et lunam aliquid inter- 

poneretur, quod illam connexionem luminis 
cum fonte interciperet, mox totum lumen eva- 
nesceret, et essent tenebrae. Pari modo si 
inter creaturam et Deum aliquid posset inter- 
poni, quod illius conjunctionem et cohaerentiam 
cum Deo impediret, statim creatura instar lu- 
minis extingueretur, et evanesceret in antiquum 
nihilum, essentque tenebrae, per absentiam lu- 
minis substantialis. 

Secundus modus unionis est per intimam 
penetrationem, qua Deus, ratione suae immen- 
sitatis et subtilitatis, omnibus corporibus et 
spiritibus est intime praesens, multoque peni- 
tius quam lumen aeri, vel anima corpori. 

Tertius modus unionis est per fidem, spem, 
et potissimum per cbaritatem, seu per gratiam 
justificationis. Per fidem Deus mentibus no- 
stris exhibetur, et quodammodo praesens sisti- 
tur. Per spem illi innitimur. Et per cbari- 
tatem intime ac filialiter ei conjungimur: per 
hanc enim ita nobis communicatur et unitur 
Spiritus sanctus, seu ipsa divinitas , ut ex hac 
unione efficiamur filii Dei, tamquam participes 
effecti divinae naturae. 

CAPUT SECUNDUM. 

De alio modo unionis, quo Deus in hac vita 
mentibus vere contemplativorum conjungitur. 

Ibidem nu. 7. 

Praeter tres priores modos quibus Deus 
mentibus justorum omnium in hac vita conjun- 
gitur, alius est multo sublimior per transfor- 
mationem in nostrum principium , et transitum 
in ideam a qua profluximus. Docent enim 
quidam contemplativi, beatitudinem nostram in 
eo consistere, ut toti a nobis et ab esse no- 
stro creato deficiamus, et transeamus in no- 
strum esse increatum et superessentiale, quod 
in nostra idea habuimus ab aeterno; ubi unum 
sumus cum Deo, una essentia, una vita, una 
lux, una beatitudo, unus spiritus. 

Quae sententia dupliciter intelligi potest. Pri- 
mo, ut secundum rem desinat nostrum esse 
creatum et convertatur in esse increatum: 
quae fuit baeresis quorundam tempore san- 
ctissimi et admirabilis viri Joannis Rusbro- 
chii, qui floruit circa annum Domini M.CCC. 
LXX. Gerson impingit eam ipsi Rusbrocbio ; 
sed immerito: ut bene ostendit Dionysius 

Cartbusianus lib. 3. De contempl. cap. ul- 
timo; et ipse Rusbrocbius eam tamquam im- 

piissimam haeresim damnat, lib. de septem 
custodiis, cap. 14. et iib. 2. de oruatu spirita- 
lium nuptiarum cap. 76. et sequentibus , et 
opusculo quod inscripsit Samuel , seu de vera 
contemplatione. 

Secundo haec sententia intelligi potest, ut 
ipsum esse creatum non desinat secundum rem, 
sed solum quoad sensum et affectum contem- 
plantis; qui ita ad Deum rapitur, ut seipsum 
amplius non sentiat, sed solum Deum: in 
quem sibi videtur transformatus. Hunc modum 
vocant unionem fruitivam, in qua anima fruitur 
Deo, sui prorsus oblita , ipsius dulcedinem cum 
ineffabili delectationis sensu percipiens et de- 
gustans, perinde ac si ipsa esset in Deum 
transformata. Et hoc sensu ista sententia in- 
telligitur a Rusbrochio, Dionysio Carthusiano, 
et aliis contemplativis; neque quidquam in- 
commodi continet. Verum hic non requiritur 
alia unio quam ea quae fit per visionem et 
amorem, ut statim ostendetur. 

CAPUT TERTIUM 

Quomodo modus iste unionis medius sit inter 
unionem quae fit in gloria per visionem et 
amorem beatificum , et inter unionem quae fit 
in hac vita cum auxilio ordinario per actum 
fidei, spei, et charitatis. 

Ibid. na. 7. §. Nihilominus tamen. 

Quartus modus unionis, de quo hic agimus, 
multum distinguitur ab unione illa quae fit 
in gloria per visionem et amorem beatifi- 
cum, et ab unione quae fit in hac vita 
cum auxilio ordinario per actum fidei, spei, 
et charitatis, etiam in viris perfectis. Nam 
illa unio inter has duas unionum species me- 
dio modo se habet. Non enim fit per actus 
nostros cum auxilio ordinario, sed cum influxu 
Dei specialissimo, quo isti actus in anima de- 
vota excitantur et formantur, ipsa se passive 
habente, id est, non libere cooperante (etsi 
vitaliter concurrat) sicut in motibus gratiae 
praevenientibus. Per tales actus Deus potest 
animae repraesentare quidquid ipse voluerit, 
efficiendo ut ipsa concipiat intellectu mirabilia, 
ineffabilia, lucem immensam, solitudinem im- 
mensam, pulchritudinem incomprehensibilem, 
gloriam coelestem, et alia stupenda, quae san- 


Digitized by Google 


198 


ctis viris in eorum ecstaticis contemplationibus 
objiciuntur; et simul potest in eadem anima 
excitare ardentissimos actus amoris, gaudii et 
delectationis , et sensum quendam tactus ac 
gustus suavitatis et dulcedinis divinae, atque 
adeo ipsius deitatis. Item sensum cujusdam 
annibilationis sui et transitus in dilectum , vel 
in suum principium, vel demersionis in pelagus 
quoddam deliciarum: cessante interim sensuum 
inferiorum officio, et usu libero imaginationis, 
intellectus, et voluntatis. Talia plurimi Dei 
amici saepe experiuntur, cum summo in cogni- 
tione et amore Dei suique despicientia pro- 
fectu, qui ex hujusmodi visitationibus sequitur. 

Simili fere modo peractae omnes visiones 
propheticae , Deo formante in phantasia vel 
intellectu Prophetarum varios actus vitaliter 
repraesentantes id quod ipse volebat ab illis 
concipi, sive id fieret per modum visionis, 
sive per modum auditionis , sive per modum 
odoratus odoris suavis vel tetri, sive per mo- 
dum gustus, sive per modum tactus. Possunt 
enim omnibus his modis actus interni in anima, 
etiam in portione superiori, excitari a Deo. 
Exempla habemus plurima tum in prophetis, 
tum in Apocalypsi S. Joannis: unde dicunt se 
vidisse, se audivisse, gustasse, tetigisse, etc. 

Ex quibus patet primo, non esse opus ut 
Deus formet aliqua objecta seu simulacra ob- 
jectorum, quae mentibus objiciantur: tum quia 
actus vitales abunde sufficiunt; (cum per se 
formaliter quaelibet objecta menti objiciant) 
tum quia vix concipi potest quomodo aliqua 
objecta in mente formari possint, ut lux im- 
mensa , caligo immensa , profunditas immensa, 
et similia : tum quia unico actu simul innumera 
repraesentari possunt; ut cum Joannes vidit 
turbam magnam, quam dinumerare nemo po- 
terat. Itaque perspicuum videtur, omnes ta- 
les visiones fieri per solos actus, per quos 
fieri potest clara repraesentatio objectorum, 
perinde ac si existerent, quamvis nullo modo 
existant. 

Patet secundo, non esse contemnendos scri- 
ptores mysticae theologiae, etiamsi ea quae 
ipsi scribunt, nos non experiamur: quia cum 
multi eorum sint viri sanctissimi, et omnibus 
virtutibus ornatissimi , non facile putandum est 
eos decipi, cum omnia quae passim de suis 
experientiis scribunt facillime fieri et explicari 
possint. 

Patet tertio, recte hunc modum unionis, 
quem contemplativi supremum in hac vita 
statuunt, poni distinctum a ceteris, ut qui 

specialissimo Dei influxu fiat, et paucissimis 
concedatur. Haec paulo fusius, ut melius haec 
unio concipiatur, et ne putentur inania, quae 
de hac a contemplativis scribuntur. 

CAPUT QUARTUM. 

Quod haec unio contemplativorum cum Deo 
consistat in actibus intellectus et voluntatis. 

Quae hactenus duobus praecedentibus capitibus 
dicta sunt de unione contemplativorum cum Deo , 
complectuntur tam actus intellectus, quam volun- 
tatis: ex his enim duobus perfecta cum Deo 
conjunctio perficitur. Necesse tamen semper est, 
ut actus intellectus voluntatis actum praecedat. 
Cum enim voluntas per se caeca sit, in nullum 
actum ferri et exilire potest, nisi prius intel- 
lectus lucem exhibeat , qua voluntas in bonum 
Cquod solum ejus est objectum) se movere pos- 
sit. Pro ratione autem qua intellectus voluntati bo- 
num exhibet, ipsa in bonum fertur. Unde si bonum 
sic voluntati proponatur, ut ipsa non omnino ad 
id prosequendum determinetur, potest illa pro in- 
nato et suipolenie arbitratu id ipsum prosequi, 
vel ab ejus prosecutione abstinere. Si vero om- 
nem boni plenitudinem in eo inveniat, tunc ad id 
amandum et appetendum in tantum impellitur, 


Digitized by Google 



201 


quantum in eo boni deprehendit. Quae boni ap- 
petitio, ut locum habet in rebus quae naturaliter 
objiciuntur , sic et in iis quae lumine gloriae in 
coelis proponuntur : nec non in iis, quae juxta 
quartum unionis modum divina bonitas in con- 
templativorum intellectu ac voluntate operari so- 
let : adeo ut juxta proportionem luminis in in- 
tellectu, ipsa voluntas amore et affectu commo- 
veatur. Quia vero utilissimam in contemplatione 
partem voluntas obtinet, nos hic, ut ad manum 
sint, has voluntatis functiones et actus exscribe- 
mus, quas auctor noster lib. 2 de Summo Bono 
c. 11. et 12. expressit. 

CAPUT QUINTUM. 

De amore contemplativorum, quid sit. 

Ex cap. 11. nu. 84. 

Est itaque primus et praestanlissimus volun- 
tatis actus amor ille, quem in contemplativorum 
mentibus Deus excitat; e quo velul ex uberrimo 
fonte reliquae sanctae voluntatis motiones solent 
effluere. Amor autem ille juxta auctorem no- 
strum, est impetus quidam supernaturalis, quem 
Deus, per contemplationem propositus, miris 
modis imprimit voluntati. Sicut enim magnes 
impetum quendam imprimit ferro, quo illud 

ad magnetem trahitur, et ei se arcte conjun- 
gite ita Deus per illud lumen conspectus im- 
petum quendara imprimit animae, quo ipsa 
potentissime in illum trahitur. Quod enim im- 
petus vel pondus in corporibus, hoc amor in 
spiritibus. Amor ergo Dei est pondus et im- 
petus et tractus naturae spiritali accomodatus, 
quo in Deum tamquam centrum aeternae quie- 
tis fertur. 

Idem locum habet in cujusvis rei amore. ' 
Omnis enim amor est pondus quoddam et im- 
petus et tractus animae in bonum adamatum: 
neque melius quam ex hac analogia ratio amo- 
ris potest concipi. Cum enim sit res spirita- 
lis, non potest a nobis nisi ex corporalium 
analogia intelligi, qualis hic pulcherrima cer- 
nitur, unde S. Augustinus lib. i. de Civit, cap. 
28. Omnes res quasi locorum et ordinis proprii 
habent appetitus. Nam velul amores corporum 
sunt momenta ponderum, sive deorsum gravitate, 
sive sursum levitate nitantur. Ita enim corpus 
pondere , sicut animus amore fertur, quocunque 
fertur. Haec ille. 

Pari modo amor est analogum calori, sicut 
visio et intellectio luci. Sicut enim visio et 
omnis formata intellectio est lux quaedam spi- 
ritalis, ita amor est calor spiritalis: et sicut 

lux corporalis gignit calorem corporalem, quo 
corpora incalescunt, ita lux spiritalis, nempe 
cognitio boni , gignit calorem spiritalem , quo 
spiritus effervescunt. 

> 

CAPUT SEXTUM. 

De effectibus amoris divini in contemplativis. 

Et primo quidem de ecstasi. 

Ex cap. 12. nu. 88. 

Sanctus Dionysius Areopagita (in libro de 
divinis nominibus) multas divini amoris vel 
proprietates vel effectus recenset. Ex quibus 
duo praecipui nobis explorandi: quorum alter 
est ecstasis, alter unio cum dilecto. De pri- 
ore agemus hoc capite. Tribuit autem priorem 
hunc effectum amori divino Dionysius, libro de 
divinis nominibus, capite 4. parte prima. Amor, 
inquit, divinus ecstasin facit, non sinens amato- 
res esse sui juris, sed in jus eorum quae aman- 
tur, penitus transferens. Hoc autem dupliciter 
fieri potest. 

Primo, cum ita affectus et cogitatio aman- 
tis transfertur in dilectum, ut sui et rerum 
suarum obliviscatur, suaque omnia negligat. 
Tunc enim anima cogitatione et affectu quasi 
extra se egressa, tota in rebus dilecti versa- 

tur, ut jam non in suo corpore, et in se vivere 
videatur; sed in dilecto, et dilectus in ipsa. 
Hoc modo (teste Dionysio) divine dictum ab 
Apostolo : Vivo ego jam non ego , vivit vero in 

me Christus. Ita enim cogitatione et affectu 
erat in Christo et Christi causa, ut eorum quae 
ad sua commoda, honorem, vitam pertinerent, 
prorsus videretur oblitus. Simili quodam mo- 
do, ut idem Dionysius ait, Deus ipse ecstasin 
quandam passus est, cum prae amoris in ge- 
nus humanum magnitudine, sui honoris quodam 
modo oblitus, nostram naturam et miserias sus- 
cepit, et tam indigna atque acerba in ea per- 
tulit. 

Hic effectus excellenti modo reperitur in 
contemplativis: sic enim cogitatione et affectu 
trahuntur in Deum, ut a seipsis exeant, nihil 
de rebus suis cogitantes, nihil sibi appetentes, 
nisi quatenus ad Deum id pertinet, ejusque 
gloriae servire potest. Itaque omnibus cogi- 
tationibus, curis, et motibus proprii amoris, 
quantum in hac mortali fragilitate fieri potest, 
penitus extinctis, sibi quasi mortui sunt, et 
soli vivunt Deo. Exuunt vitam humanam, quae 
sua dumtaxat cogitat et curat, et induunt vi- 
tam divinam, quae est Deum contemplari, et 
super omnia et in omnibus amare et laudare. 

Alter modus, quo fit ecstasis vi amoris, est, 
cum ita mens in Deum per contemplationem 
et amorem trahitur, ut functiones virium infe- 
riorum, praesertim sensuum, cessent, sic ut 
homo non videat, nec audiat, nec sentiat quid- 
quam: et interdum etiam vitalis facultatis ope- 
ratio ita intercipitur, ut vix discerni possit, an 
adhuc vivat. Hoc modo multi Sanctorum vi 
contemplationis et amoris ecstasin passi sunt. 
Quin imo etiam absque amore, vi contempla- 
tionis, talis ecstasis fieri potest. Verutn haec 
ecstasis solum in hac vita, et non in Beatis 
locum habet, quia ex imperfectione quadam et 
imbecillitate provenit: nimirum ex eo, quod 
anima, dum per vires superiores intentissime 
circa aliquod objectum versatur, non possit 
naturaliter simul uti viribus inferioribus, ut 
quotidiana experientia docet. Cujus rei causa 
est, vel quia tota ejus vis expenditur et veluti 
exhauritur circa illud objectum; vel quia vires 
inferiores destituuntur spiritibus ad functiones 
earum necessariis, dum hi omnes sursum tra- 
huntur, ut imaginationi et contemplationi illius 
objecti serviant. 

CAPUT SEPTIMUM. 

De secundo effectu amoris , iji ii est unio aman- 
tis cum dilecto et transformatio in dilectum. 
lbid. n. 91. 

Alter effectus amoris est unio amantis cum 
dilecto et transformatio in dilectum. Hunc po- 
nit S. Dionysius libro de divinis nominibus 
c. 4. p. 2. ex hymnis amatoriis S. Hierothei ; 
ubi S. Hierotlieus ait, omnem amorem sive car- 
nalem , sive spiritualem , esse vim unientem et 
commiscentem: nimirum, quia amantem cum 
amato unit, et commiscet in unum, ut ex utro- 
que unum fiat. 

Sed quomodo fit haec unio? Non solum 
affectu, sed etiam re ipsa, quantum fas est: 
amor enim impellit amantem , ut re ipsa adsit 
amato, eique, quantum fieri potest, arctissime 
se conjungat. Id patet in omni genere amo- 
ris. Ac primum in amore carnali, qui ad co- 
pulam, qua conjuges fiunt una caro, incitat. 
Secundo, in amore parentum, qui liberos suos 
optant semper habere praesentes, et eorum 
praesentia frui, eos amplecti et osculari. Am- 
plexus enim et oscula sunt effectus, et conse- 
quenter signa amoris tum casti et spiritalis, 
tum impuri et carnalis; quia unionem quandam 

amantis cum amato, ad quam amor impellit, 
continent. Quod s j reipsa amans amato ad- 
esse nequeat, saltem adest cogitatione et ima- 
ginatione, et hoc modo illi unitur. Tertio, in 
amore honestae amicitiae. Amici enim liben- 
tissime simul sunt, et mutuo fruunfur aspectu 
et colloquio, amore eos utrimque ad hoc im- 
pellente; et uterque alterius negotia sua re- 
putat, quasi uterque in alterum transierit. Unde 
amicus Alter ego dici solet. Idem omnino fit 
in amore Dei, qui ad quincuplicem unionem 
ordine quodam impellit. Nos in hoc capite 
de tribus prioribus unionibus, in sequenti de 
duabus aliis agemus. 

Ac primo quidem amor Dei impellit homi- 
nem ad unionem per crebram cogitationem: cum 
enim illum praesentem habere nequeat, assidue, 
quantum fieri potest, cogitatione illi adest. 
Unde qui raro de Deo cogitant, neque eum 
ubique praesentem considerant, eo ipso osten- 
dunt, se in amore ejus parum esse ferventes: 
fervens enim amor totam cogitationem in di- 
lectum trahit; ut etiam in iis qui carnaliter 
amant, manifestum est. His enim species per- 
sonae dilectae semper ob oculos versatur, ac 
cogitatione semper illi adsunt: ut vere dictum 
sit, animam magis esse ubi amat, quam ubi 


Digitized by Google 



208 


animat magis, inquam, quia nobiliori modo, 
nimirum per unionem intellectualem, et majori 
sensu ac gustu. 

Secundo, impellit ad unionem per obsequium : 
qui enim alteri servit, est ejus veluti instru- 
mentum , ac proinde ei conjungitur ut motori, 
ac fini ob quem agit. Hinc ardentes Dei ama- 
tores semper in negotiis Dei versantur ; et suis 
commodis ac honoribus neglectis, solum quae- 
runt honorem Dei, suasque omnes functiones 
ad illum dirigunt, et sic per eas se illi con- 
nectunt. 

Tertio, impellit ad unionem, quae fit per vi- 
tae similitudinem, et morum imitationem: simili- 
tudo enim dst quaedam unio rerum quae si- 
miles dicuntur, cum sit una forma in duobus, 
llinc Dei amatores charitatis impulsu divinos 
amores imitari student: Dei, inquam, charitatem, 
patientiam, beneficientiam in inimicos, miseri- 
cordiam, clementiam, juxta monitum Domini 
Mattb. 5. v. ultimo, quo priorem partem suae 
exhortationis concludit: Estote ergo perfecti, 
sicut et Pater vester coelestis perfectus est. De- 
inde totam Christi vitam (in qua omnis per- 
fectio continetur) in sua vita exprimere co- 
nantur, ut in hac, tanquam in imagine, ipsa 
resplendeat. Ad quod passim nos hortatur 

Apostolus, cum hortatur ut Christum induamus, 
ut portemus imaginem hominis coelestis , nempe 
Christi; ut Christi passiones imitemur, ut car- 
nem cum vitiis et concupiscentiis crucifigamus, etc. 

CAPUT OCTAVUM. 

De quarta et quinta unione amantis cum di- 
lecto. Quarta quidem , quae fit per sublimem 
contemplationem. Quinta vero, quae fit per 
quandam lique factionem et demersionem in 
abyssum divinitatis. 

Ibid. n. 93. et 94. 

Quarto itaque amor Dei impellit ad unionem 
per sublimem contemplationem , per quam, quan- 
tum fas est vitae mortali, Deo maxime con- 
jungimur. Ad hanc hortatur S. Dionysius 
Timotheum cap. 1. mysticae theologiae his 
verbis: Tu vero, o chare Timothee, circa my- 

stica spectacula contenta exercitatione et sensus 
relinque, et intellectuales operationes et omnia 
sensilia et intellectilia , et omnia quae sunt, et 
quae non sunt; et ad unionem ejus qui super 
omnem essentiam et notionem est, quantum fas 
est , ignoto modo attollere. Dicit hanc unionem 
fieri ignoto modo, quia non fit contemplando 
aliquam formam, vel rationem a nobis conce- 

ptibilem, ut vitam, sapientiam, potentiam, boni- 
tatem et aeternitatem, etc. sed iit ablatione 
omnis formae, considerando Deum, omni forma, 
quae a nobis animo concipi queat, esse emi- 
nentiorem. Illam eminentiam, quia nullo modo 
a nobis sub aliqua forma concipi potest, vo- 
cat ipsam divinam, caliginem , et lucem superes- 
sentialem. Nobis enim caligo est, quia per 
negationem omnis formae intelligibilis conci- 
pitur; sed in se est lux omni luce eininentior. 

Quinto denique impellit amor Dei ad unio- 
nem per quandam liquef actionem, et demer- 
sionem in abyssum divinitatis. Ferventes enim 
Dei amatores ita subinde in contemplatione 
per amorem in Deum effervescunt, ut sibi toti 
liquescere, et a suo esse creato deficere vi- 
deantur, et in abyssum divinitatis demergi ac 
absorberi, ibique se amittere, ita ut se am- 
plius non sentiant, tamquam suum esse, suam- 
que naturam exuerint; sed solum sentiunt Deum 
tamquam in illum transformati, et illius essen- 
tiam, vitam, lucem, et sensum induti, imo tam- 
quam eadem essentia, vita, et lux cum illa 
effecti. 

Hunc modum interdum experiuntur viri san- 
cti contemplationi dediti, qui etiam ut sen- 
sum suum exprimant, utuntur subinde quibus- 

dam loquendi formulis, quae benigne sunt in- 
telligendae : ut quod amatorii spiritus in Deum 
altissime sublevati liquescant et defluant in in- 
cognitam caliginem , amittant seipsos, et perdant 
in abysso divinitatis , transeant in esse increalum 
ac ideale, in quo fuerint ab aeterno , fiant una 
simplex beatitudo, unum aeternum amoris incen- 
dium cum Deo. Non enim haec ita accipienda 
sunt, quasi per amorem re ipsa amittant suum 
esse creatum, et mutentur in divinitatem, sed 
alio modo; idque dupliciter. Primo, quod ista 
fiant quantum est ex vi affectus: summus enim 
amor ad summam nititur unionem; et si fieri 
posset, ipsum amantem converteret in amatum, 
ut ipse se totum illi perfectissime impendat 
et uniat. Simili modo considerando infinitam 
Dei perfectionem, desideraret ipsum infinite 
contemplari, infinite amare, et laudare, si fieri 
posset. Neque mirum videri debet, si ineffi- 
cacibus votis amantes impossibilia affectant, 
quia amor caecus est, nec mensuram novit, 
praesertim ubi bonum quod amatur, mensuram 
non babet. Secundo, quod ista fiant secundum 
sensum et perceptionem contemplantium, prae- 
sertim in hac vita. Ita enim amore accen- 
duntur, ut sibi quasi deficere, et liquescere 
videantur; et ita potenter trahuntur in abyssum 

divinitatis, ut in illam veluti demergi et ab- 
sorberi videantur, et seipsos in illa perdant; 
adeo ut suum esse creatum ibi non sentiant, 
sed solam Dei essentiam. 

CAPUT NONUM. 

Quomodo haec liquefacito seu defectio per 
amorem dupliciter fieri possit. 
lbid. n. 95. 

Haec liquefacito seu defectio per amorem du- 
pliciter Geri potest. Primo, ratione consum- 
ptionis spirituum per intentissimam et assiduam 
cogitationem, vel contemplationem rei dilectae, 
et vehemens desiderium, quo assidue ad illius 
praesentiam adspirat: contemplatio enim ex- 
haurit spiritus animales, vehemens amor et de- 
siderium cordis spiritus vitales. Hinc sequitur 
maxima corporis debilitas et virium defectus: 
et saepe amor potest esse tam vehemens, ut 
sequatur mors, omni spiritu vitali, prae nimia 
cordis dilatatione, diffluente. Sic inulti putant 
B. Virginem vi amoris mortuam. Hinc sponsa 
Cantic. 2. fulcite me floribus, stipate me malis; 
(quibus spiritus exhausti et lassi recreentur) 
quia amore langueo: et cap. 5. anima mea li- 
quefacta est, ut (dilectus meus) locutus est; et 

Psalm. 118: Defecit in salutare tuum anima 
mea: nempe exhaustis viribus assidue cogi- 
tando et suspirando ad salutem , vel salvato- 
rem, quem promisisti. Neque hoc mirum vi- 
deri debet; cum etiam amor carnalis vires 
exhauriat, et tabescere interdum faciat, cuin 
is qui vehementer amat, re optata frui nequit. 

Secundo, ratione immensitatis boni, quod 
amandum et contemplandum proponitur; quod 
cum vident se amando exaequare non posse, 
quodammodo deficiunt. Illud enim bonum in- 
finitum amorem postulat; sed illi tantum prae- 
stare non possunt: allicit introrsum infinite; 
sed illi nec contemplatione nec amore infinite 
sequi possunt. Et quia vellent si possent, 
quodammodo in conatu sine defectu deficiunt. 
IIoc tamen ipsum, quod videant bonum suum 
esse tantum , ut illud suo amore suaque con- 
templatione non possint exaequare, non eos 
affligit, sed miro gaudio perfundit. Sicut quod 
mysteria divina vincant omne humanum elo- 
quium, et omnem intelligendi subtilitatem , no- 
bis gaudendum, et gratulandum Deo nostro 
potius, quam dolendum, ut S. Leo monet. 

CAPUT DECIMUM. 


Quomodo dicantur intrare abyssum divinitatis 
et se in illa perdere. 
lbid. num. 96. 

Dicuntur intrare abyssum divinitatis , quia 
per contemplationem et amorem illam intrant. 
Qui Deum non videt, foris stat, imo procul ab 
illo distat, quia Deus se habet ad illum instar 
procul absentis. Qui illum clare videt, prae- 
sens illi est, neque haeret quasi exterius in 
superficie, sed intro ingreditur, et in illam 
abyssum se immergit, quantum potest. Amor 
enim intra dilectum commorari vult; quia hic 
ipsi est locus et domus et requies, et securi- 
tas et omnia. Eo autem plus vel minus quis- 
que abyssum illam penetrat, eo profundius 
vel minus profunde in eam se immergit, quo 
plus vel minus luminis et charitatis habuerit. 

Dicuntur se perdere in illa abysso secundum 
suum esse creatum, et rursum se invenire 
secundum suum esse increatum et superessen- 
tiale (ita enim passim loquuntur contemplativi) 
ob duas causas. Primo, quia ibi primum vi- 
dent se esse instar nihili ad illud immensum 
pelagus essentiae, (ut Gregorius Nazianzenus 
loquitur) neque in illius comparatione se habe- 

re quidquam amore dignum. Secundo, quia 
in essentia divina (cum supra omnia sit infinite 
elevata) cessat omne esse creatum et omnis 
formarum distinctio; ac proinde in essentia 
divina nulla cernitur creatura; quia tamen 
omnis natura creata ibi est secundum suum 
esse increatum, causale, et exemplare, omnia 
ibi inveniuntur praestantiori modo, quam sint 
in seipsis: et hoc modo dicitur quis redire ad 
suum exemplar, suumque esse ideale, et in 
illud transformari vi amoris et contemplationis. 

« CAPUT UNDECIMUM. 

Quomodo in amore sit perpetuus circulus et 
motus circularis. 

Ibid. n. 97. et 98. 

Sicut sol e coelo lucens illustrat inferiora, 
et per lumen excitat in illis calorem, qui ea 
sursum versus solem trahit, ita Deus, qui est 
sol mundi spiritalis, in mentes subjectas in- 
fundit lumen sapientiae, et per hoc lumen ex- 
citat calorem amoris, quo mentes sursum tra- 
huntur,, et Deo conjunguntur. 

Hoc modo juxta S. Dionysium (de divinis 
nominibus c. 4. p. 1.) in amore est perpetuus 
circulus, et motus circularis. Ex divina enim 

luce procedit lumen in mentem creatam; ex 
lumine procedit amor: hic rursus mentem in 
Deum trahit, eamque illi unire, et in illum 
transformare conatur, quasi volens creaturam 
trahere in suum principium, unde processit. 

Potest etiam hic circulus seorsim in utroque 
actu considerari. Ex Deo enim procedit lu- 
men; ex lumine visio vel cognitio, qua rursus 
mens in Deum veiuti reflectitur. Simili modo 
ex summo bono et pulchro, per lumen gloriae 
clare viso in coelis, vel per lumen contem- 
plationis hic in terris cognito, procedit amor 
in mentem, qui eam rursus in Deum trahit. 
Itaque est hic perpetua veiuti a Deo egressio, 
et perpetua in illum regressio. 

CAPUT DUODECIMUM. 

Conclusio. 

Vides nunc, et quasi manu tangis, quisquis es 
mysticae hujus theologiae amator admiratorque, 
non esse volentis neque currentis, sed solius mi- 
serentis Dei, qui ubi vult spirat, ad sublimitatem 
istam rapi. Tantae rei, qui vult, praecepta tra- 
dat, quibus cum discipulos suos instruxerit, vix 
limen quod ingrediantur , ostenderit. Quis enim 
ejus se rei magistrum profiteatur, quam solus 

ille Spiritus, qui spirituum omnium creator est , 
divino suo illapsu manifestare potest? Ille est, 
qui in mortali hac vita terrestres facit Angelos, 
quibus aeternae suae beatitudinis dulcedinem, pa- 
terna quadam benignitate praelibandam famili- 
ariter exhibet. Disponere quidem se ad hoc ho- 
mines possunt rerum terrenarum despicientia, 
passionum animae edomatione, totius sensualis 
hominis assidua mortificatione, ut tandem sibi 
mundoque mortui rerum omnium, quae Deus non 
sunt, imagines animo excludant, eumque, si is id 
dignetur, solum admittant. Sed iUe, cui soli in 
animas imperium est, et qui de stercore elevat 
pauperem, efficere debet, ut cum principibus po- 
puli sui ad divinas epulas mortalium mentes 
adhibeantur. Auctor tamen noster, coelestis hu- 
jus ambrosiae quasi praegustator , nobis divinas 
has ce considerationes praelibat; in quas si at- 
tentum animum immiserimus, sperandum omnino 
est fore, ut paler luminum, a nobis inchoatas de 
suis perfectionibus cogitationes affectionesque , ad 
sublimem contemplationem benigne sit elevaturus. 
Age igitur quisquis es, deliciore in Lessianis his- 
ce saporibus et affectibus, quando et quantum 
placet. Modo Deum, ut primum omnium prin- 
cipium, submisse adora. Ut creatori, impensas 
grates refunde. Ut conservatorem, ex animo 

lauda. Ut infinito, intime congratulare. Ut in- 
comprehensibilem , attonitus admirare. Alias 
Deum licet invisibilem, tibi siste praesentem. 
Licet ineffabilem , eloquere et zelare. Licet im- 
mortalem, mortalis concupisce. Licet altissimo, 
totus conjungere. Licet immensum, amplectere. 
Nova autem vicissitudine, in illo bono increalo sit 
bonum tibi esse. In illa dulcedine conquiesce. In 
illa pulchritudine suspensus haere. Illam sanctita- 
tem aemulare. In illam puritatem transformare. In 
illa immutabilitate persiste. Illum patrem futuri 
saeculi ama. Illa beatitudine fruere. His immo- 
rare, in his esto, ei cum voles, ab esse luo cre- 
ato defice, ac in esse tuum increatum et super - 
essentiale, quod in idea tua, quam in divina 
essentia et sapientia ab aeterno habes , transi: 
tunc teipsum esse invenies unum cum Deo, unam 
essentiam , unam vitam, unam lucem , unam bea- 
titudinem, unum spiritum , juxta id Apost. Joan- 
nis: Quod factum est, in ipso vita erat. Et 
cum iterum voles, in immensitate illius, velul 
amplissimo oceano, te immerge ac perde. In 
infinitate, quae totam essentiarum omnium mul- 
titudinem eminenter complectitur , ad nihilum te 
redige. In bonitate colliquesce. Ad invisibilem 
lucem perstringere caligine. In altitudine, qua 
super te elevatus is est, qui intra te est, solitu- 

dinem obstupesce. Denique in illius pulchritu- 
dinem, majestatem et beatitatem ita rapere, ut 
leipsum non amplius sentias , aut nil ultra velis, 
praeter solum Deum, in quem tibi transformatus 
videare. 

CONSIDERATIONES VIAE UNITIVAE, 

PRO PERFECTIS. 

Documentum. 

Perfectis congruere potest adhortatio Tridentini 
Sess. 6. cap. 16, cui titulus de fructu justifi- 
cationis; ubi sic monet: Ilac igitur ratione, per 
viam nimirum purgativam, et illuminalivam su- 
pradictam, justificatis hominibus, sive acceptam 
gratiam perpetuo conservaverint, sive annnis- 
sam recuperaverint, proponenda sunt Apostoli 
verba: (1. Cor. 15.) Abundate in omni opere 
bono, scientes quod labor vester non est in- 
anis in Domino. Deinde confirmat: Non enim 
injustus est Deus, ut obliviscatur operis vestri, 
et dilectionis, quam ostendistis in nomine ipsius. 
(Ad Heb. 6.) Et paulo post: Atque ideo 
bene operantibus usque ad finem, et in Deo 
sperantibus proponenda est vita aeterna, etc. 

Unde colligo duo haec in praesentia perfectis, 
juxta Tridentinum et Apostolum, proponenda: in 

primis abundantiam actuum bonorum ; deinde aspi- 
rationem ad beatissimam Dei fruitionem , et la- 
borum omnium optatissimam quietem. Ceterum 
ad utrumque consequendum, auxilio erunt sequen- 
tes cum variis virtutum maximarum affectibus 
considerationes. 

CONSIDERATIO I. 

De Deo, quatenus est primum rerum omnium 
principium. 

Allectu infimae adorationis. 

Deus dicifur primum principium respectu 
omnium et singularum creaturarum. Omnis 
enim res creata, quantumvis a multis causis 
dependeat, (6icut patet in plantis et animali- 
bus, et rebus arte factis) ultimo tamen redu- 
citur in illum , tanquam in primam omnium 
causarum causam. 

Dicitur autem primum principium, 1 . quia 
antiquissimum. Nihil enim ante ipsum, aut cum 
ipso ab aeterno fuit, quod sit causa rerum; 
sed quaecunque sunt aliae rerum causae seu 
principia, sunt infinito tempore posteriora. 

2. Quia primum dignitate, utpote supremum, 
cum nihil supra ipsum esse possit, a quo ipse 
potuerit accipere ut esset rerum causa, nemo 

illi vim faciendi contalit; nemo modum faciendi 
ostendit, aut ideam exhibuit; nemo suasit ut 
faceret; nemo finem proposuit; nemo juvit, 
aut cooperatus est: sed haec omnia a seipso 
habuit, et per se praestitit. Ipse ex se ha- 
bet infinitam potentiam, quidvis extra se, et 
intra se fabricandi; ipse a se omnem artem 
et sapientiam , et ideam omnis operis conce- 
ptibiiis; ipse a se omne consilium etr inclina- 
tionem ad opus condendum habet; ipsemet est 
finis totius operis: ipse solus per se, nemine 
cooperante, aut materiam subministrante, sine 
ullis instrumentis, omnia fecit. 

3. Dicitur primum principium, quia omnium 
principiorum ipse est principium, et omnium 
causarum causa; idque triplici modo: nimi- 
rum ut efficiens, ut finis , ut exemplar. Cum 
enim sint quinque causarum genera, materia, 
forma, efficiens, exemplar, finis; ipse triplici 
modo jam dicto omnium causarum est causa 
et principium. 

Rerum enim corporalium materia suam spe- 
ciem, et indolem, suam proportionem, ordinem 
et aptitudinem ad formam recipiendam , et ad 
aliquid tertium simul cum illa constituendum, 
ab ipso habet. 

Omnis quoque forma rei corporeae suam 

speciem, et ordinem essentialem ad materiam 
certo modo dispositam, ut ei substantialiter 
uniatur, ab ipsius sapientia et potentia accepit. 
Omnis proportio et consensio, mutuus ille amor, 
mutua penetratio, connexio, cohaesio, et com- 
plexio inter materiam et formam, inter objecta 
et accidentia, inter substantias et omnia illa-! 
rum ornamenta, ab ipso sunt excogitata, in- 
stituta, 'Ordinata, et omnem vim suam obtinent. 

3. Omnis etiam causa efficiens , omnisque vir- 
tus operativa in Angelis, hominibus, animali- 
bus, plantis, et ceteris rebus, ab ipso est in- 
stituta, formata et communicata, suamque spe- 
ciem, ordinem, et modum habet. Unde est 
principium omnis principii, seu causae effec- 
tricis. 

4. Omnis quoque causa exemplaris , omnisque 
conceptio et ars omnium artificum, qui arte 
aliquod opus faciunt, ab ipso est; cum ipse sit 
auctor omnis intellectus et illustrationis, con- 
ceptionisque intellectualis. 

5. Denique ipse est auctor omnis causae 
finalis ; quatenus omnis finis quem homo vel 
Angelus (qui soli proprie ob finem agunt) in- 
tendit, suam bonitatem, suavitatem, commodi- 
tatem et excellentiam, ob quam appetitur, ab 
ipso habet. Similiter omnis finis, ob quem 

reliqua omnia operantur et agunt, ab ipso est 
institutus. Itaque ipse est principium omnis 
principii, supra omne principium, et causa om- 
nis causae supra omnem causam. Unde saepe 
a Dionysio vocatur supra principiale principium: 
quibus verbis non tantum significatur ipsum 
esse principium omnium principiorum ; sed mo- 
dum ipsius causandi esse longe aitiorem, et 
omnino independentem ab omni alio principio. 

6. Quia cum omne illud principium et om- 
nis causa secundum suum esse, et secundum 
omnem causandi rationem , ab ipso essentia- 
liter dependeat; ipse tamen dependet a nullo, 
sed est principium omnium, omnino indepen- 
dens , infinite supra omnia principia elevatum. 

Itaque ex ipso, per ipsum, et in ipso sunt 
omnia , ad Rom. 11. Ex ipso , quia ex seipso, 
tamquam originali seu radicali omnium idea, 
omnia ab aeterno mente concepit. Per ipsum , 
quia solus, nemine adjuvante, omnia in tem- 
pore condidit. In ipso, Graece, propter ipsum, 
vel ad ipsum, quia ipse omnium finis, cum ad 
ejus gloriam condita sint omnia. 

PRECATIO. 

Ad Deum ul rerum omnium principium. 

Ex lib. 3. de Perfeci, cap. 4. 

Tu principium absque omni principio. Tu 
omnium principiorum in omni genere , specie , in- 
dividuo , fundamentale principium. 

Tu omnis motionis tam spiritalis quam cor- 
poralis prima et suprema origo. Nihil enim 
fit visibiliter in hac totius creaturae veluti 
amplissima republica, quod non ab invisibili 
aula summi imperatoris, secundum ineffabilem 
distributionem donorum et gratiarum, praemi- 
orum et poenarum, bonorum et malorum, et 
ceterarum hujus vitae vicissitudinum , vel ju- 
beatur, vel permittatur. 

Apud te rerum omnium mutabilium immuta- 
biles sunt rationes, et omnium temporalium ae- 
ternae stant origines. Semel ante saecula om- 
nia statuisti de omnibus, semel dixisti; et ex vi 
hujus statuti promuntur et dispensantur sae- 
cula , et quae per saeculorum decursura suis 
momentis et locis in lucem veniunt. Ordo 
temporum apud de sine tempore est; nec ali- 
qua tibi sunt nova, qui jam ab aeterno fecisti 
omnia quae futura sunt. Fecisti, inquam, in 
praedestinatione tua, in decreto tuo jubente 

vel permittente, et in praesentia tna ineffabili 
omnia intnente ut praesentia. 

Apud te est omnis boni plenitudo, prae- 
existens et anticipata ante omnia saecula, cui 
nulla accessio, nulla fieri potest delractio. Si- 
mul habes ab initio quidquid per infinitum 
saeculorum decursum accedere potest; nec 
quidquam potes amittere, quia per essentiam 
tuam habes, et es omnia. 

Hoc primum , , hoc postremum a te submississime 
flagito , ut prima mea in rebus omnibus cogitatio 
incipiat a te, et postrema finiatur in te. Tu sis 
principium meum; tu sis finis meus. Tu sis mi- 
hi in omnibus Deus meus, et omnia. Arnen. 

CONSIDERATIO II. 

De Deo creatore. 

Affectu grati animi. 

Creator dicitur: 1. quia sua infinita sapien- 
tia ab aeterno infinitos mundos cum omni or- 
natu et omnibus rebus ad singulos pertinenti- 
bus distinctissime, et cura infinita luce conce- 
pit, et in mente sua formavit; et ex infinitis, 
qui menti ipsius objiciebantur, hunc mundum, 
relictis ceteris, libere elegit^ et ab aeterno 
firmiter constituit illum, cum suis Angelis, et 

duobus primis hominibus, reliquoque apparatu, 
post infinita saecula, in certo temporis puncto, 
et sex dierum sequentium intervallo, et in de- 
finito immensitatis spatio creare, formare, dis- 
ponere, perficere; otnnium rerum mensuris, 
formis, viribus, partibus distinctissime et im- 
mutabiliter mente conceptis, descriptis, ac de- 
finitis. 

2. Quia ex vi illius aeterni decreti, post in- 
finita saecula, in puncto temporis, et spatio de- 
finito, mundum ex nihilo, infinite infra se, solo 
verbo potentissime condidit, et conditum, eo- 
dem influxu mirabiliter continuato, in eodem 
spatio immobiliter conservat, et continet in 
sua natura ac statu in omnem aeternitatem : 
cujus influxus in res omnes adeo potens est, 
ut nihil possit perire, nisi ipse suum influxum 
subtraxerit; quod nunquam facit, nisi aliqua 
alia causa id postulaverit: ut cum ratione pec- 
cati subtrahit influxum, quo conservabat do- 
num gratiae habitualis ; vel ad praesentiam 
contrarii (ut hoc in statu mutabili esse possit 
actio et passio) subtrahit influxum quo con- 
servabatur contrarium; vel pereuntibus per 
mutuam actionem dispositionibus necessariis, 
subtrahit influxura quo conservabatur anima 
plantae, vel animalis, etc. 

Multa sunt in hoc opere admiratione digna. 
Primo, quod decretum, cujus vi conditus est 
mundus, infinito tempore antecesserit execu- 
tionem, nec nisi post infinita saecula secula 
sit mundi creatio. Secundo, quod sicut Deus 
mundum in hoc temporis momento , et in hoc 
spatio condidit , ita potuisset in quovis tem- 
poris infinito puncto , et spatii immensi inter- 
vallo ipsum condere. Tertio, quod in Deo per 
tantam molitionem nulla facta sit mutatio. 
Quarto, quod res tam multae et variae, tam 
firmae et solidae, tam magnae et validae, re- 
pente ex nihilo extiterint. Ubi etiam adver- 
tendum est dupliciter creationem spectari pos- 
se. Primo, ut est quidam ascensus vel edu- 
ctio rei a non esse ad esse, quasi antea la- 
teret. in suo nihilo, deinde extraheretur omni 
potentia Conditoris ad esse. Secundo, ut est 
quidam descensus vel emanatio rei ex omni- 
potentia Conditoris (ubi antea eminenter, tam- 
quam in radice, et ut in idea, continebatur) 
in suum esse formale et actuale; sicut lumen 
dicitur emanare a sole, calor ab igne, species 
visibiles ab objectis, imago ab arte artificis, 
etc. Omitto alia multa, quae accurate consi- 
deranti possunt facile occurrere. 


Digitized by Google 



228 


PRECATIO. 

Ad Deum creatorem. 

Ex lib. 9. de Perfect. cap. 5. 

0 quam suavis et benignus est, Domine, in 
omnem creaturam spiritus tuus ! Tu enim cum 
nullius indigeres, tibi ipse sufficientissimus, 
omnia ex nihilo condidisti, ut singulis, pro ca- 
ptu cujusque, bonitatis tuae dulcedinem, et pul- 
chritudinis tuae specimen impertires. Non com- 
modi aut utilitatis tuae causa ea fecisti , sed 
ut ipsis esset bene, ut ipsa pro modulo suo 
de bonis tuis participarent, et benignitatis 
tuae gustarent fructum. 

Itaque a te omnia ex abysso sui nihili 
excitantur, accipiunt esse adeo omnibus ama- 
bile, accipiunt speciem et pulchritudinem, ap- 
petitum boni et fugam mali, vires et functi- 
ones, impetus et modus, situm et ordinem, 
perfectionem et terminum. Singulis enim do- 
nas, quod cuique commodum et amabile. Ani- 
mantibus etiam sensum boni et jucundi multi- 
plicem largiris et beatitudinis quandam umbram 
et extremam resonantiam. 

Hinc omnia te laudant, tacitisque vocibus 
tibi sacrum hymnum pangunt, quo tuam po- 
tentiam, sapientiam, bonitatem, et providentiam 

clarissime celebrant. Coeli enim enarrant glo- 
riam Dei, et opera manuum ejus annuntiat fir- 
mamentum. Dies diei eructat verbum, et nox 
nocti indicat scientiam. Non sunt loquelae, ne- 
que sermones, quorum non audiantur voces eo- 
rum. Sed longe excellentias in nostro genere 
haec benignitas tua elucet. Tu enim nos ad 
imaginem et similitudinem tuam condidisti, vul- 
tus tui charactere nobis impresso, intellecta, 
memoria et voluntate instruxisti , quibas capa- 
ces divinitatis, gloriae, et heatitudinis tuae 
effecti sumus; divinis praesidiis et ornamentis 
ad haec tanta bona promerenda et consequen- 
da cumulasti; Angelos in tutelam et directi- 
onem assignasti; denique totum mundum, cum 
omnibus bonis et opibus suis, in domicilium et 
solatium nostrum fecisti , et nobis tradidisti. 
Quid bis beneficiis majus, hac benignitate ad- 
mirabilius cogitari possit? praesertim cum eo 
consilio haec omnia feceris, ut nos in divinum 
statum eveheres, et beatitudinis tuae participes 
efficeres. 

Benedic anima mea Domino, et omnia quae 
intra me sunt , nomini sancto ejus. Benedic ani- 
ma mea Domino, et noli oblivisci omnes retribu- 
tiones ejus. Arnen. 

CONSIDERATIO IV. 

De Dea conservature rerum omnium. 

Allectu imulis divinae. 


Conservator dicitur, 1. quia rebus omnibus, 
pro cujusque capacitate et gradu, tribuit ne- 
cessaria adminicula, quibus se conservent, tum 
ab interitu, tum ab omni nocumento: unde vi- 
dere est non solum in hominibus, sed etiain 
in omnibus animalibus, quantumvis vilibus. 
Omnibus enim insita a conditore quaedam 
industria ad prosequenda sua commoda, et vitan- 
da noxia. Idem cernitur in plantis, et rebus 
inanimis, etiam in elementis; etsi in rebus in- 
animis obscurius. 

2. Quia assiduo et substantifico iniluxu in 
res omnes influit, ut earum essentia conserve- 
tur; sine quo influxu statim extinguerentur, 
evanescerent, et in suum nihilum relaberentur, 
quantumvis per se videantur magnae , firmae, 
solidae. Singulae enim res creatae, etiam An- 
geli et coeli, nihil sunt aliud quam terminus 
operationis et influxus divini, non extrinsecus, 
sed intrinsecus; sicut lumen diffusum permun- 
dum est terminus illuminationis seu operati- 
onis solis. Unde nullam habent soliditatem, 
nisi ab influxu divino, qui pendet a libera vo- 

luntate Dei, qua velit, vel non velit, eam in- 
fluxum suum continuare, ilinc fit, ut nulla res, 
in quam Deus statuit suum influxum continuare, 
possit perire, aut vi ulla interimi. 

Porro hic influxus nihil est aliud, quam quae- 
dam continuatio creationis, vel operatio crea- 
tioni aequivalens. Unde, ut sancti Patres af- 
firmant, non mitioris virtutis est mundum con- 
servare, ne in nihilum relabatur , quam eundem 
ex nihilo producere. 

3. Quia statuit mundum, Angelos, et homi- 
nes in aeternum conservare, influxum suum 
substantiflcum immutabiliter continuando. 

PRECATIO. 

sid Deum conservatorem. 

Ex lib. 10. de Perfeci, cap. 7. 

Figmentum tuum sumus omnes, et opus ma- 
nuum tuarum; tu plastes et fictor noster : quid- 
quid sumus, possumus, habemus, a te accepi- 
mus; tua sunt omnia, qui omnium es artifex 
et inventor. Omnia de nihilo extraxisti, ex 
profundo tenebrarum , et abysso non-entis. 
Suspendisti ea in esse, in lumine vultus tui, 
ut singula juxta species et formas suas ful- 
geant mentibus nostris, tuamque majestatem 

insinuent. Sed quia suopte nutu et ex se, in 
nibilum, unde educta sunt, propendent, non 
satis est id semel esse factum, sed assidue 
manu tua teneri, et substanlifico influxu tuo 
foveri opus habent, ut beneficium, quod semel, 
cum esse inciperent, acceperunt, omnibus mo- 
mentis rursus accipiant. Sicut pondus in aere 
suspensum assidue teneri debet, et si vel ad 
ictum oculi dimittatur sibi, deorsum ruit: ita 
tota creaturarum universitas, omnipotenti dex- 
tera tua continue in esse et natura teneri de- 
bet; et si vel ad momentum laxaveris manum 
tuam , statim in nihilum suum corruet, et ve- 
lut umbra peribit. 

Igitur benedicite omnia opera Domini Domi- 
no: laudate et superexaltate eum in saecula. 
Sed quare? Non tantum quia ipse dixit , et fa- 
cta sunt ; ipse mandavit, et creata sunt : verum, 
quia continuo dicit, et continuo fiunt ; quia conti- 
nuo mandat , et continuo creantur. Benedicite 
ergo cenlesies millies omnia creata Domino ; 
quia cenlesies millies omnium creator est Domi- 
nus. Arnen. , 

CONSIDERATIO IV. 

De infinitate Dei. 

Attectii roinjrahil.ilinnis, et gaudii de bonis Dei. 

Deus ratione essentiae est infinitus, non so- 
lum in aliquo genere perfectionis, ut in rati- 
one potentiae, sapientiae, sanctitatis, justitiae, 
misericordiae, etc. sed absolute in omni genere 
perfectionis; atque adeo in toto genere entis. 
1. Tamquam causa foecunda, in qua tota entis 
amplitudo (quae infinitas omnium generum spe- 
cies , et singularum speciertiin infinita indivi- 
dua complectitur) eminenter existit, ac proin- 
de omne id, quod intellectu angelico, vel etiam 
divino per modum entis concipi potest. Unde 
a S. Gregorio Nazianzeno Deus dieitur esse 
pelagus essentiae immensum. Ibi infiniti mundi, 
infinitae species Angelorum sine fine sursum 
excurrentium, infinitae nationes populorum, in- 
finitae species animalium , infinitae species ac 
varietates plantarum, metallorum, lapidum, gem- 
marum, infinitum aurum et argentum, infinitae 
magnitudinis uniones et omnis generis lapi- 
des pretiosi, infinitae species colorum, pi- 
cturarum, symphoniarum, odorum, saporum et 
delectabilium' carnis sensusque tangendi. Ibi 

infinitae regiones et urbes, infiniti campi et 
silvae, infiniti agri et horti , infiniti montes et 
fontes, infinita maria et flumina, infinita palatia 
et templa: infinita omnis generis supellex, om- 
nem superans aestimationem. Denique quid- 
quid pretiosi, pulchri, splendidi, delectabilis 
mente concipi potest, ibi continetur et possi- 
detur copia infinita. Haec enim omnia et in- 
finita alia, quae nulla mens creata concipere 
queat, ita in divina essentia, sapientia et om- 
nipotentia existunt, et lucent menti divinae, ut 
unico nutu voluntatis suae possit ea in quan- 
tavis multitudine et magnitudine, foris produ- 
cere. Unde qui Deum possidet, et illa omnia 
possidet, illisque in Deo altissimo modo fruitur. v 
2. Dicitur absolute infinitus : quia ipse solus 
per se, omnibus illis infinitis, quae in ejus essen- 
tia, sapientia, potentia, eminenter continetur, eti- 
amsi actu foris existerent, est infinite excellen- 
tior, sublimior, major, pulchrior, amabilior. Imo 
omnia illa simul sumpta et considerata, sunt 
instar nihili in comparatione divinae excellen- 
tiae. Unde (jui Deum possidet, eoque fruitur, 
incomparabiliter magis gaudet ejus solius pos- 
sessione, quam si omnia illa extra Deum pos- 
sideret, et omnium illorum pulchritudine, splen- 
dore, gloria, commoditate frueretur. Deus 

enim illi est instar omnium, et infinite amplius 
quam illa omnia. 

Ex eo quod Deus sit infinitus secundum essen- 
tiam, consequens est, ut ipse quoque necessa- 
rio sit infinitus secundum omnem rationem 
perfectionis, quae ipsi competit : nempe secun- 
dum magnitudinem, potentiam, sapientiam, san- 
ctitatem, benignitatem, misericordiam, justitiam, 
pulchritudinem, etc. Ratio est 1. quia essentiae 
infinitae non congruunt ejusmodi perfectiones 
nisi in gradu et perfectione infinita. Debent 
enim esse commensae et adaequatae ipsi es- 
sentiae, ex qua nostro modo concipiendi quo- 
dammodo videntur manare. 2. Quia per uni- 
cam simplicissimam formam omnino infinitam 
et illimitatam Deo competunt istae perfectiones: 
non enim sunt verae proprietates ex essentia 
promanantes ; sed sunt ipsamet essentia divina 
per se snbsistens, a nobis inadaequate con- 
cepta, ac proinde una simplicissima deitatis 
forma. 

Quomodo autem singulae perfectiones in suo 
genere duplici ratione sint infinitae, nempe 
intensi ve, seu quasi intensive, et objective, 
et utroque modo Deus illa a se, et non ab ali- 
quo alio habea^ alibi explicatum est. 

PRECATIO. 

De infinitate Dei. 

Ex lib. 1. de Ferfect. cap. 7. 

Domine Deus ineus, Deus magne et terribi- 
lis, Deus immensae majestatis! Tu pelagus 
infinitum essentiae , bonitatis et beatitudinis, 
omne esse et omne bonum in te concludens, 
et ab aeterno eminenter anticipans, et prae- 
habens, tamquam fons totius entitatis. Tu fun- 
damentum possibilium omnium, esse superessen- 
tiale omnium quae sunt, et quae non sunt: si- 
ne quo non solum nibil potest esse actu, sed 
nec potestate, nec ullam habere rationem con- 
ceptibilem, vel intelligibilem. Tu omnium prin- 
cipium, omnium finis, omnium conditor et for- 
mator, omnium sustentaculum, omnium locus, 
omnium aevum, duratio, terminatio , ordinatio, 
connexio, concordia, consummatio. In te omne 
bonum Angelorum pariter et hominum, atque 
totius naturae, quae est, et quae non est. in 
te omnis gloria et dignitas , omnes divitiae et 
thesauri, omnes voluptates et consolationes, 
omnes deliciae, omnia gaudia, omnes beatitu- 
dines. Tu Deus meus et omnia mea, Deus 
cordis mei et pars mea, Deus*in aeternum. 

CONSIDERATIO V. 

De incomprehensibilitate Dei. 

Affectu admirationis. 

Dicitur incomprehensibilis quadruplici rati- 
one, i. intellectus ; quia nulla creatura, etiam 
cum lumine gloriae, quantumvis magno, potest 
illum comprehendere, hoc est, ita illum co- 
gnoscere, ut nihil ipsius lateat intuentem, seu 
cognoscentem: semper enim infinita, imo infi- 
nities infinita restabunt, quae distincte non co- 
gnoscentur, seu concipientur, nempe infinitae 
rerum notiones et conceptiones, infinitae re- 
rum complacentiae, ut ad res possibiles ter- 
minantur, infinita decreta, praesertim conditio- 
nata, infiniti modi, quibus essentia divina est 
imitabilis. Et quamvis haec omnia a mente 
creata in Deo distincte viderentur per lumen 
aliquod gloriae, quale est lumen animae Chri- 
sti; (quod omnino est impossibile) adhuc ta- 
men Deus proprie, et perfecte non compre- 
henderetur: quia illa cognitio claritate non 
adaequaretur essentiae divinae, nec per eam 
cognosceretur Deus tam perfecte et clare, quam 
est cognoscibilis; sed infinite ab hac claritate 
deficeret, cum sit finita. Unde ei non adae- 
quaretur, nec esset perfecte comprehensiva; 

sed solum secundum quid: nempe quoad mul- 
titudinem objectorum , non quoad claritatem 
et perfectionem cognitionis. 

Dicitur etiam incomprehensibilis intellectu, alia 
ratione: nimirum, quia nullus intellectus crea- 
tus quantumvis sublimis, potest viribus naturae 
illum attingere, ita ut illum clare videat aut 
cognoscat, sicut in se est; sed quantumvis men- 
te ascendat in altum, semper infinite aberit ab 
ejus clara cognitione. 

2. Est incomprehensibilis affectu : quia nulla 
mens creata potest illum amare, honorare, ae- 
stimare, laudare, revereri, quantum dignus est. 
Sed ipse omnem amorem, honorem, aestima- 
tionem, laudem, reverentiam omnis creaturae, 
etiam omnium Beatorum, infinite superat. Ec- 
clesiastici 43, v. 30 et sequentibus. 

3. Est incomprehensibilis loco: quia cum sit 
immensus, nullo spatio, quantumvis magno, 
concludi potest. 

4. Est incomprehensibilis tempore: quia cum 
sit aeternus, est ante omnem durationem con- 
ceptibilem, et quidem saeculis infinitis. Simi- 
liter est post omnem durationem conceptibilem 
saeculis infinitis. 

PRECATIO. 

Ad in compreh ensibilila leni Dei. 

Ex lib. 2. de Immortalitate animae, cap. ult. 

In te, et ex te, et per te, et ad te sunt 
omnia, et tu supra omnia. Omni enim magni- 
tudine tu diffusior, omni aeternitate anti- 
quior, omni potentia fortior, omni luce cla- 
rior, omni pulchritudine gratiosior, omni vo- 
luptate dulcior, omni honore sublimior, omni 
secreto interior, omni altitudine celsior, om- 
ni profundo inferior. Tu summus simul et 
optimus, potentissimus et benignissimus, mise- 
ricordissimus et justissimus, secretissimus et 
praesentissimus, pulcherrimus et fortissimus, 
stabilis et incomprehensibilis, immutabilis et 
omnia mutans: nunquam novus, nunquam ve- 
tus, innovans omnia, et in vetustatem deducens 
superbos, et nesciunt ; semper agens, et semper 
quietus, omnia creans, nutriens et perficiens, 
omnia portans, implens et protegens, omnibus 
superior et inferior, interior et exterior: su- 
perior per gubernationem, inferior per susten- 
tationem: interior per penetrationem, exterior 
per circumdationem. 

Quis sicut Dominus Deus noster, magnus et 
laudabilis nimis? Tu neque loco terminari, ne- 

que tempore circumscribi , neque intellectu capi, 
neque affectu prehensari, neque ab ullo hominum 
vel Angelorum satis aestimari, satis amari, satis 
laudari potes. Quis sicut Dominus Deus noster? 

_ ' ' ' CONSIDERATIO VI. 

De invisibilitate Dei. 

- Affectu praesentiae divinae. 

Immortalitati conjungit Apostolus invisibilita- 
tem,, cum ait: Regi saeculorum immortali, et 
invisibili, soli Deo, honor et gloria, i. ad Ti- 
moth. 1. _ - . * 

Dicitur invisibilis 1. quia nullis oculis corpo- 
reis videri potest, nimirum prout est in se. 
Quia res omnino spiritualis, est extra objec- 
tum visus corporalis. 

2. Dicitur invisibilis , • quia a nullo intellectu 
creato vi luminis naturalis clare, ut est in se- 
ipso, videri potest, neque ullus intellectus est 
possibilis, qui id viribus naturae possit. Hoc 
modo invisibilis est omni creaturae, et soli 
sibi visibilis ac notus. Et sic videtur Apostolus 
Deum vocare invisibilem, loco jam allegato. 

3. Dicitur invisibilis, quia etsi a mente cre- 
ata per lumen gloriae aliquo modo clare vi- 
deri possit, non tamen visione comprehensiva, 

qua nihil lateat videntem. Omnis enim visio Bea- 
torum infinite abest ab ipsius visione comprehen- 
siva, et ipse infinite omnem illorum visionem su- 
perat. Hoc modo quidam Patres dicunt Deum 
omni creaturae invisibilem et ignotum, et sibi 
soli notum ac visibilem. 

PRECATIO. 

Ad invisibilitatem Dei. 

Ex lib. 2. de Perfeci, cap. 4. 

Ut quid errat anima mea, Domine Deus, quae- 
rens te exterius, qui es interius; et quid multum 
laboro quaerens te extra te, cum tu habitas in 
me, si tantum desiderem te! Circumivi vicos et 
plateas civitatis hujus mundi quaerens te, et non 
inveni; quia male quaesivi te foris , qui es intus. 
Ah! quoties misi nuntios omnes et sensus exte- 
riores ut quaererem te, et non inveni , quia male 
quaerebam te: tu enim intus es, et tamen ipsi 
ubi intraveras, nesciebant. 

Converte, obsecro, cor meum ad te intror- 
sum in fundum animae meae, ubi silente crea- 
turarum strepitu, et importunarum cogitationum 
cessante tumultu, tecum commorer, te semper 
praesentem ceruam et amem et venerer, et 
vocem tuam audiam, tibi miserias exilii mei 

exponam, et solatium apud te inveniam. Nun- 
quam praesentiae tuae me capiat olivio, lux 
mea, dulcedo animae meae: nunquam oblivis- 
car tui, sed semper quocunque me converto, 
mentis meae oculis obverseris. Totus ubique 
praesens es, et radios praesentiae tuae diffun- 
dis per singula. Sicut enim invisibilis anima 
in hominibus se foris aperit per motus et ope- 
rationes, quae exterius parent in corpore, sic 
ut ipsius praesentiam clare cognoscamus: ita 
tu, qui omnium es vita supervitalis, et omnium 
esse superessentiale, te satis manifeste prodis 
per ipsam creaturarum speciem, in qua elucet 
admirabilis sapientia et potentia tua. , Quid 
enim aliud est omnis creatura, quam impressio 
quaedam et imitatio aeternorum conceptuum 
mentis tuae? Tu enim sigillum primaevum et 
universale, creatura vero veluti forma ex im- 
pressione sigilli resultans : non in solida aliqua 
materia, quae detracto sigillo valeat speciem 
retinere sed quasi in fluxa et evanida , in nihi- 
lo. Unde ne ad momentum quidem constare 
potest, si sigillum absit: sed assidua praesen- 
tia et impressione est opus. Agnoscam igitur 
praesentiam tuam in omnibus, qui in singulis 
delitescens, esse et speciem omnibus assidue 
suppeditas. Amen. 1 5 

CONSIDERATIO VII. 

De ineffabilitate Dei. 

Affectu amoris et zeli. 

Ineffabilis dicitur, 1. quia nullis verbis, nul- 
lis sermonibus exprimi potest prout in seipso 
est; etiamsi tot libri scribantur, quot etiam 
totus mundus capere non posset. 

2. Q*n a non solum nullis verbis externis re- 
praesentari potest; sed etiam quia nulla mens 
creata absque lumine gloriae potest illum , ut 
est in se concipere, ac proinde nec verbis in- 
ternis illum sibi vel aliis repraesentare. Om- 
nis enim conceptus mentis creatae quo illa 
Deum absque lumine gloriae concipit, infinite 
abest a genuina ejus repraesentatione. Unde 
infinite melius est unum verbum, quo Beati 
Deum sibi in mentibus suis repraesentant, ei 
exprimunt, quam omnis sapientia hominum et 
Angelorum. Hoc modo non est ineflabilis Bea- 
tis, sed nobis, et angelicae naturae, extra 
beatitudinis statum. 

3. Ineffabilis dicitur, quia adeo est sublimis, 
infinitus, et immensus, ut neque a Beatis per 
lumen gloriae adaequate, seu comprehensive 
ullo verbo mentis exprimi, aut repraesentari 

possit, sed solum a seipso: et boc modo est 
ipsis etiam Beatis ineffabilis. 

PRECATIO. 

Ad ineffubilitatem Dei. 

Ex lib. 2. de Immortalitate animorum, cap. ult. 

0 ineffabilis Deus , quis polest de te loqui, et 
quis potest silere de te? Da aliquid fari, Deus 
meus , qui linguas infantium facis esse disertas, 
et aperis ora mutorum. 

Quam mire et benigne nobiscum agis, o infinita 
majestas! Tu solem tuum oriri facis super bo- 
nos et malos, et pluis super justos et injustos. 
Tu in perduelles, qui leges tuas proculcant, no- 
men tuum blasphemant, providentiam pernegant, 
Ecclesiam oppugnant, copiose thesauros tuae 
bonitatis effundis, omnibus hujus vitae copiis 
eos locupletans, et ad poenitentiam, ut etiam 
aeternorum participes fiant, invitans. Quaeris 
nos, cum nihil desit tibi. Amas, nec aestuas: 
zelas, et securus es: irasceris, et tranquillus es: 
poenitet te, non doles: opera mutas, et non 
mutas consilium. Nunquam inops, et gaudes 
lucris : nunquam avarus, et usuras exigis. Red- 
dis debita, nibil debens; donas debita, nihil 
perdens. Et quid dicimus, Deus meus, vita 

mea, lumen et dulcedo cordis mei? quid 
dicimus, cum de te loquimur; qui supra om- 
ne eloquium ineffabilis, supra omnem mentem 
incomprehensibilis? Sed boc ipsum de te di- 
cendum et cognoscendum erat, te omni elo- 
quio et cogitatione esse praestantiorem. Vae 
omnibus qui ignorant te! Vae, vae omnibus, 
qui cum norint te, non serviunt tibi, non ser- 
vant sanctissimas leges tuas! Vae, vae, vae 
omnibus, qui oppugnant, vel contemnunt (ut 
faciunt haeretici et atheistae) salutarem doctri- 
nam, quam per Filium revelasti, et per spon- 
sam ejus Ecclesiam Catholicam nobis propo- 
suisti! Tu qui fons es omnis boni, lucem mi- 
serationum tuarum super miseras istorum om- 
nium mentes effunde, ut advertant caecitatem 
et errores suos; ut videant aeternae salutis 
discrimen, quod certissime illis impendet; ut 
amplectantur lucem doctrinae tuae, quam per 
Ecclesiam omnibus proponis, et sic illuminati 
tuam majestatem ac providentiam agnoscant, 
timeant, ament, laudent, venerentur, et hic pro 
tempore hujus vitae, et postea in omnem ae- 
ternitatem. Amen. 

CONSIDERATIO V1IL 
De immortalitate Dei. 

Allectu aspirantis, ad homini immortale. 

Immortalis dicitur, 1. quia cuin ita sit sim- 
plex subslantia per se subsistens, non potest 
ullo modo mori per dissolutionem, sicut homo 
moritur, quando anima solvitur a corpore. 
Verum haec immortalitas est Deo communis 
cum omnibus naturis simplicibus per se sub- 
sistentibus: quae quia simplices sunt, non pos- 
sunt dissolvi in partes essentiae; et quia per 
se subsistant, non pendent ab aliquo subjecto, 
ad cujus interitum vel alterationem debeant 
perire, sicut omnes animae seu vitae tam ani- 
malium quam plantarum, corpore destructo de- 
bent perire, quia separatae a subjectis, nullam 
possunt habere functionem, ac proinde iliis 
non est debita conservatio. 

2. Dicitur proprie immortalis, quia natura 
sua talis est, ut nullo modo possit desinere 
esse, aut amittere vitam suam. Cetera vero 
omnia natura sua talia sunt, ut omnem vitam 
suam, et naturam, et totum esse suum possint 
amittere, unde Apostolus ad Timoth. 6. qui so- 
lus habet immortalitatem. Ratio est: quia cum 
Deus sit ens primum, summum, et fundamen- 

tum omnium, non potest ullo modo esse depen- 
dens ab aliquo alio, ac proinde non potest de- 
sinere esse, aut amittere vitam per subtractio- 
nem influxus, seu dependentiae ab aliqua cau- 
sa. Itaque natura sua est omni modo immor- 
talis. Cetera vero omnia (etiam Angeli et Be- 
ati, quorum natura et vita videtur maxime 
immortalis) cum natura sua dependeant ab as- 
siduo Dei influxu, quo ipsa cum tota sua vita 
naturali et beata creantur, formantur et con- 
servantur, etiam natura sua talis sunt condi- 
tionis, ut possint amittere vitam utramque, et 
desinere esse, Deo, qui illa libere conservat, 
influxum suum subtrahente. Unde Angeli, etsi 
a philosophis et theologis scholasticis abso- 
lute dicantur natura sua immortales, eo quod 
nihil in se habeant quod possit illis mortem 
adferre, et quia nulla res creata potest illos 
perimere, cum sint naturae simplices per se 
subsistentes: tamen a SS. Patribus dicuntur 
natura sua esse mortales, et sola Dei benigni- 
tate ac gratia immortales. Ubi gratiam vo- 
cant liberum et gratuitum Dei influxum, quo 
naturam eorum conservat : qui tamen, quia na- 
turae eorum est debitus, non est supernatura- 
lis, sed naturalis. Dicitur autem gratuitus , 
quia non est ex meritis ipsorum, sicut et crea- 

tio gratuita est. Itaque sunt natura sua im- 
mortales respectu potentiae creaturarum, et 
sunt natura sua mortales comparatione ad po- 
tentiam divinam. 

3. Dicitur immortalis, quia prorsus immuta- 
bilis: ita ut non solum non possit amittere vi- 
tam, sed nec quidquam aliud eorum quae ipsi 
insunt; non enim potest ei quidquam detrahi, 
vel de majestate et magnitudine, vel de glo- 
ria et gaudio, vel de luce et sapientia, vel de 
pace et tranquillitate animi, vel de affluentia 
bonorum omnium. Nibil etiam in consiliis et 
decretis ejus immutari intrinsecus in mente 
ipsius potest. Quod si vel minima immutatio 
in ipsum cadere posset, jam non esset immor- 
talis quoad omnia; nam in omni mutatione, 
qua aliquid amittitur, veluti mors quaedam, se- 
cundum id quod amittitur, intervenit. 

PRECATIO. 

sid. immortalitatem Dei. 

Ex lib. 7. de Perfeci, cap. 3. 

0 quando mortale hoc induet immortalitatem, 
et corruptibile hoc incorruptionem ? Vere cor- 
pus quod corrumpitur aggravat animam, nisi tu, 
Domine, subleves nos; et spiritus tuus promptus 

erigat hanc carnem infirmam. Acue , Domine, 
desiderium meum ad immortalia bona, et animum 
redde rebus infimis altiorem. 

Trahe mentem meam ad te, o bonitas im- 
mensa: adstringe eam tibi supra creata omnia 
vinculo insolubili, nexu amoris aeterno. Quid 
enim quaeram aut optem extra te, qui omnis 
boni es plenitudo et fons et finis et suavitas, 
omni bono melior et excellentior? Ergo ce- 
teris neglectis semper te cogitem et amem, 
tibi inhaeream, et in te commorer, te laudem 
et benedicam, et omnes vires animae meae, 
omnisque vita mea serviat tibi. Vilescant mi- 
hi omnia transitoria propter te, et chara mihi 
sint omnia tua, et tu, Deus meus, supra omnia. 
Perfice me secundum altissiraum beneplacitum 
tuum in cognitione et amore tui , et transfer 
me totum in teipsum, ut unus tecum spiritus 
efficiar. Arnen. 

CONSIDERATIO IX. 

De altitudine Dei. 

Affectu unionis cum Deo. 

Deus dicitur excelsus et aUissimus: 1 . ut 
causa omnis celsitudinis et sublimitatis, quae 
est in rebus creatis ; sive ea sit ratione loci 

et magnitudinis, quo modo coeli excelsi di- 
cuntur: sive ratione officii et dignitatis, sicut 
principes, reges, pontifices, excelsi sunt: sive 
ratioue naturae, sicut Angeli, qui rebus om- 
nibus corporalibus longe sunt excelsiores: sive 
ratione perfectionis et status sicut Beati, et 
imprimis humanitas Christi, deinde B. Virgo, 
Mater Christi. Omnis hujus celsitudinis ordi- 
nator, limitator, distributor ac largitor est Deus, 
qui omnes partes universi corporei et incor- 
porei pulcherrimo ordine distribuit. 

2. Quia ipse solus vere sublimis el excelsus; 
nam omnis celsitudo quae est in rebus crea- 
tis, ipsius celsitudini comparata, non est cel- 
situdo, sed solum imago, vel umbra celsitudi- 
nis ipsius. Omnes enim reges et principes, 
imo omnes Angeli et Beati sunt servi illius 
et mancipia natura sua , quamvis ipse sua be- 
nignitate, per communicationem spiritus sui, 
eos in filios adoptarit, et nomine filiorum ap- 
pellet. 

3. Propriissime dicitur excelsus et ultissimus, 
quia ipse et secundum essentiam suam, et se- 
cundum omnes suas perfectiones, est infinite 
elevatus supra omnem creaturam non solum 
actu existentem, sed etiam supra omnem pos- 
sibilem, et mente conceptibilem, quantumvis 



251 


ea sublimis, potens, sapiens, magna, pulchra, 
sancta concipiatur. Unde non solum dicitur 
altissimus, quia excelsior, vel altior omnibus 
aliis, sed quia infinite altior, adeo ut inter su- 
premam creaturam existentem et ipsum sint 
infiniti gradus specierum angelicarum sursum 
tendendo. Idem dicendum de gradibus beati- 
tudinis. Unde omnis creatura quantumvis ex- 
celsa est infinito, ut sic dicam, intervallo in- 
fra ipsum locata, etsi in eodem spatio. Uinc 
fit ut inter creaturam et ipsum Deum sit in- 
finitum quoddam intervallum , non distantiae 
loci, sed naturae seu gradus; quod mystici 
theologi solitudinem vocant. 

PRECATIO. 

sld altitudinem Dei. 

Ex lib. 3. de Perfeci, cap. 4. 

Ascendo spiritu, ascendo et mente super om- 
nem altitudinem locorum, officiorum, naturarum, 
statuum, et te Deum meum quaero qui in altissi- 
mis habitas. Conantem me cum electis luis ad 
te volare juva, Domine, et tecum rape. 

Tange apicem animae nostrae radio lucis 
tuae, et mentem nostram trahe sursum ad te 
supra omnium mutabilium sphaeras, supra so- 

culo charitatis insolubili adstringe tibi; ut neque 
mors, neque vita, neque paupertas, neque divi- 
tiae, neque gloria vel ignominia, neque voluptas 
vel profundum, neque ipsae inferorum portae 
et universa diaboli tormenta valeant eam con- 
vellere, aut a te separare. Arnen. 

CONSIDERATIO X. 

De immensitate Dei. 

Affectu gaudii de boni.s Dei. 

Immensus dicitur ratione magnitudinis et ex- 
tensionis: quia ita in omnem partem, sursum, 
deorsum, antrorsum, retrorsum, dextrorsum, 
sinistrorsum extenditur et quasi diffunditur, ut 
nullis locorum spatiis , nullis terminis circum- 
scribi queat: quae res est valde stupenda. 
Cogita extra mundum spatium mille leucarum 
in omnem partem extensum; adbuc ulterior 
est Deus. Cogita centum millia leucarum; ul- 
terior est Deus. Cogita mille milliones leu- 
carum; Deus ulterior invenitur. Cogita tot mil- 
liones leucarum , quot arenae in omnibus lit- 
toribus, quot guttae in omnibus aquis, imo quot 
pulvisculi necessarii ad implendum totum uni- 
versum: adhuc Deus, infinitis leucarum millio- 

nibus ulterior existit, idque perfectissime et 
completissime, nempe in tribus personis, et 
cum omnibus suis perfectionibus, opibus et do- 
nis, quae in ipso eminenter continentur. De- 
nique nullum spatium tam magnum ab ulla 
mente creata concipi potest, quin Deus infinite 
sit major, infinite extra et ultra illud in om- 
nem partem diffundatur, non per partes , sicut 
aer, vel ad aliud corpus, sed per se totum, et 
per suas (ut ita loquar) totalitates, sicut spi- 
ritus, ita ut in puncto quolibet totius spatii 
sit totus, non quasi fluctuans aut mobilis, sed 
firmiter prorsus et immobiliter, tamquam om- 
nium fundamentum. 

Tota magnitudo universi , respectu magni- 
tudinis et extensionis Dei, est instar unius 
parvae guttae ad immensitatem oceani, vel 
unius pulvisculi ad vastitatem totius mundi; 
ut insinuatur Sap. 11, v. 23, ubi dicitur : Tam- 
quam momentum staterae , sic est ante te orbis 
terrarum ; et tamquam gutta roris antelucani, 
quae descendit in terram. Imo, ut verius di- 
cam, nulla inter Dei et universi magnitudinem 
et extensionem est proportio, cum magnitudo ex- 
tensionis divinae infinite excedat non solum ma- 
gnitudinem universi, sed etiam omnem magni- 
tudinem ab intellectu creato conceptibilem. 

- \ * ' » , . 

Neque his obstat quod magnitudo corpora- 
lis et spiritalis non videantur posse compa- 
rari; quia etsi non possint comparari in na- 
tura, possunt tamen in ratione extensionis, ut 
passim philosophi et theologi (radunt de ani- 
ma et corpore, de Angelis et eorum locis 
adaequatis. Ratione immensitatis suae passira 
in Scripturis Deus dicitur magnus, et magnitu- 
dinis ejus non esse finis ■ Convenit tamen ei 
appellatio haec etiam secundum alia attributa. 
Est enim magnus potentia, magnus sapientia, 
magnus sanctitate, majestate, et ceteris perfe- 
ctionibus. Unde quando in Scripturis absolute 
magnus dicitur, intelligendum est esse magnum, 
immensum, et infinitum, secundum omnes per- 
fectiones quae ei conveniunt, ut Psalm. 47. 
Magnus Dominus et laudabilis nimis, in civitate 
Dei nostri , in monte sancto ejus. Magnus po- 
tentia, sapientia, sanctitate, justitia, misericor- 
dia, etc. Psalm 94: Quoniam Deus magnus 

Dominus , et Rex magnus super omnes Deos. 
Simili modo esse infinitum, immensum, aeter- 
num, immutabilem, immortalem, incomprehen- 
sibilem, conveniunt illi non solum ratione es- 
sentiae, sed etiam secundum omnia attributa, 
(quod valde considerandum est) et secundum 
proprietates personales. 

PRECATIO. 

Ad immensitatem Dei. 

Ex lib. 2. de Perfeci cap. 4. 

Magnus es, Domine, et laudabilis valde, et 
magnitudinis tuae non est Unis: excelsior coelo, 
latior mari, profundior abyssis, implens omnia, 
circumdans omnia, et tamquam sphaeram mo- 
dicam totum hoc universum palmo circumple- 
ctens. Tu sphaera incomprehensibilis, cujus 
centrum ubique, ambitus et circumferentia nus- 
quam , ut quidam philosophus recte dixit, si 
sano sensu intellexit. 

Omnia locorum spatia occupas intra et ex- 
tra mundum, fundamen ipse, sedes et spatium 
omnis spatii extendens et substituens primo, 
omnium spatiorum et intervallorum tam possi- 
bilium quam realium immensitatem, tamquam 
prima omnium basis, cui omnia innixa. Neque 
enim coelum dumtaxat extendis, et hujus mun- 
di capacissimam vastitatem: sed miro quodam 
modo etiam hoc ipsum spatium, in quo mun- 
dum condidisti, expandis, non alio sane inter- 
vallo quam magnitudinis tuae. Haec est prima 
et fundamentalis capacitas, spatiositas, seu la- 
xitas, in qua omne aliud spatium constare de- 
bet, et cujus ratione immensum spatium crea- 

(ae menti est imaginabile: sicut aeternitas tua 
est prima et originalis (juratio, omnis duratio- 
nis conceptibilis fundamentum. Neque solum 
in immensum diffusus, intervallum subtendis et 
extendis immensum: sed etiam in omnibus 

et singulis hujus universi rebus et locis, in 
omnibus punctis designabilibus totus es colle- 
ctus, totus completus, totus praesens, totus in- 
terior, cum universa potentia, sapientia, boni- 
tate, ceterisque perfectionibus tuis, et cum 
omnibus donis et opibus tuis, quibus creaturam 
tuam beare et ornare potes. Lates intra sin- 
gula totus, assidue omnia creans, formans, con- 
servans, et tenens intrinsecus in luce ipsius 
esse, ne in suas tenebras et in nihilum rela- 
bantur, et ad te convertens per instinctum boni. 

Benedicat te, Domine immensitas, et supere- 
minens magnitudo tua magnificet te! Si anima 
mea per infinitum spatium diffunderetur , optaret 
in singulis punctis ejusdem spatii novum coelum 
fieri animarum laudantium te, et gaudentium de 
bonis luis. Jam nunc cum omnibus illis magni- 
ficat anima mea Dominum, et ulinam in aeter- 
num ! Amen. 

- ■ rt* ' * • ■ f : :< 

CONSIDERATIO XI. 

De bonitate Dei. 

Affectu complacentiae in bono increato. 

Bonus dicitur: 1. ut fons bonorum omnium; 
ab ipso enim descendit omne bonum Angelo- 
rum et hominum, ac totius universi, in statu 
naturae, gratiae et gloriae: et omne bonum 
creatum est tenuis quaedam participatio et exi- 
gua scintilla infiniti illius boni. Ipse est au- 
ctor omnis perfectionis ac convenientiae , ra- 
tione cujus dicitur bona alteri, cui est con- 
veniens. 

2. Formaliter, quia in ipso est plenitudo om- 
nis boni conceptibilis a mente creata; adeo ut 
nullum bonum, nulla perfectio, nulla excellen- 
tia concipi possit, quae in ipso in summo gra- 
du, et cum infinito excessu non contineatur. In 
ipso infinita lux, infinita potentia, infinita sa- 
pientia, infinita pulchritudo, infinita suavitas, 
infinitum gaudium, infinita gloria, infinita bea- 
titas, infinita sanctitas, infinita justitia, infinita 
misericordia. Imo ipsemet est haec omnia al- 
tissimo et simplicissimo modo per simplicissi- 
mam essentiam suam. 

3. Dicitur bonus , per excellentiam: quia ita 
excellenter bonus est, ut super omne bonum, 

quod a mente creata concipi potest, infinite 
sit elevatus, nulli bonorum similis: adeo, ut 
omne bonum conceptibile de ipso sit potius 
negandum, quam affirmandum. 

PRECATIO I. 

Ad bonitatem Dei. 

Ex lib. 7. de Perfect. cap. 3. 

Bonus Dominus et amabilis valde, et boni- 
tatis ejus non est finis. Non hoc aut illo mo- 
do, non hoc vel illo genere boni bonus est 
conditor omnis boni; sed absolute, sine prin- 
cipio, sine fine, sine limite, sine modo, sine 
mensura omne bonum anticipans, et unice com- 
plectens. 

Nemo tibi id prior dedit, ut retribuas ei, et 
gratiam referas; sed a te ipso habes, simplex 
et primaeva bonitas unde omnis boni dulcedi- 
nem pro suo captu sugunt. Tu enim es ipsa 
boni plenitudo et universitas , omnis boni 
fontalis origo, cui omnia a suprema sub- 
stantia creata usque ad extremam materiam 
omne bonum suum acceptum ferre debent. 
Nihil illorum per essentiam totum bonum suum 
obtinet; sed multis opus est, ut vel in suo 
dumtaxat genere, et intra limites suae naturae 

sint perfecta et completa. Tu per simplicissi- 
mam essentiam, omnem excellentiam, omnem 
perfectionem, omnem beatitudinem, omne bo- 
num possides, nec praeter te ipsum opus est 
tibi re aliqua. Illorum bonum angustum est, 
et finibus certi generis circumscriptum, adeo 
ut aliorum bona in seipsis non comprehendant. 
Unde et infinitis rebus nobis ad vitam opus 
est, cum singulae parum per se praestent. 
Tuum vero, hoc est, simplicis essentiae tuae 
bonum est immensum, redundantissimum , ad 
omnia per se sufficientissimum. Cum enim sis 
ipsa primordialis origo omnium, nihil est a quo 
ratio boni in te limitari aut circumscribi pos- 
sit. Sicut igitur essentia tua, et potentia, et 
sapientia infinita est, omni carens limitatione, 
quia prima, quia a nullo, ac proinde non ha- 
bens unde limitetur: ita etiam bonitas et per- 
fectio tua limite caret, quia prima est, nec ab 
ullo pendens unde limitationem accipere pos- 
sit. Omnis enim limitatio rationis per se illimi- 
tatae debet fieri a causa efficiente. Quare cum 
perfectiones quae in te sunt, nullam causam 
efficientem habeant, necesse est eas omni limi- 
tatione carere. 

Si taliter bonus es , Domine , qualiter ego ma- 
lus sum, cur non amo bonitatem tuam ? Cur amo 

guttulam, aut stillutam boni, id est, aliquam rem 
creatam; et non amo oceanum omnis boni, id est, 
creatorem meum ? Modo , modo amo te, o bonum 
super omne bonum , in quo mihi bene complacilum 
est : o bonitas increata, o Deus meus , quem opto 
amare in perpetuas aeternitates. 

^PRECATIO 1L 
Ad eandem , ibidem. 

Quanta vis supereminentis bonitatis tuae, ad 
cujus vel tenuem radium, vel umbratilem spe- 
ciem, tanto impetu currit omnis creatura ! Sin- 
gula enim suum quoddam bonum appetunt, et 
ad illud omni conatu feruntur; quod bonum 
nihil est aliud quam vestigium quoddam tenue 
bonitatis tuae. Hoc universam creaturam tra- 
hit, hoc tantos motus in mundo excitat; quid- 
quid enim in universa creatora movetur, quid- 
quid agitur, quidquid operatur, boni appetitu 
movetur, agitur, operatur. Si umbra tenuis 
tanto trahit impetu, quanto trahet ipsa veri- 
tas? Illa, inquam, pulchritudo et bonitas infi- 
nita clare conspecta. 

Domine, trahe me post te, nec unquam, per- 
mittas me separari a te, neque modo neque in 
aeternum. Arnen. 

CONSIDERATIO XII. 

De dulcedine Dei. 

Afiectu quietis in Deo. 

Dulcis dicitur 1. tamquam fons et causa om- 
nis dulcedinis tam corporalis, quam spiritalis. 
Quidquid enim dulce, suave, amabile, et de- 
lectabile est in rebus creatis, ab ipso est, tam- 
quam tenuis participatio immensae illius dul- 
cedinis. 

2. Quia non solum omne objectum dulce et 
delectabile ab ipso est, sed omnis etiam de- 
lectatio, omnisque sensus dulcedinis in Ange- 
lis, hominibus, et animalibus, ab ipso est: ipse 
enim facultatem animae dulcedinis et delecta- 
tionis capacem finxit et formavit; et pariter 
formavit omne objectum delectabile, et omnem 
proportionem congruentiae et convenientiae, 
quam objectum illud babet ad illam animae 
facultatem, et simul illi cooperatur, ut dulce- 
dinem objecti percipiat. Itaque ipse est causa 
omnis delectationis. 

3. Quia in ipso est aeterna et infinita dulcedo 
omnium beatorum spirituum, et omnium animo- 
rum beatorum, idque duplici ratione : nempe obje- 
ctive, et effective. Objective, quatenus ipso 
fruendo et gustando, summo gaudio toti per- 

funduntur. Effective, quatenus ipse est auctor 
luminis gloriae, quo Deum clare vident, et 
habitus charitatis, quo illum summe amant. 
Hinc enim sequitur illud gaudium et immen- 
sa illa delectatio de bonis Dei, seu gustus 
beatus illius immensae suavitatis. 

4. Qma ipse sibi ipsi est infinita dulcedo, 
tum objective, tum formaliter. Objective, quia 
ipse est objectum infinitae dulcedinis, in quo 
omne dulce, et delectabile eminentissime con- 
tinetur. Formaliter, quia ipse de se ipso in- 
finite gaudet et delectatur, et seipsum com- 
prehensive videndo, a se ipso infinitam de- 
lectationem, et infinitum gaudium haurit. Imo, 
ipse est infinitus amor et infinitum gaudium, 
de se ipso, ut sic loquar, conceptum. Prae- 
ter bos modos, Jesus dicitur dulcedo cordium 
in Jubilo nobilissimo B. Bernardi, etiam me- 
ritorie: quia passionis suae amaritudine, nos 
ab aeternae damnationis amaritudine liberavit, 
et ad aeternam infinitamque dulcedinem divi- 
nae gloriae traduxit. 

PRECATIO. 

» 

Ad dulcedinem Dei. 

Ex lib. 7. de Perfeci, cap. 3. 

Ia (e omnes deliciae et voluptates, omnes 
recreationes et amoenitates , omnia solatia et 
gaudia, omnis pulchritndo et felicitas, omnis 
beatitndo et consummatio. A te omnia dulcia 
suam trahunt dulcedinem, et omnia pulchra 
suam pulchritudinem, omnia lucida suum splen- 
dorem, omnia viventia suam vitam, omnia 
sentientia suam sensionem, omnia vigentia 
suum vigorem, omnia intelligentia suam notio- 
nem, omnia perfecta suam perfectionem, omnia 
quomodolibet bona suam speciem et bonitatem. 

Quid per bona fluxa, vel ista vel illa, inquiete 
vagaris infelix anima? quid carptim varia deli- 
bas mella? Transvola ad Deum, qui est omne 
bonum, et in quo quietissime ipsa dulcedo in suo 
fonte gustatur. Da mihi ita sapere, o Deus 
meus. Arnen. 

CONSIDERATIO XIII. 

De pulchritudine Dei. 

Affectu grati stuporis. 

Pulcher dicitur 1. tamquam fons omnis pul- 
chritudinis in Angelis et hominibus, in coelis 

et elementis, in animalibus et plantis, in gem- 

mis, et margaritis, et ceteris rebus omnibus: 
omnia enim suam pulchritudinem et speciem 
tam internam quam externam, tam sensibilem 
quam inlelligibilem, ab ipso, per ipsius sapien- 
tiam acceperunt. 

Sunt autem septem gradus pulchritudinis. Pri- 
mus et infimus est pulchritudo externa, quae 
cernitur oculis; ut in gemmis et floribus in 
specie et forma animalium, in viris et feminis, 
in stellis, luna, sole etc. Haec est pulchritudo, 
quam mortales tantopere mirantur et sequuntur. 

Secundus gradus est in pulchritudine interna 
earum formarum, unde pulchritudo illa externa 
promanat. Haec incomparabiliter major est, 
et mirabilior, quia in simplici forma et virtute 
ineffabili modo continetur tota illa varietas, 
quae exterius in floribus, plantis, animalium 
structuris, coloribus et figuris, aliisque in re- 
bus apparet. Sic in virtute seminis continetur 
tota structura, figurae, et colores plantarum 
et animalium. 

Tertius gradus pulchritudinis est in vitis ani- 
malium, seu animabus sentientibus; in una enim 
simplici forma continetur vis sensuum, vis ima- 
ginationis, et appetitus sensitivi. Quae omnia 
sunt ita admirabilia , ut mens humana ne cen- 

tesima quidem ex parte ea capere possit. Ani- 
ma sentiens ita est elevata supra vegetantem, 
ut plus sit pulchritudinis in una sentiente, quam 
in omnibus vegetantibus simul junctis. 

Quarius gradus est in anima rationali, quae 
incomparabiliter est pulchrior, quam animae 
sensitivae omnes simul junctae. 

Quintus gradus est in natura angelica, quae 
adhuc longe sublimior ac splendidior est ani- 
ma rationali. 

Sextus gradus est Beatorum, quorum pulchri- 
tudo superat pulchritudinem totius universi, eti- 
amsi tota in unam formam colligatur. 

Septimus gradus est pulchritudinis divinae, 
in qua omnis pulchritudo naturalis et soperna- 
turalis, corporalis et spiritalis omnium rerum 
creatarum et creabilium, eminentissime et uni- 
tissime continetur. Haec simul collecta in unum, 
comparatione illius est instar nihili. Unde con- 
spectus divinae pulchritudinis incomparabiliter 
amplius recreabit et oblectabit beatos , quam 
aspectus gloriae Sanctorum et totius curiae 
coelestis ac totius universi; quamvis etiam 
hinc incredibilem voluptatem hausturi sint. 

Dicitur pulcher , quia ipse forraaliter est in- 
finita pulchritudo, infinite vincens omnem pul- 
chritudinem creatam et creabilem, et omnem 

eam quam ipsa mens divina extra concipere 
potest. Unde est infinite amabilis et delecta- 
bilis, et habet vim infinitam alliciendi mentem 
ad sui amorem: et quamvis re ipsa non trahat 
mentes beatorum infinite, eo quod visio non 
sit perfectionis infinitae , ita tamen potenter 
trahit, ut omnes necessario illum ament, nec pos- 
sint ullo modo suspendere aut cohibere amoris 
actum. Verum quo major haec necessitas amo- 
ris, eo mens beatior. 


* PRECATIO. 

Ad pulchritudinem Dei. 

Ex lib. 6. de Perfect. cap. 6. 

Deus meus, amor ex quo omnes amores fluunt, 
cur non absumor hoc igne amoris tui! Deus 
meus, bonitas ipsa, per quem bona sunt omnia 
quae bona sunt, quare non amem te, cum sola 
amoris materia sit bonitas! Deus meus, pulchri- 
tudo, a quo omnis pulchritudo, quare non amo 
' te, cum pulchritudo sic rapiat omnium corda ad se! 

Tu fons omnis pulchri et amabilis, omnis 
formae et speciei, omnis ordinis et proportio- 
nis, omnis congruentiae et concordiae, omnis 
sympathiae et antipathiae. Tu omnibus in re- 
bus naturam et speciem finxisti, et in omnium 


- Digitized by Gflbc 


267 


rerum partibus consensum et analogiam, nume- 
rum et ordinem, mensuram et modum statuisti. 
Tu primaevum signaculum omnium, omnia pene- 
trans puritate et subtilitate tua, intrinsecus 
formans pariter et disponens omnia in omnibus. 

Gt quamvis attingas a fine ad fineiu, a sum- 
mis ad extrema, teque in omnia inseras: non 
tamen permisceris alicui, nec ullius attactu in- 
quinaris, sed in tuo nitore et sinceritate perstas. 

Domine , fecisti omnia qui pulcher es , pulchra 
sunt enim; qui bonus es, bona sunt enim; qui 
es, sunt enim; sed neque ita pulchra sunt, neque 
ita bona sunt , neque ita sunt , ut tu creator eo- 
rum. Cujus comparatione neque pulchra sunt, 
neque bona sunt, neque sunt. Sero te amavi , o 
pulchritudo antiqua et nova! Sero te amavi ! 
Vae animae meae audaci, quae speravit, si a te 
recessisset, se aliquid melius habituram! Versa 
et reversa , et in tergum, et in latera, et in ven- 
trem, et dura sunt omnia, et tu solus requies. 

CONSIDERATIO XIV. 

De sanctitate Dei. 

Allectu eminentis imitationis. 

Sanctus dicitur 1. ut causa et fons omnis 
sanctitatis, suae pariter et hominum et Ange- 

lorum : omnis enim sanctitas ab ipso est, tam- 
quam ab infinito fonte puritatis et sanctitatis. 

2. Dicitur sanctus, ut objectum et mensura 
omnis sanctitatis. Cum enim ipse sit infinita 
puritas, et infinite spiritalis, quo quis magis 
ad illum accedit per cognitionem et amorem, 
eo sanctior est. Ipsum enim cognoscere et ama- 
re eique amore sincerissimo inhaerere vera 
et formalis sanctitas est, qua omnis mens crea- 
ta formaliter sanctificatur, et sancta dicitur. 

3. Dicitur sanctus, non solum objective, sed 
etiam formaliter. Cum enim vera et formalis 
sanctitas consistat in cognitione et amore 
ipsius, et ipse se ipsum infinite cognoscat et 
amet et fruatur, manifestum est ipsius sancti- 
tatem esse infinitam , et ipse infinite sanctum ; 
imo ipsum esse ipsam sanctitatem infinitam ; 
cum ipse sit cognitio, amor, et fruitio sui in- 

' finita. 

4. Dicitur sanctus, quia quidquam ad ratio- 
nem sanctitatis pertinet, ipse a seipso habet, 
idque cum infinita perfectione; cum enim duo 
ad eam requirantur, amor et objectum, seu 
puritas objecti, Deus utrumque a se habet. 
Ipse enim est amor infinitus sui, et ipse est ob- 
jectum infinitae puritatis, in cujus amore consi- 
stit formalis sanctitas. Itaque ipse est infinita 

sanctitas, tura formalis , tum objectiva; ipse 
per essentiam suam est mensura omnis sancti- 
tatis et suae et omnium Angelorum ac homi- 
num : ipse per amorem sui formaliter sanctus 
est, et ipsa sanctitas, et fons sanctitatis. 

PRECATIO. 

Ad sanctitatem Deu 
Ex lib. 8. de Perfeci, cap. 4. 

Nemo unquam tibi nisi per sanctitatem pla- 
cuit; nemo qni ea praeditus et ornatus, libi 
unquam displicuit. Haec sola filios tibi facit, 
et regni haeredes; huic soli consortium gloriae 
et beatitudinis tuae promissum, et ante tem- 
pora saecularia praeparatum; ad hanc ab ae- 
terno a te praedestinati sumus in Christo , ul 
simus sancti et immaculati in conspectu tuo, et 
aeterna haereditate digni. 

Non potentiam, non sapientiam, non maje- 
statis tnae celsitudinem, sed sanctitatem tuam 
nos imitari voluisti, cum sic praecepisti: San- 
cti eritis, quoniam ego sanctus sum. Decet enim 
ipsum puritatis et sanctitatis fontem, omni pu- 
ritate puriorem , omni sanctitate sanctiorem, 
ministros habere sanctos et ab omni peccati 
labe immunes. Sed unde nobis, qui luteas do- 




mos incolimus, et in terrenis usu et cogitatione 
assidue versamur, tanta puritas, ut digne in 
conspectu et obsequiis tuis versari possimus? 
Si enim coelestes illi spiritus ab omni corpo- 
rea concretione segregati et ipsis coelis mun- 
diores, adhuc infinite absunt ab ea puritate 
quae ministerio tuo congruit; quanto nos in- 
tervallo ab ea distamus, qui ab illis incompara- 
biliter superamur? Sed haec est benignitas 
tua, quae servos suos, licet peccatores, et ter- 
renorum pulvere adspersos, non rejicit, sed 
potius ad se allicit, ut labes abstergat, tene- 
bras illuminet, affectus sanctificet, et dignos 
praesentia vultus tui pro modulo naturae mor- 
talis efficiat. Non requiris a nobis quod san- 
ctitatis tuae celsitudini est debitum, sed quod 
nostrae mortalitatis imbecillitati consentaneum. 

Supple, Domine, quod deest nobis, et fac , ut 
crescamus in justitia et sanctitate , quoniam filii 
sanctorum sumus , et voluntas tua est sanctifica- 
tio nostra, et qui sanctus est ut sanctificetur ad- 
huc. Arnen. 

CONSIDERATIO XV. 

De simplicitate Dei et puritate. 

Affectu transformationis in Deum. 

Simplex dicitur, 1. quia est expers omnis 
compositionis, tam accidentariae, quam essen- 
tialis; non enim est concretus ex corpore et 
anima, ex materia et forma sicut animalia et 
plantae; neque ex partibus integrantibus, sicut 
omnia corporalia, sive substantiae sint, sive 
accidentia; neque in eo est compositio sub- 
jecti et formae accidentalis, sicut in omnibus 
substantiis creatis, etiam Angelis, qui tamen 
inter omnes res creatas sunt simplicissimi ; ne- 
que compositio modi et modificati, sicut in 
omnibus rebus creatis tam accidentibus quam 
substantiis. Cum enim omnes sint limitatae et 
imperfectae , egent variis modis quibus intrin- 
sece limitentur, vel aliis uniantur, ut sic 
perficiantur, vel statam debitum consequan- 
tur. Omnia enim corpora et accidentia corpo- 
ralia, quae sunt in mundo, habent modum quen- 
dam extensionis, densitatis, raritatis, limitatio- 
nis, secundum quantitatem, figuram, et situm 
in loco. Omnes substantiae spiritales et earum 
formae accidentales sunt definitae et conclusae 

certo spatio, ultra quod non possunt se ex- 
tendere : intra quod infinitis modis possunt se 
contrahere. Otnnes formae tam substantiales, 
quam accidentariae habent modum quendam 
inhaesionis , informationis, et unionis cum suo 
subjecto, et omnia subjecta habent unionem 
cum suis formis et accidentibus. Omnes par- 
tes rei continuae habent modum quendam uni- 
onis inter se. Similiter omnes gradus forma- 
rum quae possunt intenti et remitti , habent 
quandam inter se unionem per intimam quan- 
dain et mutuam penetrationem et cohaesionem. 
Secundum hosce modos, in rebus creatis quo- 
tidie fiunt innumerabites mutationes, quibus sem- 
per aliter, et aliter se habent; quarum omnium 
Deus prorsus est incapax , cum omnino sit il- 
limitatus, et per essentiam suam undequaque 
perfectus, et supra omnia creata infinite ele- 
vatus , ita ut a nulla re creata affici vel tangi 
queat. 

2. Simylex dicitur, non solum quia est ex- 
pers omnis compositionis, sed etiam quia est 
infinite purus, subtilis, ac spiritualis, et supra 
omnia corporalia et spiritualia sua puritate 
infinite elevatus. Quo enim res aliqua est pu- 
rior et subtilior, eo est simplicior. Unde et- 
si elementa sint expertia omnis compositionis 

, r . 


Digitized by Google 



273 


essentialis, ut multi tenent, et hac ratione sint 
aeque simplicia; tamen si puritatem spectemus, 
aliud alio est simplicius. Aqua enim est sim- 
plicior terra et aer aqua; et coeli puriores ac 
simpliciores elementis. Quare cum essentia 
divina sit infinitae puritatis ac sublimitatis (ut- 
pote purus actus infinite elevatus non solum 
supra omnia corpora, sed etiam supra omnes 
spiritus creatos et creabiles) merito infinite 
simplex censenda est; ita ut omnes spiritus 
Angelici, ipsius comparatione, non videantur 
esse spiritus, sed naturae crassae, impurae et 
concretae instar corporum. Ratione hujus et 
subtilitatis et simplicitatis fit 1. ut ipse om- 
nia penetrare et pervadere possit, et omnibus 
rebus intime praesens existere , omniaque in- 
tus in abscondito creare, formare, conservare, 
perficere, tenere et omnibus occultissime coo- 
perari. Vide lib. Sapientiae cap. 7. v. 22. 
et 23. 

3. Ratione hujus simplicitatis fit, ut Deus sit 
infinite perfectior et excellentior, quam si ha- 
beret omnes perfectiones per diversas formas 
inter se compositas et unitas: quia infinite 
perfectius et excellentius et sublimius est, ha- 
bere omnes perfectiones per unam simplicis- 
simam formam, quam per formas diversas; 

formae enim diversae sunt limitatae secundum 
certam speciem, unde non possunt constituere 
Deitatem, vel esse ipsa Deitas. Illa vero forma, 
quae in summa simplicitate omnem perfectio- 
nem continet, necessario est illimitata et infi- 
nita, et ens a se; unde est ipsa Deitas. 

PRECATIO. 

Ad simplicitatem et puritatem Dei. 

Ex lib. 7. de Ter feci. cap. 3 

Vae miseris, qui extra te per rerum infima- 
rum multiplices classes et inextricabilem mul- 
titudinem divitias, voluptates et honores, tanto 
labore, tanta solicitudine, tanto aeternae salu- 
tis periculo quaerunt! 

Poterant haec omnia in te multo felicius et 
facilius invenire et possidere, non ad hujus 
dumtaxat vitae breve momentum, ut haec mun- 
dana, sed per totam aeternitatem. In te enim 
haec omnia sunt purissima , et simul collecta, 
et immensa. In te est auri decus, gemmarum 
pulchritudo, latifundiorum fructus, hortorum 
amoenitas, palatiorum magnificentia, oppidorum 
opulentia, regnorum gloria. Quidquid in his 
omnibus est suave, gloriosum, honorificum, 
amabile, id totum in te copiosissime, purissime, 

i 

anitissime et sempiterne continetor , omnibus 
imperfectionibus, quae in creatis bonis repe- 
riuntur, semotis. 

Si ita est , quid mihi est in coelo, et a te quid 
volui super terram , Deus cordis mei, et pars ( 
mea Deus in aeternum? Concede mihi, o uni- 
cum bonum meum et omne bonum, te unum quae- 
rere, te unum invenire, te unum amare, te uno 
frui, te unum tota anima possidere, et in hac 
vita et in altera. Amen. 

CONSIDERATIO XVI. 

De immutabilitate Dei. 

Affectu perseverandi in obsequio Dei. 

Immutabilis dicitur 1. ut causa omnis firmi- 
tatis et immutabilitatis in rebus creatis. Ipse 
enim mundum, totumque universum in suo esse, 
in suo loco, in , statu gloriae, quam peracto 
judicio universali virtute divina accipiet, im- 
mutabiliter in aeternum conservabit; similiter 
Angelos et bomines, quod ad naturam ipsorum 
et statum gloriae vel damnationis attinet. 

2. Quia nulla quantumvis minima potest ei 
fieri accessio vel decessio : non substantiae, non 
potentiae, non magnitudinis, non perfectionis, 
non intellectionis, non volitionis, non loci, non 

situs, non modi alicujus, qualiscunque demum 
is sit. Pereant omnes homines, omnes Angeli, 
totus mundus, omnia redeant in nihilum; ipse 
nihil in se amittet, ipse aeque plenus gaudio, 
plenus beatitudine et omnibus bonis affluens 
erit. Omnia enim illa retinet in luce sapien- 
tiae, et in omni potentia virtutis suae, in qua 
illi semper omnia sunt praesentia, eaque im- 
mutabiliter possidet, ita ut nullo modo possint 
ipsi excidere; et ad minimum nutum ipsius om- 
nia rursum in suis naturis exislent, ipsique 
servient. Unde rerum omnium interitus nihil 
ei damni afferre potest: quod insinuatur Psal- 
mo 91: Cum exorti fuerint peccatores sicut f oe- 
num, et apparuerint omnes qui operantur ini- 
quitatem, ut intereant in saeculum saeculi , tu 
autem aliis simus in aeternum, Domine. Quasi 
dicat: Tu ex interitu illorum, nihil de tua cel- 

situdine et gloria amittes. 

Ratio immutabilitatis ipsius est, quia quid- 
quid se habet vel habere potest, habet actu 
per suam essentiam. Unde non potest ei no- 
vi aliquid accedere vel decedere, nisi essen- 
tia aliquo modo varietur, quae prorsus est 
immutabilis, utpote infinite supra omne muta- 
bile elevata. 

PRECATIO I. 

Ad immutabilitatem lici. 

Ex lib. 3- de Perfeci, cap. 4. 

Tibi Regi saeculorum immortali el invisibili, 
apud quem non est transmutatio , nec vicissitudi- 
nis obumbratio, soli Deo el Domino meo, honor 
et gloria ab omni creatura in terra et in coelo, 
et supra omnem creaturam in altissima et in- 
accessibili luce sapientiae et divinitatis tuae. 
Tu omnis immortalitatis et stabilitatis auctor, 
tu gluten et nexus omnium. 

Per te angelicae naturae et animae rationa- 
les et immortales et inexterminabiles constant. 
Per te coelorum firmitas, qui solidi velut aere 
fusi sunt. Per te terra in aeternum stat , suis 
librata ponderibus in medio universi, tamquam 

centrum immobile. Per te elementorum et raa- 

\ . , 

teriae indissolubilis natura. Tam potenti ma- 
nu his omnibus speciem impressisti, ut nulla 
arte eradi, tam valide contines intrinsecus, et 
cohaerere facis, ut nulla vi possint dissipari. 

Interea sicut aquae ditabimur, et tantum in- 
constantia stabiles sumus, in omnem casum pro- 
nissimi. Sed tu, Domine, qui posuisti firmamen- 
tum in medio aquarum, qui mare rubrum in 
marmoreos parietes erexisti , confirma super nos 

oculos tuos, et da nos in columnam ferream, et 
murum aeneum. Adde fidei nostrae robur, spei 
nostrae firmitatem, charitati nostrae constan- 
tiam, et in omni bono opere perseverantiam. 
Arnen. 

PRECATIO II. 

.■Id eandem, ibidem 

Aufer a nobis mentis inconstantiam , ne in 
bono proposito fluctuemus, neve unquam de- 
seramus quod semel a nobis bene occoeptum. 
Nihil enim magis noxium ad profectum, quam 
instabilitas animi nusquam consistentis, et levi 
momento huc illuc instar arundinis impulsi. 

0 beatae mentes, quid existis in anima mea 
videre, quid existis videre ? Certe nihil aliud 
nisi arundinem vento agitatam, et folium, et la- 
nuginem, omni flatu mobilem. Sed quamdiu 
sic et sic in diversa, per diversa rapiar ? 0 co- 
lumnae coeli, quis mihi dabit, ut velut hedera 
vobis innitar, vobis inhaeream, per vos ascendam 
ad immutabilem Deum? Non desinam invocare 
vos donec ponam in petra pedes meos, nec am- 
plius moveantur vestigia mea. 


/ ■ ' * 

CONSIDERATIO XVII. 

De Deo, ul esi paler futuri saeculi. Isai. 9. 

YflVelu filialis amoris. 

Hoc nomen convenit Christo duplici ratione, 
secundum humanitatem et secundum divinita- 
tem; et quatenus secundum divinitatem ei tri- 
buitur, convenit etiam toti Trinitati. Dicitur 

'•* » 

itaque paler futuri saeculi: 

1. Quia est auctor et propagator omnium 
justorum et filiorum Dei, qui erant futuri tem- 
pore novi testamenti, et omnium bonorum 
istius status; sicut enim omnes Judaei secun- 
dum carnem propagati sunt ex Jacob per duo- 
decim filios, veteris testamenti patriarchas; 
ita omnes justi, qui sunt Judaei et Israelitae 
spiritales, propagati sunt a Christo, qui fuit 
verus Israel, per duodecim Apostolos, novi 
testamenti patriarchas. Vocatur autem hoc 
tempus, saeculum venturum, quia tempore ve- 
teris testamenti erat in summa expectatione. 

2. Altiori modo, quia est auctor et parens 
omnium beatorum hominum, qui in futuro sae- 
culo post resurrectionem regnabunt in coelo. 

Ab ipso enim omnia sua bona acceperunt : 
ipse eos ab aeterna morte liberavit, ipse illis 


Digitized by Googte 





280 

omnia salutis media , omnemque gratiam , qua 
vitam aeternam obtinere possent, meruit. 

Itaque ipse est auctor omnis gloriae corpo- 
ris et animae, qua in coelo fulgebunt. Ipse 
inter Sanctos erit sicut sol inter sidera. Qua- 
re cum ipse suis meritis sit causa homini- 
bus illius beatissimi status, et omnis gloriae, 
quam ibi obtinebunt, merito dicitur pater fu- 
turi saeculi. 

3. Dicitor paler futuri saeculi secundam di- 
vinitatem. Nam divinitas causa fuit quod Chri- 
stus genus humanum redemerit, et a divinitate 
merita vim illam nos salvandi habuerunt. De- 
nique divinitas est causa principalis efficiens 
omnium donorum gratiae et gloriae, et illius 
certissimi status. Unde Christus, quatenus Deus, 
non solum est paler futuri saeculi , qua parte 
hoc saeculum complectitur homines beatos 
(sicut quando consideratur ut homo), sed etiam 
qua parte complectitur Angelos. Nam Angeli 
omnem suam gloriam, et esse suum deiforme 
habent a Christo, non ut est homo, sed ut est 
Deus. Unde omnes sunt filii Dei, utpote dei- 
ficati et deiformes per dona gloriae. 

A d Deum , ut est paler futuri saeculi. 

i 

Ex lib. 9. de Perfeci cap. 5. 

Saepe dixi, Domine, quia ego servus tuus : 
ego servus tuus; serviam tibi omnibus diebus 
vitae meae: jam clamabo , Abba paler amabo te, 
quia ego filius tuus, et filius ancillae tuae, id est, 
Matris tuae, id est, Ecclesiae tuae, id est, con- 
gregationis hujus sanctae tuae. Et quare non 
amem te? 

Siquidem reducere nos per amorem instituisti 
in nostrum principium, unire tuae bonitati et 
pulchritudini, transformare in te ipsum. Nul- 
lus erat ad hoc efficacior modus quam amo- 
ris. Amor enim est vis ecstatica et unitiva, 
faciens, ut a nobis excedamus et in te trans- 
feramur. Non poteramus in te routpri per na- 
turam, esse nostro creato salvo manente, sine 
quo nullius rei sensum, nullam capacitatem bo- 
ni babere possumus, cum absque eo mera va- 
nitas simus, et nihil. Quod fieri non poterat 
per naturam, molitus es per amorem. Hunc 
mille modis in nobis accendis, ut ejus ardore 
in te colliquescamus et absorbeamur, sicut 
aquae gutta in vini dolium immissa, in vinum 
convertitur, si colorem et saporem spectes, 

salva manente aquae substantia. Amor enim 
facit amantem affectu et sensu a se deficere 
et in dilectum mutari, ut nullum inter se et 
dilectum percipiat discrimen. Ita enim aman- 
tem erga dilectum afficit, ut quantum in se est, 
vi affectus suum esse exuat, ut induat dilectum 
uuumque cum illo evadat. Nihil amplius de 
se suisque commodis cogitat, non secus ac si 
jam in natura rerum esse desiisset; sed totus 
cogitatione et affectu est in dilecto, ejusque 
dumtaxat bona cogitat, desiderat, et procurat. 
Tunc potest dicere cum Apostolo: Vivo, non 

jam ego, vivit vero in me Christus. Sic amor 
facit hominem oblivisci sui, a se deficere, sibi 
mori, et vivere in dilecto. Hoc modo qui ad- 
haeret Deo, unus spiritus cum illo efficitur. 
Haec est perfectio et consummatio Sanctorum, 
et vita aeterna, unum cum Deo per vim amo- 
ris effici. 

Sic ad exemplar nostrum primaevum rever- 
timur, in quo ab aeterno extitimus, non per 
esse aliquod reale nobis intrinsecum, sed per 
vim ideae et conceptionis mentis divinae, quae 
facit ut in mente divina ab aeterno extiterimus, 
vixerimus et luxerimus, cum in nobis nihil es- 
semus. Hinc per amorem processimus in no- 
strum esse creatum, sicut forma domus ab ar- 

tifice prodit in opus et materiam, et sicut ima- 
go ex mente pictoris in tabulam. Huc rursus 
per amorem reducimur, et reducti unimur, 
et transformamur in ideam nostram, sicut si 
imago e tabula posset se in mentem pictoris 
penetrare et ibidem suo exemplari intime se 
conjungere. 

Non potest id praestare imago mortui; sed po- 
test imago vivi, potest anima mea ad imaginem 
Dei vivi efformata. Revertere igitur, revertere 
anima mea, revertere imago ad prototypon tuum ; 
redi filia ad patrem tuum; osculetur te ille os- 
culo oris sui; ama illum, adhaere illi, amplectere 
illum, fruere illo. 0 ! si omni futuro saeculo. 
Amen. 

CONSIDERATIO XVIII. 

De beatitudine Dei. 

Allectu fruitionis divinae. 

Beatitudo formalis naturae rationalis , homi- 
nis et Angeli, consistit in clara visione Dei, 
summi boni nostri, ejusque amore et fruitione. 
Unde Dei beatitudo formatis consistit in clara 
visione sui, in sui amore et fruitione. Ipse 
enim sicut est summum bonum hominis et 
Angeli, ita etiam est summum bonum sui: nec 

potest fingi aliad bonum ipso majus, aut ex- 
cellentius, cujus visione et fruitione ipse sit 
beatus. Tantum itaque est bonum ipse Deus 
et divina essentia , ut sola ipsius visio et frui- 
tio, seu gustus dulcedinis ipsius, etiam Deum 
ipsum beatum faciat, sicut amor sui facit ipsum 
justum et sanctum. 

Itaque Deus beatus dicitur, quia se ipsum clare 
videt et amat, et se ipso fruitur, tamquam sum- 
mo bono suo. Unde cum se ipsum comprehensive 
et infinite videat, et amet, et de se infinite 
gaudeat , necesse est ipsum infinite beatum es- 
se, et ipsius beatitudinem formalem prorsus 
esse infinitam : nam isti tres actus prorsus adae- 
quantur objecto quod prorsus est infinitum. 

2. Dicitur beatus , quia per essentiam beatus 
est, sicut et infinitus et sanctus : imo ipse est 
sua beatitudo formalis. Ipse enim est sua vi- / 
sio, suus amor, suum gaudium, sua delectatio, 
etc. Non enim baec in • ipso sunt accidentia, 
vel actus vitales eliciti vi luminis gloriae in 
intellectu vel voluntate ipsius, sicut in Ange- 
lis et hominibus; sed sunt ipsa simplex forma 
per se subsistens, quae est ipsius essentia, quod 
maxime est admirabile. 

3. Dicitur beatus , quia non solum est sua 
beatitudo formalis, sed etiam est sua beatitu- 

do objectiva, cujas visione et fruitione et ipse 
et omnes Sancti sunt beati: ipse enim non so- 
lum est sua visio, suus amor, suum gau- 
dium; sed etiam est sua essentia, et snum sum- 
mum bonum, et objectum, in quo omne bonum, 
cujus visione et fruitione et ipse beatus est, 
et omnes Sancti beatificantur. Itaque ipse et 
ex parte actus, ut sic loquar, et ex parte ob- 
jecti, a se beatus est ; atque adeo est sua bea- 
titudo tam formalis quam objectiva. 

4. Beatus dicitur tamquam auctor omnis bea- 
titudinis in Angelis et hominibus. Ipse enim 
illos condidit ad imaginem et similitudinem 
suam, ut eos beatitudinis suae faceret partici- 
pes; deinde eis gratiae dona infudit, quibus 
possent eam mereri , ejusque se dignos prae- 
stare; et perseverantibus in statu gratiae post 
mortem infundit lumen gloriae, ut eum clare 
videre, ejusque dulcedine et pulchritudine 
frui possint, in quibus actibus consistit nostra 
beatitudo. Quare cum omnis beatitudo ab ipso 
descendat, sitque participatio quaedam beati- 
tudinis ipsius, necesse est ipsum modo infi- 
nite excellentiori beatum esse. 

PRECATIO I. 

f 

Ad beatitudinem Dei. 

Ex lib. 9. de Perfeci, cap. 5. 

0 quando veniam, et apparebo ante faciem 
tuam? quando satiabor gloria tua? quando to- 
tus et totaliter amabo te, et te solo fruar? Per 
amorem ad nos descendis, ut amoris in nobis 
ardorem accendas, et per illum sursum corda 
nostra rapias , et in te convertas. Sicut ignis 
vi ardoris sui omnia in se convertit, sic tu ig* 
nis consumens, vi amoris. Accende corda no- 
stra igne amoris tui, et ea in te converte, ut 
nihil praeter te et tua cogitemus, nihil sapia- 
mus, nihil sentiamus, nihil loquamur, nihil opte- 
mus. Ille nos excedere faciat a nobis, nostri- 
que, quasi non simus, oblivisci, et in te migra- 
re, in te commorari, vivere et delectari; ille 
vitam nostram gloriae tuae impendere, nulla 
pericula formidare, nullos labores detrectare. 
Ille omnia mundana nobis vertat in amaritudi- 
nem, et "omnia aspera pro te suscepta in dul- 
cedinem,. ut contumeliam putemus gloriam, ino- 
piam divitias, persecutiones prosperitatem, in- 
famiam nominis celebritatem, morbos solatia, 
mortem vitam. Omnia enim hujus vitae mala 
amore tui tolerata, meliora sunt omnibus hujus 

saeculi bonis: si enim compatimur, et conre- 
guabimus. Per illum tu nobis sis vita et re- 
fectio, domicilium et possessio, divitiae et glo- 
ria, fortitudo et refugium, quies et solatium, 
protectio et securitas, gaudium et beatitas. 
Amen. 

PRECATIO II. 

Ad eandem beatitudinem Dei. 

Ex lib. 14. de Perfeci, cap. 6. 

Infinitum inter te et nos est intervallum, 
non loci, sed naturae; ut qui infinite supra 
omnia elevatus superemines, intercedentibus 
infinitis rationalis naturae gradibus, quos in 
tua sapientia et potentia dispositos contines: 
nihilominus tanta est potentia bonitatis tuae, 
ut mentem nostram supra omnia creata et crea- 
bilia elevare possis, et miro modo absque me- 
dio tibi per visionem, amorem, et gaudium con- 
jungere. 0 admirabilem, beatam gloriosam 
unionem, in qua simul et summum bonum no- 
strum, et summa gloria tua reposita ! per illam 
enim efficimur participes divinitatis, et omnium 
bonorum ac gaudiorum tuorum ; et per eandem 
divinitas tua summe fulget extra se in speculo 
mentis creatae, sicut intra se fulget sibi. In aliis 

rebus creatis, ut in mundi fabrica, et variis 
rerum gradibus, elucent tenues quidam radii 
divinitatis tuae, ex quibus tuam potentiam, sa- 
pientiam, bonitatem quasi conjectando cogno- 
scere possumus: et in mente nostra sic eleva- 
ta et unita tibi splendet tota divinitatis pleni- 
tudo, totaque relucet ejus pulchritudo, ita ut 
quamvis in se unica sit, miro tamen modo 
multiplicetur, ut tot videantur esse divinitates, 
quot sunt beatae mentes. In hac unione om- 
nia bona nobis affluent, eritque omnium no- 
strorum desideriorum consummatio: affluet po- 
tentia, quia erimus reges et lilii Dei; affluet 
sapientia, quia ipsum sapientiae fontem tene- 
bimus et contemplabimur; affluet sanctitas, quia 
eximius ille amor est summa sanctitas, et om- 
nium virtutum perfectio; affluent divitiae, quia re- 
gnum coelorum et omnes ejus opes nostrae erunt ; 
affluent honores, quia omnes tamquam filii Dei 
excipiemur et honorabimur; affluet pulchritudo, 
quia corpore instar solis fulgebimus, mente in- 
star divinitatis; affluent gaudia et delectatio- 
nes, quia omnes inebriabuntur ab ubertate do- 
mus tuae , et torrente voluptatis tuae potabis eos. 
Sicut enim erit incomprehensibilis copia bono- 
rum, ita etiam erit et gaudiorum ac delectatio- 
num. Affluet pax et securitas, quia nihil nec 

foris, nec intus unquam turbare poterit; nibil 
accidere triste vel quod minus gratum : si- 
mulque certissimi erunt, bunc, statum fore eis 
sempiternum. 

Itaque baec unio, in qua et summum bonum 
nostrum et summa Dei gloria, nobis unice sit 
cordi, et ad eam supra omnia adspiremus. Bo- 
na bujus vitae quantumvis magna videantur, 
prae illo bono vilescant nobis omnia et instar 
nihili reputentur. Omnes nostrae cogitationes, 
curae et labores ad illud tendant, nec nsquam 
nisi in illo sit menti nostrae requies. Verum, 
quia tantum bonum longe positura est supra 
•vires nostras, ad te confugimus, o benignissime 
Deus, ut qui sola bonitate tua infinita nos ad 
tantum et tam sublime bonum ab aeterno de- 
stinasti, et ut ad illud nos perduceres, mun- 
dum condidisti, carnem assumpsisti, mortem 
sustinuisti, et alia innumerabilia designasti, be- 
nignitatem tuam in nos continues, neque illam 
ob ingratitudinem vel negligentiam nostram, 
vel alias humanae vitae lab.es , quae subinde 
per fragilitatem subrepunt, abrumpas vel im- 
minuas; sed potius adaugeas, memor aeterni 
consilii tui et omnium miserationum tuarum, 
quas hactenus praestitisti nobis. Illumina men- 
tes nostras lumine spiritus tui, quo et mundi 

istius (cujus praestigiis plerique pereunt) va- 
nitates, pericula, et aeternorum bonorum, quae 
nobis in te prapparasti, excellentiam et sua- 
vitatem possimus cognoscere. Fac ut illa no- 
bis semper ob oculos versentur, et vehementer 
in animis nostris impressionem faciant, qua ad 
caducorum omnium contemptum , et ad aeter- 
norum amorem ac studium impellantur. Nun- 
quam flaccescant desideria, suspiria, et conatus 
nostri, donec ad vitae bujus terminum perven- 
tum fueritj in quo per gratiam tuam digni in- 
veniamur regno tuo et quiete illa aeterna, qua 
omnes Sancti in te ultimo fine et summo bono 
suo, per visionem et amorem, cum ineffabili 
gaudio, omnium votorum suorum compotes ef- 
fecti, requiescent. Amen. 

Jaculatoriae precatiunculae fundatae in via uni* 
tiva singularum considerationum affectibus sub- 
servientes. 

1. Affectus infimae adorationis. 

Erga Deum, quatenus est primum rerum omnium prin- 
cipium. 

Venite adoremus, et procidamus ante Deum: 
ploremus coram Domino qui fecit nos: quia 

ipse est Dominus Deus noster, nos autem popu- 
lus ejus, et oves pascuae ejus. Psalm. 94. 

Loquar ad Dominum meum, cum sim pulvis 
et cinis. Genes. 27. 

Omnis terra adoret te, et psallat tibi: psal- 
mum dicat nomini tuo. Psalm. G5. 

Esto tu, Domine, principium meum, finis meus: 
ex quo omnia, in quo omnia, per quem omnia. 

H. siffectiis grati animi. 

Erga Deum creatorem. 

Quid retribuam Domino pro omnibus quae re- 
tribuit mihi ? Psalm. 115. 

Benedic anima mea Domino, et omnia quae 
intra me sunt, nomini sancto ejus. Psalm. 102. 

Domine mi, ad hoc creasti me, ut amem te. 
Da mihi ut possim facere, ad quod creasti me. 
August. 

Dignus es, Domine Deus noster, accipere glo- 
riam, et honorem, et virtutem: quia tu creasti 
omnia ; et propter voluntatem tuam erant, et crea- 
ta sunt. Apocal. 4. 

o. Affectus laudis divinae. 

Erga Deum conservatorem rerum omnium. 

Benedictio, et claritas, et sapientia , et gratia- 
rum actio , honor et virtus et fortitudo Deo no- 
stro, in saecula saeculorum: Amen. Apocal, 7. 
Benedicite cenlesies millies omnia creata Do- 

* 

minum; quia cenlesies millies vos recreat Domi- 
tius. Ex libello 3. 

Tn aeternum, Domine, permanet verbum tuum 
in coelo: in generationem et generationem veri- 
tus tua: fundasti terram, et permanet. Ps. 118. 

4. slffectus congratulationi s. 

Erga infinitatem Dei. 


Numquid laudabit te, Domine, qui, in peccatis 
conceptus est, et natus, et nutritus? non est 
enim speciosa laus in ore peccatoris. Laudet 
te Domine Deus meus, incomprehensibilis potentia 
tua, incircumscriplibilis sapientia tua, et ineffa- 
bilis bonitas tua. Augusf. Solii, c. 10. 

Magnus Dominus et laudabilis nimis: et ma- 
gnitudinis ejus non est finis. Psalm. 144. 

Tu Deus meus, et omnia mea; Deus cordis 
mei, et pars mea Deus in aeternum. Auctor. 

Laus tua, Domine , tu ipse es. Aug. Sol. c. 10. 




H. siffeclus admirationis. 

Erj;a incomprehensibili tateni Dei. 

Domine Deus Israel , non esi similis tui Deus 
in coelo desuper, et super terram deorsum. 3. 
Rpg. 8. 

Tu es Deus, qui facis mirabilia. Psalm. 76. 

Excelsior coelo est, et quid facies? Profundior 
inferno, et unde cognosces ? longior terra men- 
sura ejus, et latior mari. Job 11. 

e. jff, cius praesentiae divinae. 

Erjja invisibilitatem Dei. 

Non longe es ab unoquoque nostrum, Domine. 
In te enim vivimus, movemur, et sumus. Act. 16. 

Exulla, o anima mea, et cum omnia possiden- 
tem ita praesentem habeas, ne quaere foris, quod 
intus contines. Vl quid effundis cor tuum, et 
instabilis mente per multa vagaris! August. 

Domine, quo ibo a spiritu tuo: aut quo a facie 
tua fugiam? Si ascendero in coelum, tu illic 
es: si descendero in infernum, ades. Psalm. 138. 

7. Affectus amoris et zeli. 

Erga ineffabilitatem Dei. 

0 vita per quam vivo , sine qua morior, ubi 
quaeso es? ubi te inveniam? Prope esto in ani- 

mo, prope in corde, prope in ore, prope in au- 
ribus, prope in auxilio : quia amore langueo, quia 
sine te morior. Ang. Solii, c. 1. 

A, a, a, Domine Deus. Ecce nescio loqui: 
quia puer ego sum. Jerem. 1. 

Exurge, quare obdormis, Domine ? exurge, et ne 
repellas in finem. Psalm. 43. 

0 ignis, qui semper ardes, et nunquam extin- 
gueris, accende me. Augusf. Solii, c. 34. 

0 beatum incendium, amare Dei Filium ! 

i 

8. Affectus aspirandis ad bonum immortale. 

Erjjii immortalitatem Dei. 

Indica mihi, quem diligit anima mea, ubi pa- 
scas, ubi cubes in meridie. Cani 1. 

Quemadmodum desiderat cervus ad fontes aqua- 
rum: ita desiderat anima mea ad te, Deus. 
Psalm. 41. 

Fuerunt mihi lacrimae meae panes die ac no- 
cte, dum dicitur mihi quotidie ; ubi est Deus tuus? 
Ibidem. 

Quam sordet mihi terra, dum coelum aspicio ! 
S. Ignatins. 

Deus, Deus meus, ad te de luce vigilo: sitivit 
in te anima mea, quam multipliciter tibi caro 
mea. Psalm. 62. 

Educ de custodia, Deus , animam, meam: me 
expectant justi , donec retribuas mihi. Ps. 141. 

Ego autem in injustitia apparebo conspectui 
tuo: satiabor cum apparuerit gloria tua. Ps. 15. 

9. Affectus unionis cum Deo. 

Erga altitudinem Dei. 

Mihi adhaerere Deo , bonum est. Psalm. 72. 

Infelix ego homo, quis me liberabit de corpore 
mortis hujus? Rom. 7. 

Hei mihi ! quia incolatus meus prolongatus est. 
Psalm. 119. 

Hei mihi! quam excelsus es, Domine, in excel- 
sis, et quam profundus es in profundis, et nun- 
quam recedis, et vix redimus ad te. Ang. 

0 anima animae meae! 0 vita vitae meae ! 
Te lotum desidero, et me totum tibi offero. Granat. 

Clamavi ad te, Domine! dixi, tu es spes mea: 
porlio mea in terra viventium. Psalm. 141. 

10. Affectus gaudii de bonis Dei. 

Erga inunensi talem Dei. 

Psallite Deo nostro, psallite , psallite: Regi no- 
stro, psallite! quoniam Rex omnis terrae Deus: 
psallite sapienter. Psalm. 46. 

Renedicat te, Domine immensitas tua, et su- 

per eminens magnitudo tua magnificet te ! Ex 
libello 3. 

Repleatur os meum laude: ut cantem gloriam 
luam , tota die magnitudinem tuam. Psalm. 70. 

Regi saeculorum immortali et invisibili , soli 
Deo honor et gloria, in saecula saeculorum Arnen. 
1. Tini. 1. 

Omnes gentes plaudite manibus; jubilate Deo 
in voce exultalionis. Psalm. 46. 

11. Affectus complacentiae in bono incrcato. 

Erga bonitatem Dei. 

Confitemini Domino, quoniam bonus ; quoniam 
in saeculum misericordia ejus. Psalm. 106. 

Appare mihi, delectatio mea magna , solalium 
meum dulce: Dominus Deus meus, vita mea, et 
gloria tota animae meae. Aug. Solii, c. 1. 

Laudate Dominum; quia bonus Dominus : psal- 
lite nomini ejus; quoniam suave. Psalm. 134. 

Excelsus super omnes gentes Dominus, et su- 
per coelos gloria ejus. Psalm. 88. 

12. Affectus quietis in Deo. 

Erga dulcedinem Dei. 

Quam magna multitudo dulcedinis tuae Domi- 
ne, quam abscondisti timentibus te. Psalm. 30. 

Suavis Dominus universis: miserationes ejus 
super omnia opera ejus. Psal. 144. 

Creasti nos, Domine, ad te; et inquietum est 
cor nostrum, donec requiescat in te. August. 

Absorbeat, Domine, mentem meam ab omni- 
bus quae sub coelo sunt ignita et melliflua vis 
amoris tui ; et tibi soli inhaeream , solaque tuae 
suavitatis memoria pascar! August. 


15. Affectus grati stuporis . 

Erga pulchritudinem Dei. 

Ecce tu pulcher es, dilecte mi, et decorus. 
Cant. 2. 

Ostende mihi faciem tuam ; sonet vox tua in 
auribus meis : vox enim tua dulcis, et facies tua 
decora. Cant. 2. 

Deus meus, pulchritudo, a quo omnis pulchri- 
tudo, quare non amo te, cum pulchritudo sic ra- 
piat omnium corda ad se! August. 

Sero te amavi, pulchritudo tam antiqua, et 
tam nova! sero te amavi! et tu intus eras, et 
ego foris: et ibi te quaerebam, et in ista formo- 
sa quae fecisti, ego deformis irruebam. August. 
Solii, c. 31. 

Dilectus meus candidus et rubicundus: dilectus 
ex millibus. Cant. 5. 

14. Affectus eminentis imitationis. 

Erga sanctitatem Dei. 

Sanctus , sanctus, sanctus Dominus Deus om- 
nipotens, qui erat, et qui est, et qui venturus 
est! Apocal. 4. 

Non est sanctus ut est Dominus: neque enim 
est alius extra te: et non est talis sicut Deus 
noster. 1. Reg. 2. 

Psallite Domino Sancti ejus: et confitemini 
memoriae sanctitatis ejus. Psalra. 29. 

Ignis sancte, quam dulciter ardes, quam se- 
crete luces, quam desideranter aduris! Vae iis 
qui non ardent ex te! Vae illis qui non illumi- 
nantur ex te! Augnst. Solii, c. 34. 

Cum sancto sanctus eris , et cum viro inno- 
cente innocens eris. Psalm. 17. 

IS. Affectus transformationis in Deum. 

Erga simpJicitatcin et puritatem Dei. , 

Sive vivimus, Domino vivimus: sive morimur, 
Domino morimur: sive ergo vivimus, sive mori- 
mur, Domini sumus. Rom. 14. 

Dilectus meus mihi, et ego illi; qui pascitur 
inter lilia. Cant. 2. 

Quisquis, bone Jesu, cognoscit te, diligit te; 

obliviscitur se , et amat te plusquam se; relinquit 
se, et venit ad te. Augusl. in Soliloq. 

Pater, mea omnia tua sunt: et tua mea sunt. 
Joan. 17. 

Rogo, ut omnes unum sint, sicut tu Pater in 
me, et ego in te; ut et ipsi in nobis unum sint. 
Ibidem. 

16. Affectus perseverandi in obsequio Dei. 

Erga immutabilitatem Dei. 

Quis me separabit a charitate Dei? Tribula- 
tio? an angustia? an fames? an nuditas? an 
periculum ? an persecutio ? an gladius ? Rom. 8. 

Deus meus adjutor meus , et sperabo in eum. 
Quoniam in te eripiar a tenlatione, et in Deo 
meo transgrediar murum. Psalm. 17. 

Perfice gressui meos in semitis tuis, ut non 
moveantur vestigia mea. Psalm. 16. 

Domine, ut scuto bonae voluntatis tuae coro- 
nasti nos. Psalm. 5. 

Da mihi, Domine, perseverantem in luo famu- 
latu voluntatem. Auctor. , 

^ e ’ *• . 4 . * 

17. Affectus filialis amoris. 

Erga Dcuin, «t est pater futuri saeculi. 

Filii hominum in tegmine alarum tuarum 
sperabunt; inebriabuntur ab ubertate domus A 

tuae, et torrente voluptatis tuae potabis eos. 
Psalm. 35. 

Ostende te mihi, consolator meus: videam te, 
lumen oculorum meorum: veni, gaudium spiritus 
mei: videam te, laetitia cordis mei: diligam te, 
vita animae meae. August. Solii, c. 1. 

Clarifica me tu, Pater, apud temetipsum, clari - 
tate, quam habui prius, quam mundus esset apud 
te. Joan. 17. 

0 vita , sine qua morior ! 0 veritas sine qua 
fallor! 0 via, sine qua devio! 0 salus, sine 
qua pereo! 0 lumen, sine quo in tenebris am- 
bulo! In te solo vivo, et sine te morior. In te 
aliquid sum, extra te nihil. Granatensis. 

18 . Affectus fruitionis divinae. 

Eq;a beatitudinem Dei. 

Quam dilecta tabernacula tua, Domine virtu- 
tum! concupiscit et deficit anima mea in atria 
Domini. Psalm. 83. 

Unam petii a Domino, hanc requiram: ut in- 
habitem in domo Domini omnibus diebus vitae 
meae. Psalm. 26. 

Beati qui habitant in domo tua, Domine in sae- 
cula saeculorum laudabunt te. Ibidem. 

Haec requies mea in saeculum saeculi: hic 
habitabo; quoniam elegi eam. Psalm. 13. 

Litaniae de nominibus Dei 

servato ordine, quem in hisce superioribus libel- 
lis secuti sumus. 

Hyrie eleison. 

Christe eleison. 

Kyrie eleison. 

Christe, audi nos. 

Christe, exaudi nos. 

Pater de coelis Deus, miserere nobis. 

Fili redemptor mundi Deus, miserere nobis. 
Spiritus sancte Deus, miserere nobis. 

S. Trinitas unus Deus, miserere nobis. 

Deus abyssus divinitatis, 

Deus qui es, 

Deus salus nostra, 

Deus gloria nostra, 

Deus aeterne, 

Deus judex vivorum et mori 
Deus domine rerum omnium, 

Deus domine dominantium, 

Deus rex regum, 

Dens rex saeculorum, 

Deus deorum, 

Deus gubernator noster, 

Deus misericors, 



miserere nobis. 



Deus patiens, 

Deus longanimis, 

Deus clemens, 

Deus spes nostra, 

Deus vita nostra, 

Deus protector noster, 

Deus adjutor noster, 

Deus susceptor noster,- 
Deus ultime linis omnium, 

Deus sanctificator noster, 

Deus redemptor noster, 

Deus juste, 

Deus vere, . 

Deus fidelis, 

Deus illuminator noster, 

Deus lux nostra, 

Deus omnipotens, 

Deus refugium nostrum, 

Deus benigne, 

Deus pater noster, 

Deus provisor noster, 

Deus sapiens, 

Deus zelotes gloriae tuae, 

Deus pax nostra, 

Deus fortitudo nostra, 

"ii . 

Deus firmamentum nostrum, 
Deus principium rerum omnium, 

Deus creator noster, 

Deus conservator noster, 

Deus infinite, 

Deus incomprehensibilis, ' 

Deus invisibilis, 

Deus ineffabilis, 

Deus immortalis, 

Deus altissime, 

Deus immense, 

Deus optime, 

Deus dulcissime, 

Deus pulcherrime, 

Deus sanctissime, 

Deus simplicissime, 

Deus immutabilis, 

Deus pater futuri saeculi, 

Deus beatissime in te ipso, 

Agnus Dei, qui tollis peccata mundi, parce 
nobis Domine. 

Agnus Dei, qui tollis peccata mundi, exaudi 

. 

nos Domine. 

Agnus Dei, qui tollis peccata mundi, miserere 
^ nobis. 

Christe, audi nos. Christe, exaudi nos. 

Kyrie eleison. Christe eleison. 

Kyrie eleison. Pater noster. 

Vers. EtJJne nos inducas in tentationem. 

Resp. Sed libera nos a malo. 

Vers. Domine, exaudi orationem meam. 

' Resp. Et clamor meus ad te veniat. 

OREMUS. 

Deus, cujus magnitudinis non est mensura, 
cujus sapientiae non est finis, cujus misericor- 
diae non est numerus, da quaesumus, per in- 
vocationem ineffabilium nominum tuorum, ut cum 
omnibus electis nostrum omnium nomina scri- 
bantur in coelis. Per Dominum nostrum. 

ALIA ORATIO. 

Deus , qui incomprehensibilium perfectionum 
tuarum vestigia, tribus digitis sapientiae, po- 
tentiae, et bonitatis tuae creaturis tuis mira- 
biliter inprimis, concede famulis tuis, ut eos, 
a quibus infinita misericordiae dignatione 
dulcissimo Patris nomine compellari voluisti, 
ita filiorum sublimitatem agnoscere facias, ut 
perfectionum tuarum imitatores effecti, perfecti 
sint, sicut tu Pater noster coelestis perfectus 
es. Per Dominum nostrum etc. 

ALIA ORATIO. 

Sancti nominis tui, Domine, timorem pariter 
et amorem fac nos habere perpetuum; _quia 

nunquam tua gubernatione destituis, quos in so- 
liditate tuae dilectionis instituis. Per Domi- 
num nostrum Jesum Christum Filium tuum, qui 
tecum vivit et regnat in unitate Spiritus sancti 
Deus, per omnia saecula saeculorum. Amen. 

SIT NOMEN DOMINI BENEDICTUM EX HOC NUNC 
ET USQUE IN SAECULUM. Psalm. 112. 

